**26 февраля 2025 по н. ст.**

**13 Февраля 2025 года, Среда, (А297,B53), Глас 2. Преподо́бнаго отца́ на́шего Мартиниа́на Среда Сырная.(Вечерня, Великое повечерие, Утреня, Часы, Изобразительны)**

**Иерей: Благослове́н Бог наш, всегда́, ны́не и при́сно, и во ве́ки веко́в.**

**Чтец: А**ми́нь.

**\***\*\*\*\*\*\*\*\*\*\*

***Если вечерня совершается отдельно от 9‑го часа́, чита́ется по́лное нача́ло:***

**С**ла́ва Тебе́, Бо́же наш, сла́ва Тебе́.

**Ц**арю́ Небе́сный, Уте́шителю, Ду́ше и́стины, И́же везде́ сый и вся исполня́яй, Сокро́вище благи́х и жи́зни Пода́телю, прииди́ и всели́ся в ны, и очи́сти ны от вся́кия скве́рны, и спаси́, Бла́же, ду́ши на́ша.

**Трисвято́е по О́тче наш:**

**С**вяты́й Бо́же, Святы́й Кре́пкий, Святы́й Безсме́ртный, поми́луй нас. **(Трижды)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

**Г**о́споди, поми́луй. **(Трижды)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на Небесе́х, да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на Небеси́ и на земли́. Хлеб наш насу́щный да́ждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Иере́й: Я́ко Твое́ есть Ца́рство и си́ла и сла́ва Отца́ и Сы́на и Свята́го Ду́ха, ны́не и при́сно и во ве́ки веко́в.**

**Чтец: А**ми́нь.

**Г**о́споди поми́луй. **(12 раз)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**\***\*\*\*\*\*\*\*\*\*\*

**П**рииди́те, поклони́мся Царе́ви на́шему Бо́гу.

**П**рииди́те, поклони́мся и припаде́м Христу́ Царе́ви на́шему Бо́гу.

**П**рииди́те, поклони́мся и припаде́м Самому́ Христу́, Царе́ви и Бо́гу на́шему.

**Псало́м 103:**

**Б**лагослови́, душе́ моя́, Го́спода; Го́споди, Бо́же мой, возвели́чился еси́ зело́, во испове́дание и в велеле́поту обле́клся еси́. Одея́йся све́том, я́ко ри́зою, простира́яй не́бо, я́ко ко́жу. Покрыва́яй вода́ми превы́спренняя Своя́, полага́яй о́блаки на восхожде́ние Свое́, ходя́й на крилу́ ве́треню. Творя́й А́нгелы Своя́ ду́хи, и слуги́ Своя́ пла́мень о́гненный. Основа́яй зе́млю на тве́рди ея́, не преклони́тся в век ве́ка. Бе́здна, я́ко ри́за, одея́ние ея́, на гора́х ста́нут во́ды. От запреще́ния Твоего́ побе́гнут, от гла́са гро́ма Твоего́ убоя́тся. Восхо́дят го́ры, и нисхо́дят поля́ в ме́сто, е́же основа́л еси́ им. Преде́л положи́л еси́, eго́же не пре́йдут, ниже́ обратя́тся покры́ти зе́млю. Посыла́яй исто́чники в де́брех, посреде́ гор про́йдут во́ды. Напая́ют вся зве́ри се́льныя, ждут она́гри в жа́жду свою́. На ты́х пти́цы небе́сныя привита́ют, от среды́ ка́мения дадя́т глас. Напая́яй го́ры от превы́спренних Свои́х, от плода́ дел Твои́х насы́тится земля́. Прозяба́яй траву́ ското́м, и злак на слу́жбу челове́ком, извести́ хлеб от земли́. И вино́ весели́т се́рдце челове́ка, ума́стити лице́ еле́ем, и хлеб се́рдце челове́ка укрепи́т. Насы́тятся древа́ польска́я, ке́дри Лива́нстии, и́хже еси́ насади́л. Та́мо пти́цы вогнездя́тся, ероди́ево жили́ще предводи́тельствует и́ми. Го́ры высо́кия еле́нем, ка́мень прибе́жище за́яцем. Сотвори́л есть луну́ во времена́, со́лнце позна́ за́пад свой. Положи́л еси́ тму, и бысть нощь, в не́йже про́йдут вси зве́рие дубра́внии; ски́мни рыка́ющии, восхи́тити и взыска́ти от Бо́га пи́щу себе́. Возсия́ со́лнце, и собра́шася, и в ло́жах свои́х ля́гут. Изы́дет челове́к на де́ло свое́, и на де́лание свое́ до ве́чера. Я́ко возвели́чишася дела́ Твоя́, Го́споди, вся прему́дростию сотвори́л еси́: испо́лнися земля́ тва́ри Твоея́. Сие́ мо́ре вели́кое и простра́нное, та́мо га́ди, и́хже несть числа́, живо́тная ма́лая с вели́кими. Та́мо корабли́ препла́вают, змий сей, eго́же созда́л еси руга́тися eму́. Вся к Тебе́ ча́ют, да́ти пи́щу им во бла́го вре́мя. Да́вшу Тебе́ им, соберу́т; отве́рзшу Тебе́ ру́ку, вся́ческая испо́лнятся бла́гости. Отвра́щшу же Тебе́ лице́, возмяту́тся: отъи́меши дух их, и исче́знут, и в персть свою́ возвратя́тся. По́слеши Ду́ха Твоего́, и сози́ждутся, и обнови́ши лице́ земли́. Бу́ди сла́ва Госпо́дня во ве́ки, возвесели́тся Госпо́дь о де́лех Свои́х. Призира́яй на зе́млю, и творя́й ю́ трясти́ся; прикаса́яйся гора́м, и дымя́тся. Воспою́ Го́сподеви в животе́ мое́м, пою́ Бо́гу моему́, до́ндеже есмь. Да услади́тся Ему́ бесе́да моя́, аз же возвеселю́ся о Го́споде. Да исче́знут гре́шницы от земли́, и беззако́нницы, я́коже не бы́ти им; благослови́, душе́ моя́, Го́спода.

**С**о́лнце позна́ за́пад свой; положи́л еси́ тму, и бысть нощь.

**Я**́ко возвели́чишася дела́ Твоя́, Го́споди, вся прему́дростию сотвори́л еси́.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́ Бо́же. **(Три́жды)**

**Вели́кая ектения́:**

**Диа́кон: Ми́ром Го́споду помо́лимся.**

**Хор: Г**о́споди, поми́луй. **(На каждое прошение)**

**Диа́кон: О Свы́шнем ми́ре и спасе́нии душ на́ших, Го́споду помо́лимся.**

**О ми́ре всего́ ми́ра, благостоя́нии Святы́х Бо́жиих Церкве́й и соедине́нии всех, Го́споду помо́лимся.**

**О святе́м хра́ме сем и с ве́рою, благогове́нием и стра́хом Бо́жиим входя́щих во\_нь, Го́споду помо́лимся.**

**О вели́ком Господи́не и Отце́ на́шем Святе́йшем Патриа́рхе (Имярек), и о Господи́не на́шем, Высокопреосвяще́ннейшем митрополи́те (или: архиепи́скопе, или: преосвяще́ннейшем епи́скопе имярек), честне́м пресви́терстве, вo Христе́ диа́констве, о всем при́чте и лю́дех, Го́споду помо́лимся.**

**О Богохрани́мей стране́ на́шей, власте́х и во́инстве ея, Го́споду помо́лимся.**

**О гра́де сем (или о ве́си сей), вся́ком гра́де, стране́ и ве́рою живу́щих в них, Го́споду помо́лимся.**

**О благорастворе́нии возду́хов, о изоби́лии плодо́в земны́х и вре́менех ми́рных, Го́споду помо́лимся.**

**О пла́вающих, путеше́ствующих, неду́гующих, стра́ждущих, плене́нных и о спасе́нии их. Го́споду помо́лимся.**

**О изба́витися нам от вся́кия ско́рби, гне́ва и ну́жды, Го́споду помо́лимся.**

**Заступи́, спаси́, поми́луй и сохрани́ нас, Бо́же, Твое́ю благода́тию.**

**Пресвяту́ю, Пречи́стую, Преблагослове́нную, Сла́вную Влады́чицу на́шу Богоро́дицу и Присноде́ву Мари́ю, со все́ми святы́ми помяну́вше, са́ми себе́ и друг дру́га, и весь живо́т наш Христу́ Бо́гу предади́м.**

**Хор: Т**ебе́, Го́споди.

**Иере́й: Я́ко подоба́ет Тебе́ вся́кая сла́ва честь и поклоне́ние, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Хор: А**ми́нь.

**КАФИЗМА:**

**Хор: Г**о́споди, поми́луй. **(Трижды)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и при́сно и во ве́ки веко́в. Ами́нь.**

**Кафизма девятая**

**Псало́м 64:**

**Т**ебе́ подоба́ет пе́снь, Бо́же, в Сио́не, и Тебе́ возда́стся моли́тва во Иерусали́ме. Услы́ши моли́тву мою́, к Тебе́ вся́ка пло́ть прии́дет. Словеса́ беззако́нник премого́ша на́с, и нече́стия на́ша Ты́ очи́стиши. Блаже́н, eго́же избра́л еси́ и прия́л, всели́тся во дво́рех Твои́х. Испо́лнимся во благи́х до́му Твоего́, свя́т хра́м Тво́й, ди́вен в пра́вде. Услы́ши ны́, Бо́же, Спаси́телю на́ш, упова́ние все́х конце́й земли́, и су́щих в мо́ри дале́че, уготовля́яй го́ры кре́постию Свое́ю, препоя́сан си́лою, смуща́яй глубину́ морску́ю, шу́му во́лн eго́ кто́ постои́т́ Смяту́тся язы́цы, и убоя́тся живу́щии в конца́х от зна́мений Твои́х, исхо́ды у́тра и ве́чера украси́ши. Посети́л еси́ зе́млю и упои́л еси́ ю́, умно́жил еси́ обогати́ти ю́. Река́ Бо́жия напо́лнися во́д; угото́вал еси́ пи́щу им, я́ко та́ко [е́сть] угото́вание. Бразды́ ея́ упо́й, умно́жи жи́та ея́, в ка́плях ея́ возвесели́тся возсия́ющи . Благослови́ши вене́ц ле́та бла́гости Твоея́, и поля́ Твоя́ испо́лнятся ту́ка, разботе́ют кра́сная пусты́ни, и ра́достию хо́лми препоя́шутся. Оде́яшася о́вни о́вчии, и удо́лия умно́жат пшени́цу, воззову́т, и́бо воспою́т.

**Псало́м 65:**

**В**оскли́кните Го́сподеви, вся́ земля́, по́йте же и́мени Его́, дади́те сла́ву хвале́ Его́. Рцы́те Бо́гу: ко́ль страшна́ дела́ Твоя́́ во мно́жестве си́лы Твоея́ со́лжут Тебе́ врази́ Твои́. Вся́ земля́ да поклони́тся Тебе́ и пое́т Тебе́, да пое́т же и́мени Твоему́, Вы́шний. Прииди́те и ви́дите дела́ Бо́жия, ко́ль стра́шен в сове́тех па́че сыно́в челове́ческих. Обраща́яй мо́ре в су́шу, в реце́ про́йдут нога́ми, та́мо возвесели́мся о Не́м, влады́чествующем си́лою Свое́ю ве́ком. О́чи Его́ на язы́ки призира́ете, преогорчева́ющии да не возно́сятся в себе́. Благослови́те, язы́цы, Бо́га на́шего и услы́шан сотвори́те гла́с хвалы́ Его́, поло́жшаго ду́шу мою́ в живо́т и не да́вшаго во смяте́ние но́г мои́х. Я́ко искуси́л ны́ еси́, Бо́же, разже́гл ны́ еси́, я́коже разжиза́ется сребро́. Вве́л ны́ еси́ в се́ть, положи́л еси́ ско́рби на хребте́ на́шем. Возве́л еси́ челове́ки на главы́ на́ша, проидо́хом сквозе́ о́гнь и во́ду, и изве́л еси́ ны́ в поко́й. Вни́ду в до́м Тво́й со всесожже́нием, возда́м Тебе́ моли́твы моя́, я́же изреко́сте устне́ мои́, и глаго́лаша уста́ моя́ в ско́рби мое́й, всесожже́ния ту́чна вознесу́ Теб́е с кади́лом, и о́вны, вознесу́ Тебе́ волы́ с козлы́. Прииди́те, услы́шите, и пове́м ва́м, вси́ боя́щиися Бо́га, ели́ка сотвори́ души́ мое́й. К Нему́ усты́ мои́ми воззва́х и вознесо́х под язы́ком мои́м. Непра́вду а́ще узре́х в се́рдце мое́м, да не услы́шит мене Госпо́дь. Сего́ ра́ди услы́ша мя́ Бо́г, вня́т гла́су моле́ния моего́. Благослове́н Бо́г, и́же не отстави́ моли́тву мою́ и ми́лость Свою́ от Мене́.

**Псало́м 66:**

**Б**о́же, уще́дри ны́ и благослови́ ны́, просвети́ лице́ Твое́ на ны́ и поми́луй ны́. Позна́ти на земли́ пу́ть Тво́й, во все́х язы́цех спасе́ние Твое́. Да испове́дятся Тебе́ лю́дие, Бо́же, да испове́дятся Тебе́ лю́дие вси́. Да возвеселя́тся и да возра́дуются язы́цы, я́ко су́диши лю́дем правото́ю и язы́ки на земли́ наста́виши. Да испове́дятся Тебе́ лю́дие, Бо́же, да испове́дятся Тебе́ лю́дие вси́. Земля́ даде́ пло́д сво́й, благослови́ ны́, Бо́же, Бо́же на́ш, благослови́ ны́, Бо́же, и да убоя́тся Его́ вси́ концы́ земли́.

**Чтец: Сла́ва Отцу́ и Сы́ну и Свято́му Ду́ху.**

**Хор: И ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́ Бо́же. **(Трижды)**

**Г**о́споди, поми́луй. **(Трижды)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и при́сно и во ве́ки веко́в. Ами́нь.**

**Псало́м 67:**

**Д**а воскре́снет Бо́г, и расточа́тся врази́ Егó, и да бежа́т от лица́ Его́ ненави́дящии Его́. Я́ко исчеза́ет ды́м, да исче́знут, я́ко та́ет во́ск от лица́ огня́, та́ко да поги́бнут гре́шницы от лица́ Бо́жия, а пра́ведницы да возвеселя́тся, да возра́дуются пред Бо́гом, да насладя́тся в весе́лии. Воспо́йте Бо́гу, по́йте и́мени Его́, путесотвори́те возше́дшему на за́пады. Госпо́дь и́мя Ему́, и ра́дуйтеся пред Ни́м. Да смяту́тся от лица́ Его́, Отца́ си́рых и суди́и вдови́ц: Бо́г в ме́сте святе́м Свое́м. Бо́г вселя́ет единомы́сленныя в до́м, изводя́ окова́нныя му́жеством, та́кожде преогорчева́ющыя живу́щыя во гробе́х. Бо́же, внегда́ исходи́ти Тебе́ пред людьми́ Твои́ми, внегда́ мимоходи́ти Тебе́ в пусты́ни, земля́ потрясе́ся, и́бо небеса́ ка́нуша от лица́ Бо́га Сина́ина, от лица́ Бо́га Изра́илева. До́ждь во́лен отлучи́ши, Бо́же, достоя́нию Твоему́ и изнемо́же, Ты́ же соверши́л еси́ е́. Живо́тная Твоя́ живу́т на не́й, угото́вал еси́ бла́гостию Твое́ю ни́щему, Бо́же. Госпо́дь да́ст глаго́л благовеству́ющым си́лою мно́гою. Ца́рь си́л возлю́бленнаго, красото́ю до́му раздели́ти коры́сти. А́ще поспите́ посреде преде́л, криле́ голуби́не посре́брене, и междора́мия ея́ в блеща́нии зла́та. Внегда́ ра́знствит Небе́сный цари́ на не́й, оснежа́тся в Селмо́не. Гора́ Бо́жия, гора́ ту́чная, гора́ усыре́нная, гора́ ту́чная. Вску́ю непщу́ете го́ры усыре́нныя́ Гора́, ю́же благоволи́ Бо́г жи́ти в не́й, и́бо Госпо́дь всели́тся до конца́. Колесни́ца Бо́жия тма́ми те́м, ты́сяща гобзу́ющих, Госпо́дь в ни́х в Сина́и во святе́м. Возше́л еси́ на высоту́, плени́л еси́ пле́н, прия́л еси́ дая́ния в челове́цех, и́бо не покаря́ющыяся, е́же всели́тися. Госпо́дь Бо́г благослове́н, благослове́н Госпо́дь де́нь дне́, поспеши́т на́м Бо́г спасе́ний на́ших. Бо́г на́ш, Бо́г е́же спаса́ти, и Госпо́дня, Госпо́дня исхо́дища сме́ртная. Оба́че Бо́г сокруши́т главы́ враго́в Свои́х, ве́рх вла́с преходя́щих в прегреше́ниих свои́х. Рече́ Госпо́дь: от Васа́на обращу́, обращу́ во глубина́х морски́х. Я́ко да омо́чится нога́ Твоя́ в кро́ви, язы́к пе́с твои́х, от вра́г от него́. Ви́дена бы́ша ше́ствия Твоя́, Бо́же, ше́ствия Бо́га моего́ Царя́, И́же во Святе́м, предвари́ша кня́зи бли́з пою́щих, посреде́ де́в тимпа́нниц. В це́рквах благослови́те Бо́га, Го́спода от исто́чник Изра́илевых. Та́мо Вениами́н юне́йший во ужа́се, кня́зи Иу́довы влады́ки и́х, кня́зи Завуло́ни, кня́зи Неффали́мли. Запове́ждь, Бо́же, си́лою Твое́ю, укрепи́, Бо́же, сие́, е́же соде́лал еси́ в на́с. От хра́ма Твоего́ во Иерусали́м Тебе́ принесу́т ца́рие да́ры. Запрети́ звере́м тро́стным, со́нм юне́ц в ю́ницах людски́х, е́же затвори́ти искуше́нныя сребро́м, расто́чи язы́ки хотя́щыя бра́нем. Прии́дут моли́твенницы от Еги́пта, Ефио́пиа предвари́т ру́ку свою́ к Бо́гу. Ца́рства земна́я, по́йте Бо́гу, воспо́йте Го́сподеви, возше́дшему на не́бо небесе́ на восто́ки, се́ да́ст гла́су Своему́ гла́с си́лы. Дади́те сла́ву Бо́гови, на Изра́или велеле́пота Его́, и си́ла Его́ на о́блацех. Ди́вен Бо́г во святы́х Свои́х, Бо́г Изра́илев: То́й да́ст си́лу и держа́ву лю́дем Свои́м, благослове́н Бо́г.

**Чтец: Сла́ва Отцу́ и Сы́ну и Свято́му Ду́ху.**

**Хор: И ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́ Бо́же. **(Трижды)**

**Г**о́споди, поми́луй. **(Трижды)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и при́сно и во ве́ки веко́в. Ами́нь.**

**Псало́м 68:**

**С**паси́, мя́, Бо́же, я́ко внидо́ша во́ды до души́ моея́. Углебо́х в тиме́нии глубины́, и не́сть постоя́ния. Приидо́х во глубины́ морски́я, и бу́ря потопи́ мя́. Утруди́хся зовы́й, измолче́ горта́нь мо́й, исчезо́сте о́чи мои́, от е́же упова́ти ми́ на Бо́га моего́. Умно́жишася па́че вла́с главы́ моея́ ненави́дящии мя́ ту́не, укрепи́шася врази́ мои́, изгоня́щии мя́ непра́ведно: я́же не восхища́х, тогда́ воздая́х. Бо́же, Ты́ уве́дел еси́ безу́мие мое,́ и прегреше́ния моя́ от Тебе́ не утаи́шася. Да не постыдя́тся о мне́ терпя́щии Тебе́, Го́споди, Го́споди Си́л, ниже́ да посра́мятся о мне́ и́щущии Тебе́, Бо́же Изра́илев. Я́ко Тебе́ ра́ди претерпе́х поноше́ние, покры́ срамота́ лице́ мое́. Чу́ждь бы́х бра́тии мое́й, и стра́нен сыново́м ма́тepe моея́. Я́ко ре́вность до́му Твоего́ снеде́ мя́, и поноше́ния понося́щих Ти́ нападо́ша на мя́. И покры́х посто́м ду́шу мою́, и бы́сть в поноше́ние мне́, и положи́х одея́ние мое́ вре́тище, и бы́х и́м в при́тчу. О мне́ глумля́хуся седя́щии во врате́х, и о мне́ поя́ху пию́щии вино́. А́з же моли́твою моею́ к Тебе́, Бо́же, вре́мя благоволе́ния, Бо́же, во мно́жестве ми́лости Твоея́ услы́ши мя́, во и́стине спасе́ния Твоего́. Спаси́ мя́ от бре́ния, да не угле́бну, да изба́влюся от ненави́дящих мя́ и от глубо́ких во́д. Да не потопи́т мене́ бу́ря водна́я, ниже́ да пожре́т мене́ глубина́, ниже́ сведе́т о мне́ рове́нник у́ст свои́х. Услы́ши мя́, Го́споди, я́ко бла́га ми́лость Твоя́, по мно́жеству щедро́т Твои́х при́зри на мя́. Не отврати́ лица́ Твоего́ от о́трока Твоего́, я́ко скорблю́, ско́ро услы́ши мя́. Вонми́ души́ мое́й, и изба́ви ю́, вра́г мои́х ра́ди изба́ви мя́. Ты́ бо ве́си поноше́ние мое́ и сту́д мо́й, и срамоту́ мою́: пред Тобо́ю вси́ оскорбля́ющии мя́. Поноше́ние ча́яше душа́ моя́, и стра́сть и жда́х соскорбя́щаго, и не бе́, и утеша́ющих, и не обрето́х. И да́ша в сне́дь мою́ же́лчь, и в жа́жду мою́ напои́ша мя́ о́цта. Да бу́дет трапе́за и́х пред ни́ми в се́ть, и в воздая́ние, и в собла́зн. Да помрача́тся о́чи и́х, е́же не ви́дети, и хребе́т и́х вы́ну сляцы́. Проле́й на ня́ гне́в Тво́й, и я́рость гне́ва Твоего́ да пости́гнет и́х. Да бу́дет дво́р и́х пу́ст, и в жили́щах и́х да не бу́дет живы́й. Зане́ eго́же Ты́ порази́л еси́, ти́и погна́ша, и к боле́зни я́зв мои́х приложи́ша. Приложи́ беззако́ние к беззако́нию и́х, и да не вни́дут в пра́вду Твою́. Да потребя́тся от кни́ги живы́х и с пра́ведными да не напи́шутся. Ни́щ и бо́ляй е́смь а́з: спасе́ние Твое́, Бо́же, да прии́мет мя́. Восхвалю́ и́мя Бо́га моего́ с пе́снию, возвели́чу Его́ во хвале́нии: и уго́дно бу́дет Бо́гу па́че тельца́ ю́на, ро́ги износя́ща и па́знокти. Да у́зрят ни́щии и возвеселя́тся: взы́щите Бо́га, и жива́ бу́дет душа́ ва́ша. Я́ко услы́ша убо́гия Госпо́дь и окова́нныя Своя́ не уничижи́. Да восхва́лят Его́ небеса́ и земля́, мо́ре и вся́ живу́щая в не́м. Я́ко Бо́г спасе́т Сио́на, и сози́ждутся гра́ди Иуде́йстии, и вселя́тся та́мо, и насле́дят и́, и се́мя рабо́в Твои́х уде́ржит и́, и лю́бящии и́мя Твое́ вселя́тся в не́м.

**Псало́м 69:**

**Б**о́же, в по́мощь мою́ вонми́, Го́споди, помощи́ ми́ потщи́ся. Да постыдя́тся и посра́мятся и́щущии ду́шу мою́, да возвратя́тся вспя́ть и постыдя́тся хотя́щии ми́ зла́я. Да возвратя́тся а́бие стыдя́щеся глаго́лющии ми́: бла́гоже, бла́гоже. Да возра́дуются и возвеселя́тся о Тебе́ вси́ и́щущии Тебе́, Бо́же, и да глаго́лют вы́ну: да возвели́чится Госпо́дь, лю́бящии спасе́ние Твое́: а́з же ни́щ е́смь и убо́г, Бо́же, помози́ ми́; помо́щник мо́й и изба́витель мо́й еси́ Ты́, Го́споди, не закосни́.

**Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́ Бо́же. **(Трижды)**

**Ектения́ ма́лая:**

**Диа́кон: Па́ки и па́ки ми́ром Го́споду помо́лимся.**

**Хор: Г**о́споди, поми́луй.

**Диа́кон: Заступи́, спаси́, поми́луй и сохрани́ нас, Бо́же, Твое́ю благода́тию.**

**Хор: Г**о́споди, поми́луй.

**Диа́кон: Пресвяту́ю, Пречи́стую, Преблагослове́нную, Сла́вную Влады́чицу на́шу Богоро́дицу и Присноде́ву Мари́ю, со все́ми святы́ми помяну́вше, са́ми себе́ и друг дру́га, и весь живо́т наш Христу́ Бо́гу предади́м.**

**Хор: Т**ебе́, Го́споди.

**Иере́й: Я́ко Твоя́ держа́ва, и Твое́ есть Ца́рство, и си́ла, и сла́ва, Отца́ и Сы́на и Свята́го Ду́ха, ны́не и при́сно и во ве́ки веко́в.**

**Хор: А**ми́нь.

**Господи Возвах, Глас 2:**

**Хор: Г**о́споди, воззва́х к Тебе́, услы́ши мя./ Услы́ши мя, Го́споди./ Го́споди, воззва́х к Тебе́, услы́ши мя:/ вонми́ гла́су моле́ния моего́,/ внегда́ воззва́ти ми к Тебе́.// Услы́ши мя, Го́споди.

**Д**а испра́вится моли́тва моя́,/ я́ко кади́ло пред Тобо́ю,/ воздея́ние руку́ мое́ю/ – же́ртва вече́рняя.// Услы́ши мя, Го́споди.

**Чтец или Хор: П**оложи́, Го́споди, хране́ние усто́м мои́м и две́рь огражде́ния о устна́х мои́х.

**Н**е уклони́ се́рдце мое́ в словеса́ лука́вствия, непщева́ти вины́ о гресе́х

**С** челове́ки де́лающими беззако́ние; и не сочту́ся со избра́нными их.

**Н**ака́жет мя пра́ведник ми́лостию и обличи́т мя, eле́й же гре́шнаго да не нама́стит главы́ моея́;

**Я**ко eще́ и моли́тва моя во благоволе́ниих их, пожéрты бы́ша при ка́мени судии́ их;

**У**слы́шатся глаго́лы мои, я́ко возмого́ша, я́ко то́лща земли́ просе́деся на земли́, расточи́шася ко́сти их при а́де.

**Я**ко к тебе́, Го́споди, Го́споди, óчи мои́; на тя упова́х, не отими́ ду́шу мою́;

**С**охрани́ мя от се́ти, ю́же соста́виша ми, и от собла́зн де́лающих беззако́ние.

**П**аду́т во мре́жу свою́ гре́шницы; eди́н éсмь аз, до́ндеже прейду́.

**Г**ла́сом мои́м ко Го́споду воззва́х, гла́сом мои́м ко Го́споду помолихся.

**П**ролию́ пре́д ним моле́ние мое́, печа́ль мою́ пре́д ни́м возвещу́.

**В**негда́ изчеза́ти от менé ду́ху моему́, и ты позна́л eси́ стeзи́ моя;

**Н**а пути́ сем, по нему́же хожда́х, скры́ша се́ть мне́.

**С**матря́х одесну́ю и возгля́дах, и не бе зна́яй мене́; поги́бе бе́гство от менé, и не́сть взыска́яй ду́шу мою.

**В**оззва́х к тебе, Го́споди, рех; ты eси́ упова́ние мое, ча́сть моя eси́ на земли́ живы́х.

**В**онми́ моле́нию моему, я́ко смири́хся зело́;

**И**зба́ви мя от гоня́щих мя, я́ко укрепи́шася па́че менé.

**И**зведи́ из темни́цы ду́шу мою, испове́датися и́мени Твоему́.

**М**ене́ жду́т пpа́ведницы, до́ндеже возда́си мне́.

**И**з глубины́ воззва́х к Тебе, Го́споди, Го́споди, услы́ши гла́с мо́й.

**Д**а бу́дут у́ши Твои вне́млюще гла́су моле́ния моего́.

***Стихиры октоиха, Глас 2:***

***Подо́бен: Егда́ от дре́ва:***

**На 6. Стих: А́ще беззако́ния на́зриши, Го́споди, Го́споди, кто постои́т?// Я́ко у Тебе́ очище́ние е́сть.**

**Стихира: С**вети́ти свети́ла не терпя́ще омрачи́шася, на Кресте́ заше́дшу Тебе́, Сло́ве: земля́ же подвиза́шеся, и ка́мение разседа́шеся, церко́вное благоле́пие раздира́шеся посреде́, гро́бы отверза́хуся, ме́ртвии востая́ху, а́д издая́ше вся́ су́щыя до́лу, бе́си побежда́хуся, и со́н все́м вменя́шеся сме́рть.

**Стих: И́мене ра́ди Твоего́ потерпе́х Тя, Го́споди, потерпе́ душа́ моя́ в сло́во Твое́,// упова́ душа́ моя́ на Го́спода.**

**Стихира: Е**гда́ плодови́тый Тя́, Христе́, виногра́д, разбо́йник благонра́вный ви́дев, лу́чший бы́сть разбо́йник благоиску́сен, и укра́дает проще́ние дре́вних согреше́ний, зело́ благоесте́ственне ма́лым гла́сом: тому́ ревни́тели бы́ти потщи́мся. Еже помяни́ и на́с, Человеколю́бче, вси́ зову́ще.

**На 4. Стих: От стра́жи у́тренния до но́щи, от стра́жи у́тренния,// да уповае́т Изра́иль на Го́спода.**

**Стихира: С**ия́ет я́ко звезда́ на Небеси́, в Це́ркви Боже́ственный вои́стинну Кре́ст Тво́й, Христе́, опаля́я у́бо бе́сы, ве́рныя же просвеща́я, и посрамля́я ли́ца Тебе́ распе́нших: и́мже прароди́тели дре́вом вообража́ющим Креста́, пре́жде от рабо́ты изве́л еси́, и от ка́мене ме́д сса́ти в пусты́ни сотвори́л еси́.

***Стихиры Преподо́бнаго Мартиниа́на, Глас 2:***

***Подо́бен: Егда́ от Дре́ва:***

**Стих: Я́ко у Го́спода ми́лость, и мно́гое у Него́ избавле́ние,// и Той изба́вит Изра́иля от всех беззако́ний eго́.**

**Стихира: П**рииди́те, я́коже цве́ты се́льными/ и рая́ Боже́ственнаго благора́сленными цветы́,/ пе́ньми венча́ем страда́льца Христо́ва,/ правосла́вных овча́,/ чистоты́ бо добро́та,/ ве́ры же́ртва,/ сла́ва воздержа́ния яви́ся я́вственно ми́ру./ Те́мже прия́т вене́ц Ца́рствия непреме́нен.

**На 2. Стих: Хвали́те Го́спода вси язы́цы,// похвали́те Его́ вси лю́дие.**

**Стихира: И**ме́я в се́рдцы твое́м о́гнь,/ Мартиниа́не Богоблаже́нне, Боже́ственнаго Ду́ха,/ Сим опали́в нечистоты́ о́браз отрокови́цы/ обре́теся, уязви́в сопротивоборца́ мече́м его́,/ отню́дуже прирази́вся тебе́, яви́ся смех предлежа́ и́стинно,/ и посра́млен всескве́рненый.

**Стих: Я́ко утверди́ся ми́лость Его́ на нас,// и и́стина Госпо́дня пребыва́ет во век.**

**Стихира: О**гнь у́бо вжегл еси́ чу́вственне/ проти́ву вра́жиим ополче́ниям, преблаже́нне,/ мысль стяжа́в вечна́го огня́,/ сласте́й твои́х разжже́ние увяди́л еси́ зело́;/ на ка́мени же но́зе твои́ поста́вль, преподо́бне,/ на сем хра́мину созда́л еси́;/ по страна́м обходя́, о́тче,/ терпе́нием твои́м венча́лся еси́.

***Глас 2:***

**Сла́ва Отцу́ и Сы́ну и Свято́му Ду́ху**

**Стихира: Р**а́дуйся, честна́я и многочу́дная палести́нская похвало́,/ возсия́ бо нам, я́ко пресве́тло со́лнце,/ и, врага́ опали́в всю си́лу, у́ды твоя́ соже́гл еси́ огне́м, блаже́нне,/ в гора́х бо, и пусты́нях, и острове́х вся́ко искуше́ние тебе́ принесе́:/ в пусты́ни у́бо жену́ тебе́ предста́ви,/ на ка́мени же в мо́ри искуси́тель искуси́ти тя покуша́шеся, му́дре./ Но, о Мартиниа́не треблаже́нне!/ Христа́ непреста́нно о нас моля́ не преста́й,/ творя́щих ве́рою твою́ па́мять.

**И ны́не и при́сно и во ве́ки веко́в. Ами́нь.**

***- КрестоБогоро́дичен (На глас Славы из второго приложения):***

**З**а́йде свети́лов заря́, / у́мным све́том побе́ждшися, обна́жшимся на Кресте́: / побежда́ется у́бо при́сно ху́ждшее бо́льшим, / и лу́чшему ме́ньшее дае́т ме́сто, / ка́ко у́бо не подоба́ше светя́щу Христу́, / скры́тися заре́ чу́вственней? / Досто́йным глаго́лаше, Тя зря́щи Пречи́стая, / Свети́лом Све́та.

**Входа нет**

**Све́те Ти́хий:**

**Чтец: С**ве́те Ти́хий святы́я сла́вы Безсме́ртнаго Отца́ Небе́снаго, Свята́го, Блаже́ннаго, Иису́се Христе́! Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподо́бными, Сы́не Бо́жий, живо́т дая́й; те́мже мир Тя сла́вит.

***Положив обычный поклон, диакон, аще же несть, священник, глаголет прокимен дне.***

**Во вторник вечера, глас 1:**

**Диа́кон: Премудрость. Воннмем.**

**Диа́кон: Ми́лость Твоя́, Го́споди, / пожене́т мя вся дни живота́ моего́.**

**Хор: М**и́лость Твоя́, Го́споди, / пожене́т мя вся дни живота́ моего́.

**Стих: Госпо́дь пасе́т мя, и ничто́же мя лиши́т, на ме́сте зла́чне, та́мо всели́ мя.**

**Хор: М**и́лость Твоя́, Го́споди, / пожене́т мя вся дни живота́ моего́.

**Диа́кон: Ми́лость Твоя́, Го́споди**

**Хор: П**ожене́т мя вся дни живота́ моего́.

**Сподо́би, Го́споди:**

**Чтец: С**подо́би, Го́споди, в ве́чер сей без греха́ сохрани́тися нам. Благослове́н еси́, Го́споди, Бо́же оте́ц на́ших, и хва́льно и просла́влено и́мя Твое́ во ве́ки. Ами́нь.

**Б**у́ди, Го́споди, ми́лость Твоя́ на нас, я́коже упова́хом на Тя. Благослове́н еси́, Го́споди, научи́ мя оправда́нием Твои́м. Благослове́н еси́, Влады́ко, вразуми́ мя оправда́нием Твои́м. Благослове́н еси́, Святы́й, просвети́ мя оправда́нии Твои́ми.

**Г**о́споди, ми́лость Твоя́ во век, дел руку́ Твое́ю не пре́зри. Тебе́ подоба́ет хвала́, Тебе́ подоба́ет пе́ние, Тебе́ сла́ва подоба́ет. Отцу́ и Сы́ну и Свято́му Ду́ху, ны́не и при́сно и во ве́ки веко́в. Ами́нь.

**Ектения́ проси́тельная:**

**Диакон: Испо́лним вече́рнюю моли́тву на́шу Го́сподеви.**

**Хор: Г**о́споди, поми́луй.

**Диакон: Заступи́, спаси́, поми́луй и сохрани́ нас, Бо́же, Твое́ю благода́тию.**

**Хор: Г**о́споди, поми́луй.

**Диакон: Ве́чера всего́ соверше́нна, свя́та, ми́рна и безгре́шна у Го́спода про́сим.**

**Хор: П**ода́й, Го́споди. **(На ка́ждое проше́ние)**

**Диакон: А́нгела ми́рна, ве́рна наста́вника, храни́теля душ и теле́с на́ших, у Го́спода про́сим.**

**Проще́ния и оставле́ния грехо́в и прегреше́ний на́ших у Го́спода про́сим.**

**До́брых и поле́зных душа́м на́шим и ми́ра ми́рови у Го́спода про́сим.**

**Про́чее вре́мя живота́ на́шего в ми́ре и покая́нии сконча́ти у Го́спода про́сим.**

**Христиа́нския кончи́ны живота́ на́шего, безболе́знены, непосты́дны, ми́рны и до́браго отве́та на Стра́шнем Суди́щи Христо́ве про́сим.**

**Пресвяту́ю, Пречи́стую, Преблагослове́нную, Сла́вную Влады́чицу на́шу Богоро́дицу и Присноде́ву Мари́ю, со все́ми святы́ми помяну́вше, са́ми себе́, и друг дру́га, и весь живо́т наш Христу́ Бо́гу предади́м.**

**Хор: Т**ебе́, Го́споди.

**Иерей: Я́ко Благ и Человеколю́бец Бог еси́, и Тебе́ сла́ву возсыла́ем, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Хор: А**ми́нь.

**Иерей: Мир всем.**

**Хор: И** ду́хови твоему́.

**Диакон: Главы́ наша Го́сподеви прикло́ним.**

**Хор: Т**ебе́, Го́споди.

***Моли́тва главоприклоне́нїѧ (Священник читает в алтаре):***

***Го́споди Бо́же наш, приклони́вый небеса́ и соше́дый на спасе́ние ро́да челове́ческаго, при́зри на рабы́ Твоя́ и на достоя́ние Твое́. Тебе́ бо стра́шному и человеколю́бцу судии́, Твои́ раби́ подклони́ша главы́, своя́ же покори́ша вы́я, не от челове́к ожида́юще по́мощи, но Твоея́ ожида́юще ми́лости и Твоего́ ча́юще спасе́ния, я́же сохрани́ на вся́кое вре́мя и по настоя́щем ве́чере, и в приходя́щую но́щь, от вся́каго врага́, от вся́каго проти́внаго де́йства диа́вольскаго и от помышле́ний су́етных, и воспомина́ний лука́вых.***

**Иерей: Бу́ди держа́ва Ца́рствия Твоего́ благослове́на и препросла́влена. Отца́ и Сы́на и Свята́го Ду́ха, ны́не и при́сно и во ве́ки веко́в.**

**Хор: А**ми́нь.

**Стихи́ры на стихо́вне, гла́с 1:**

**Р**а́достно прии́мем ве́рнии Богодохнове́нное завеща́ние поста́, / я́коже пре́жде ниневи́тяне: / и па́ки, блудни́цы и мытари́: / я́же покая́ния про́поведь от Иоа́нна е́сть. / Воздержа́нием угото́вимся к преселе́нию в Сио́н, / Влады́чняго священноде́йства. / Слеза́ми предочи́стимся в не́м Боже́ственнаго умове́ния. / Помо́лимся ви́дети обра́зныя зде́ Па́схи соверше́ние, / и и́стинныя явле́ние. / Угото́вимся на поклоне́ние Креста́, / и Воскресе́ния Христа́ Бо́га, вопию́ще к Нему́: // не посрами́ на́с от ча́яния на́шего Человеколю́бче.

**Стих: К Тебе́ возведо́х о́чи мои́ Живу́щему на Небеси́. Се я́ко о́чи ра́б в руку́ госпо́дий свои́х, я́ко о́чи рабы́ни в руку́ госпожи́ своея́: та́ко о́чи на́ши ко Го́споду Бо́гу на́шему, / до́ндеже уще́дрит ны.**

**Р**а́достно прии́мем ве́рнии Богодохнове́нное завеща́ние поста́, / я́коже пре́жде ниневи́тяне: / и па́ки, блудни́цы и мытари́: / я́же покая́ния про́поведь от Иоа́нна е́сть. / Воздержа́нием угото́вимся к преселе́нию в Сио́н, / Влады́чняго священноде́йства. / Слеза́ми предочи́стимся в не́м Боже́ственнаго умове́ния. / Помо́лимся ви́дети обра́зныя зде́ Па́схи соверше́ние, / и и́стинныя явле́ние. / Угото́вимся на поклоне́ние Креста́, / и Воскресе́ния Христа́ Бо́га, вопию́ще к Нему́: // не посрами́ на́с от ча́яния на́шего Человеколю́бче.

**Стих: Поми́луй нас, Го́споди, поми́луй нас, я́ко по мно́гу испо́лнихомся уничиже́ния: наипа́че напо́лнися душа́ на́ша поноше́ния гобзу́ющих: / и уничиже́ния го́рдых.**

**Му́ченичен: О** до́брыя ку́пли ва́шея святи́и! / я́ко кро́ви да́сте, и Небеса́ насле́довасте: / и вре́менно искуси́вшеся, ве́чно ра́дуетеся. / Вои́стинну до́брая ва́ша ку́пля: / тле́нная бо оста́вльше, нетле́нная восприя́сте, / и со А́нгелы лику́юще пое́те непреста́нно // Тро́ицу Единосу́щную.

**Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

***Подо́бенъ: Прехва́льніи му́ченицы, гла́с 1‑й.:***

**Крестобогоро́дичен: Д**е́ва Нескве́рная, / иногда́ на Дре́ве ви́девши, / Его́же роди́ из безсе́менныя утро́бы, / не терпя́щи утро́бнаго уязвле́ния, / власы́ терза́ющи глаго́лаше: / ма́нием Содержа́й тва́рь всю́, / ка́ко я́ко осужде́нный на Крест вознесе́н еси́, // вся́ко хотя́й спасти́ челове́чество?

**Моли́тва свято́го Симео́на Богоприи́мца:**

**Чтец: Н**ы́не отпуща́еши раба́ Твоего́, Влады́ко,/ по глаго́лу Твоему́, с ми́ром;/ я́ко ви́деста о́чи мои́ спасе́ние Твое́,/ е́же еси́ угото́вал пред лице́м всех люде́й,/ свет во открове́ние язы́ков,// и сла́ву люде́й Твои́х Изра́иля.

**Трисвято́е по О́тче наш:**

**Чтец: С**вяты́й Бо́же, Святы́й Кре́пкий, Святы́й Безсме́ртный, поми́луй нас.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

**Г**о́споди, поми́луй.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на Небесе́х, да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на Небеси́ и на земли́. Хлеб наш насу́щный да́ждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Иере́й: Я́ко Твое́ есть Ца́рство и си́ла и сла́ва Отца́ и Сы́на и Свята́го Ду́ха, ны́не и при́сно и во ве́ки веко́в.**

**Хор: А**ми́нь.

**Тропари́ вече́рни:**

**Б**огоро́дице Де́во, ра́дуйся, / благода́тная Мари́е, Госпо́дь с Тобо́ю: / благослове́нна Ты в жена́х, / и благослове́н Плод чре́ва Твоего́, // я́ко Спа́са родила́ еси́ душ на́ших. **(покло́н)**

**Сла́ва Ѻтцу́, и Сы́ну, и Свято́му Ду́ху.**

**К**рести́телю Христо́в, всех нас помяни́, / да изба́вимся от беззако́ний на́ших: // тебе́ бо даде́ся благода́ть моли́тися за ны́. **(покло́н)**

**И ны́не и при́сно, и во ве́ки веко́в. Ами́нь.**

**М**оли́те за ны́ святи́и апо́столи, святи́и вси, / да изба́вимся от бед и скорбе́й: // вас бо те́плыя предста́тели ко Спа́су стяжа́хом. **(покло́н)**

**П**од Твое́ благоутро́бие прибега́ем, Богоро́дице, / моле́ния на́ша не пре́зри во обстоя́нии, // но от бед изба́ви ны́, еди́на чи́стая, еди́на благослове́нная. **(без̾ покло́на)**

**Оконча́ние вече́рни:**

**Г**о́споди, поми́луй. **(40 раз)**

**Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**Ч**естне́йшую Херуви́м и Сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу, Тя велича́ем.

**И**́менем Госпо́дним благослови́, о́тче.

**Иере́й: Сый благослове́н Христо́с Бог наш, всегда́, ны́не и при́сно и во ве́ки веко́в.**

**А**ми́нь.

**Чтец: Н**ебе́сный Царю́, ве́ру утверди́, язы́ки укроти́, мир умири́, град наш до́бре сохрани́: пре́жде отше́дшыя отцы́ и бра́тию на́шу в селе́ниих пра́ведных учини́, и нас в покая́нии и испове́дании приими́, я́ко Благи́й и Человеколю́бец.

***Посем поклоны великия три, глаголюще в них на коемждо поклоне молитву преподобнаго Ефрема:***

**Моли́тва прп. Ефре́ма Си́рина:**

**Иере́й: Го́споди и Влады́ко живота́ моего́, дух пра́здности, уны́ния, любонача́лия, и праздносло́вия не даждь ми. Поклон великий.**

**Дух же целому́дрия, смиренному́дрия, терпе́ния, и любве́, да́руй ми рабу́ Твоему́. Поклон великий.**

**Ей, Го́споди Царю́, да́руй ми зре́ти моя́ прегреше́ния, и не осужда́ти бра́та моего́, я́ко благослове́н еси́ во ве́ки веко́в, ами́нь. Поклон великий.**

***Таже малых поклонов 12, глаголюще себе втай на кийждо поклон: <div class=text-slugba-razdel style="font-style:normal;font-size: 1.2em;"><font color=black>Бо́же, очи́сти мя, гре́шнаго.</font></div>***

***И паки, скончав поклоны, глаголем молитву всю вышеписанную: Го́споди и Влады́ко живота́ моего́: И поклон един великий.***

**Го́споди и Влады́ко живота́ моего́, дух пра́здности, уны́ния, любонача́лия, и праздносло́вия не даждь ми. Дух же целому́дрия, смиренному́дрия, терпе́ния, и любве́, да́руй ми рабу́ Твоему́. Ей, Го́споди Царю́, да́руй ми зре́ти моя́ прегреше́ния, и не осужда́ти бра́та моего́, я́ко благослове́н еси́ во ве́ки веко́в, ами́нь. Поклон великий.**

**Трисвято́е по О́тче наш:**

**С**вяты́й Бо́же, Святы́й Кре́пкий, Святы́й Безсме́ртный, поми́луй нас.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

**Г**о́споди, поми́луй.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на Небесе́х, да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на Небеси́ и на земли́. Хлеб наш насу́щный да́ждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Иере́й: Я́ко Твое́ есть Ца́рство и си́ла и сла́ва Отца́ и Сы́на и Свята́го Ду́ха, ны́не и при́сно и во ве́ки веко́в.**

**Чтец: А**ми́нь.

**Г**о́споди, поми́луй. **(12 раз)**

**Иере́й: Сла́ва Тебе́, Христе́ Бо́же, упова́ние на́ше, сла́ва Тебе́.**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Г**о́споди, поми́луй. **(Трижды)**

**Б**лагослови́.

**Отпуст:**

**Иере́й: Христос истинный Бог….**

**Многоле́тие:**

***Здесь может быть совершена лития по усопшим***

**ВЕЛИ́КОЕ ПОВЕЧЕ́РИЕ**

**Иере́й: Благослове́н Бог наш всегда́, ны́не и при́сно, и во ве́ки веко́в.**

**Чтец: А**ми́нь.

**Сла́ва Тебе́, Бо́же наш, сла́ва Тебе́.**

**Ц**арю́ Небе́сный, Уте́шителю, Ду́ше и́стины, И́же везде́ сый и вся исполня́яй, Сокро́вище благи́х и жи́зни Пода́телю, прииди́ и всели́ся в ны, и очи́сти ны от вся́кия скве́рны, и спаси́, Бла́же, ду́ши на́ша.

**Трисвято́е по О́тче наш:**

**Чтец: С**вяты́й Бо́же, Святы́й Кре́пкий, Святы́й Безсме́ртный, поми́луй нас. **(Трижды)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

**Г**о́споди, поми́луй. **(Трижды)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на Небесе́х, да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на Небеси́ и на земли́. Хлеб наш насу́щный да́ждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Иере́й: Я́ко Твое́ есть Ца́рство и си́ла и сла́ва Отца́ и Сы́на и Свята́го Ду́ха, ны́не и при́сно и во ве́ки веко́в.**

**Чтец: А**ми́нь. Го́споди, поми́луй **(12 раз)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**1-я часть повече́рия:**

**П**рииди́те, поклони́мся Царе́ви на́шему Бо́гу.

**П**рииди́те, поклони́мся и припаде́м Христу́, Царе́ви на́шему Бо́гу.

**П**рииди́те, поклони́мся и припаде́м Самому́ Христу́, Царе́ви и Бо́гу на́шему.

**Шестопса́лмие:**

**Псало́м 4:**

**В**негда́ призва́ти ми, услы́ша мя Бог пра́вды моея́, в ско́рби распространи́л мя еси́, уще́дри мя и услы́ши моли́тву мою́. Сы́нове челове́честии, доко́ле тяжкосе́рдии? Вску́ю лю́бите суету́ и и́щете лжи́? И уве́дите, я́ко удиви́ Госпо́дь преподо́бнаго Своего́: Госпо́дь услы́шит мя, внегда́ воззва́ти ми к Нему́. Гне́вайтеся, и не согреша́йте, я́же глаго́лете в сердца́х ва́ших, на ло́жах ва́ших умили́теся. Пожри́те же́ртву пра́вды и упова́йте на Го́спода. Мно́зи глаго́лют: кто яви́т нам блага́я? Зна́менася на нас свет лица́ Твоего́, Го́споди. Дал еси́ весе́лие в се́рдце мое́м: от плода́ пшени́цы, вина́ и еле́а своего́ умно́жишася. В ми́ре вку́пе усну́ и почи́ю, я́ко Ты, Го́споди, еди́наго на упова́нии всели́л мя еси́.

**Псало́м 6:**

**Г**о́споди, да не я́ростию Твое́ю обличи́ши мене́, ниже́ гне́вом Твои́м нака́жеши мене́. Поми́луй мя, Го́споди, я́ко не́мощен есмь, исцели́ мя, Го́споди, я́ко смято́шася ко́сти моя́. И душа́ моя́ смяте́ся зело́: и Ты, Го́споди, доко́ле? Обрати́ся, Го́споди, изба́ви ду́шу мою́: спаси́ мя ра́ди ми́лости Твоея́. Яко несть в сме́рти помина́яй Тебе́: во а́де же кто испове́стся Тебе́? Утруди́хся воздыха́нием мои́м, измы́ю на вся́ку нощь ло́же мое́, слеза́ми мои́ми посте́лю мою́ омочу́. Смяте́ся от я́рости о́ко мое́, обетша́х во всех вразе́х мои́х. Отступи́те от мене́, вси де́лающии беззако́ние, я́ко услы́ша Госпо́дь глас пла́ча моего́: услы́ша Госпо́дь моле́ние мое́, Госпо́дь моли́тву мою́ прия́т. Да постыдя́тся и смяту́тся вси врази́ мои́, да возвратя́тся и устыдя́тся зело́ вско́ре.

**Псало́м 12:**

**Д**око́ле, Го́споди, забу́деши мя до конца́? Доко́ле отвраща́еши лице́ Твое́ от менé? Доко́ле положу́ сове́ты в души́ мое́й, боле́зни в се́рдце мое́м день и нощь? Доко́ле вознесе́тся враг мой на мя́? При́зри, услы́ши мя, Го́споди Бо́же мой, просвети́ óчи мои́, да не когда́ усну́ в смерть, да не когда́ рече́т враг мой, укрепи́хся на него́. Стужа́ющии ми возра́дуются, а́ще подви́жуся. Аз же на ми́лость Твою́ упова́х, возра́дуется се́рдце мое́ о спасе́нии Твое́м. Воспою́ Го́сподеви благоде́явшему мне, и пою́ и́мени Го́спода Вы́шняго.

**П**ри́зри, услы́ши мя, Го́споди Бо́же мой, просвети́ óчи мои́, да не когда́ усну́ в смерть, да не когда́ рече́т враг мой, укрепи́хся на него́.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́ Бо́же. **(Трижды. И поклоны три.)**

**Г**о́споди поми́луй. **(Трижды)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Псало́м 24:**

**К** Тебе́, Го́споди, воздвиго́х ду́шу мою́, Бо́же мой, на Тя упова́х, да не постыжу́ся во век, ниже́ да посмею́т ми ся врази́ мои́, и́бо вси терпя́щии Тя не постыдя́тся. Да постыдя́тся беззако́ннующии вотще́. Пути́ Твоя́, Го́споди, скажи́ ми, и стезя́м Твои́м научи́ мя. Наста́ви мя на и́стину Твою́, и научи́ мя, я́ко Ты еси́ Бог Спас мой, и Тебе́ терпе́х весь день. Помяни́ щедро́ты Твоя́, Го́споди, и ми́лости Твоя́, я́ко от ве́ка суть. Грех ю́ности моея́, и неве́дения моего́ не помяни́, по ми́лости Твое́й помяни́ мя Ты, ра́ди бла́гости Твоея́, Го́споди. Благ и прав Госпо́дь, сего́ ра́ди законоположи́т согреша́ющым на пути́. Наста́вит кро́ткия на суд, научи́т кро́ткия путе́м Свои́м. Вси путие́ Госпо́дни ми́лость и и́стина, взыска́ющым заве́та Его́, и свиде́ния Его́. Ра́ди и́мене Твоего́, Го́споди, и очи́сти грех мой, мног бо есть. Кто есть челове́к, боя́йся Го́спода? Законоположи́т eму́ на пути́, eго́же изво́ли. Душа́ eго́ во благи́х водвори́тся, и се́мя eго́ насле́дит зе́млю. Держа́ва Госпо́дь боя́щихся Его́, и заве́т Его́ яви́т им. Очи мои́ вы́ну ко Го́споду, я́ко Той исто́ргнет от се́ти но́зе мои́. При́зри на мя и поми́луй мя, я́ко единоро́д и нищ есмь аз. Ско́рби се́рдца моего́ умно́жишася, от нужд мои́х изведи́ мя. Виждь смире́ние мое́, и труд мой, и оста́ви вся грехи́ моя́. Виждь враги́ моя́, я́ко умно́жишася, и ненавиде́нием непра́ведным возненави́деша мя. Сохрани́ ду́шу мою́, и изба́ви мя, да не постыжу́ся, я́ко упова́х на Тя. Незло́бивии и пра́вии прилепля́хуся мне, я́ко потерпе́х Тя, Го́споди. Изба́ви, Бо́же, Изра́иля от всех скорбе́й eго́.

**Псало́м 30:**

**Н**а Тя, Го́споди, упова́х, да не постыжу́ся во век: пра́вдою Твое́ю изба́ви мя и изми́ мя. Приклони́ ко мне у́хо Твое́, ускори́ изъя́ти мя, бу́ди ми в Бо́га Защи́тителя, и в дом прибе́жища, е́же спасти́ мя. Яко держа́ва моя́ и прибе́жище мое́ еси́ Ты, и и́мене Твоего́ ра́ди наста́виши мя, и препита́еши мя. Изведе́ши мя от се́ти сея́, ю́же скры́ша ми, я́ко Ты еси́ Защи́титель мой, Го́споди. В ру́це Твои́ предложу́ дух мой: изба́вил мя еси́, Го́споди Бо́же и́стины. Возненави́дел еси́ храня́щыя суеты́ вотще́: аз же на Го́спода упова́х. Возра́дуюся и возвеселю́ся о ми́лости Твое́й, я́ко призре́л еси́ на смире́ние мое́, спасл еси́ от нужд ду́шу мою́, и не́си мене́ затвори́л в рука́х вра́жиих, поста́вил еси́ на простра́нне но́зе мои́. Поми́луй мя, Го́споди, я́ко скорблю́: смяте́ся я́ростию о́ко мое́, душа́ моя́ и утро́ба моя́. Яко исчезе́ в боле́зни живо́т мой и ле́та моя́ в воздыха́ниих, изнемо́же нището́ю кре́пость моя́ и ко́сти моя́ смято́шася. От всех враг мои́х бых поноше́ние, и сосе́дом мои́м зело́, и страх зна́емым мои́м: ви́дящии мя вон бежа́ша от мене́. Забве́н бых я́ко мертв от се́рдца, бых я́ко сосу́д погубле́н. Яко слы́шах гажде́ние мно́гих, живу́щих о́крест, внегда́ собра́тися им вку́пе на мя, прия́ти ду́шу мою́ совеща́ша. Аз же на Тя, Го́споди, упова́х, рех: Ты еси́ Бог мой. В руку́ Твое́ю жре́бии мои́: изба́ви мя из руки́ враг мои́х и от гоня́щих мя. Просвети́ лице́ Твое́ на раба́ Твоего́, спаси́ мя ми́лостию Твое́ю. Го́споди, да не постыжу́ся, я́ко призва́х Тя: да постыдя́тся нечести́вии и сни́дут во ад. Не́мы да бу́дут устны́ льсти́выя, глаго́лющыя на пра́веднаго беззако́ние, горды́нею и уничиже́нием. Коль мно́гое мно́жество бла́гости Твоея́, Го́споди, ю́же скрыл еси́ боя́щымся Тебе́, соде́лал еси́ упова́ющым на Тя пред сы́ны челове́ческими. Скры́еши их в та́йне лица́ Твоего́ от мяте́жа челове́ческа, покры́еши их в кро́ве от пререка́ния язы́к. Благослове́н Госпо́дь, я́ко удиви́ ми́лость Свою́ во гра́де огражде́ния. Аз же рех во изступле́нии мое́м: отве́ржен есмь от лица́ о́чию Твое́ю: сего́ ра́ди услы́шал еси́ глас моли́твы моея́, внегда́ воззва́х к Тебе́. Возлюби́те Го́спода, вси преподо́бнии Его́, я́ко и́стины взыска́ет Госпо́дь, и воздае́т изли́ше творя́щым горды́ню. Мужа́йтеся, и да крепи́тся се́рдце ва́ше, вси упова́ющии на Го́спода.

**Псало́м 90:**

**Ж**ивы́й в по́мощи Вы́шняго, в кро́ве Бо́га Небе́снаго водвори́тся. Рече́т Го́сподеви: Засту́пник мой еси́ и Прибе́жище мое́, Бог мой, и упова́ю на Него́. Яко Той изба́вит тя от се́ти ло́вчи и от словесе́ мяте́жна, плещма́ Свои́ма осени́т тя, и под криле́ Его́ наде́ешися: ору́жием обы́дет тя и́стина Его́. Не убои́шися от стра́ха нощна́го, от стрелы́ летя́щия во дни, от ве́щи во тме преходя́щия, от сря́ща и бе́са полу́деннаго. Паде́т от страны́ твоея́ ты́сяща, и тма одесну́ю тебе́, к тебе́ же не прибли́жится, оба́че очи́ма твои́ма смо́триши, и воздая́ние гре́шников у́зриши. Яко Ты, Го́споди, упова́ние мое́, Вы́шняго положи́л еси́ прибе́жище твое́. Не прии́дет к тебе́ зло и ра́на не прибли́жится телеси́ твоему́, я́ко Ангелом Свои́м запове́сть о тебе́, сохрани́ти тя во всех путе́х твои́х. На рука́х во́змут тя, да не когда́ преткне́ши о ка́мень но́гу твою́, на а́спида и васили́ска насту́пиши, и попере́ши льва и зми́я. Яко на Мя упова́ и изба́влю и́, покры́ю и́, я́ко позна́ и́мя Мое́. Воззове́т ко Мне и услы́шу eго́, с ним есмь в ско́рби, изму́ eго́ и просла́влю eго́, долгото́ю дний испо́лню eго́ и явлю́ eму́ спасе́ние Мое́.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́ Бо́же. **(Трижды)**

**Г**о́споди поми́луй. **(Трижды)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**С на́ми Бог:**

**Чтец: С** на́ми Бог, разуме́йте язы́цы, и покаря́йтеся:/ Я́ко с на́ми Бог.

**У**слы́шите до после́дних земли́:/ Я́ко с на́ми Бог.

**М**огу́щии покаря́йтеся:/ Я́ко с на́ми Бог.

**А**ще бо па́ки возмо́жете, и па́ки побежде́ни бу́дете:/ Я́ко с на́ми Бог.

**И** и́же а́ще сове́т совещава́ете, разори́т Госпо́дь:/ Я́ко с на́ми Бог.

**И** сло́во, е́же а́ще возглаго́лете, не пребу́дет в вас:/ Я́ко с на́ми Бог.

**С**тра́ха же ва́шего не убои́мся, ниже́ смути́мся:/ Я́ко с на́ми Бог.

**Г**о́спода же Бо́га на́шего Того́ освяти́м, и Той бу́дет нам в страх:/ Я́ко с на́ми Бог.

**И** а́ще на Него́ наде́яся бу́ду, бу́дет мне во освяще́ние:/ Я́ко с на́ми Бог.

**И** упова́я бу́ду на Него́, и спасу́ся Им:/ Я́ко с на́ми Бог.

**С**е аз и де́ти, я́же ми даде́ Бог:/ Я́ко с на́ми Бог.

**Л**ю́дие ходя́щии во тьме, ви́деша свет ве́лий:/ Я́ко с на́ми Бог.

**Ж**иву́щии во стране́ и се́ни сме́ртней, свет возсия́ет на вы:/ Я́ко с на́ми Бог.

**Я**ко Отроча́ роди́ся нам, Сын, и даде́ся нам:/ Я́ко с на́ми Бог.

**Е**го́же нача́льство бысть на ра́ме Его́:/ Яко с на́ми Бог.

**И** ми́ра Его́ несть преде́ла:/ Я́ко с на́ми Бог.

**И** нарица́ется Имя Его́, Вели́ка Сове́та Ангел:/ Я́ко с на́ми Бог.

**Ч**у́ден Сове́тник:/ Я́ко с на́ми Бог.

**Б**ог кре́пок, Власти́тель, Нача́льник ми́ра:/ Я́ко с на́ми Бог.

**О**те́ц бу́дущаго ве́ка:/ Я́ко с на́ми Бог.

**С** на́ми Бог, разуме́йте язы́цы, и покаря́йтеся:/ Я́ко с на́ми Бог.

**С**ла́ва Отцу́ и Сы́ну и Свято́му Ду́ху./ С на́ми Бог.

**И** ны́не и при́сно и во ве́ки веко́в. Ами́нь./ С на́ми Бог.// Я́ко с на́ми Бог.

**Тропари́:**

**Чтец: Д**ень преше́д, благодарю́ Тя, Го́споди, ве́чер, прошу́, с но́щию без греха́ пода́ждь ми, Спа́се, и спаси́ мя.

**Сла́ва Отцу́ и Сы́ну и Свято́му Ду́ху.**

**Д**ень преше́д, славосло́влю Тя, Влады́ко, ве́чер, прошу́, с но́щию безсобла́знство пода́ждь ми, Спа́се, и спаси́ мя.

**И ны́не и при́сно и во ве́ки веко́в. Ами́нь.**

**Д**ень преше́д, песносло́влю Тя, Святы́й, ве́чер, прошу́, с но́щию ненаве́тен пода́ждь ми, Спа́се, и спаси́ мя.

**Б**езпло́тное естество́ Херуви́мское, немо́лчными пе́сньми Тя славосло́вят. Шестокри́льная живо́тная серафи́ми, непреста́нными гла́сы Тя превозно́сят: Ангелов же вся Во́инства трисвяты́ми пе́сньми Тя восхваля́ют. Пре́жде бо всех еси́ Сый Оте́ц, и собезнача́льна и́маши Твоего́ Сы́на: и равноче́стна нося́й Ду́ха жи́зни, Тро́ицы явля́еши неразде́льное.

**П**ресвята́я Де́во Ма́ти Бо́жия, и и́же Сло́ва самови́дцы и слуги́: проро́к же и му́ченик вси ли́цы, я́ко безсме́ртну иму́ще жизнь: о всех моли́теся приле́жно, я́ко вси есмы́ в беда́х. Да пре́лести изба́вльшеся лука́ваго, а́нгельскую вопие́м песнь: Святы́й, Святы́й, Святы́й, Трисвяты́й Го́споди, поми́луй и спаси́ нас, ами́нь.

**Си́мвол Ве́ры:**

**В**е́рую во еди́наго Бо́га Отца́ Вседержи́теля, Творца́ не́бу и земли́, ви́димым же всем и неви́димым. И во еди́наго Го́спода Иису́са Христа́, Сы́на Бо́жия, Единоро́днаго, Иже от Отца́ рожде́ннаго пре́жде всех век. Све́та от Све́та, Бо́га и́стинна от Бо́га и́стинна, рожде́нна, несотворе́нна, единосу́щна Отцу́, Имже вся бы́ша. Нас ра́ди челове́к и на́шего ра́ди спасе́ния сше́дшаго с небе́с и воплоти́вшагося от Ду́ха Свя́та и Мари́и Де́вы и вочелове́чшася. Распя́таго же за ны при Понти́йстем Пила́те, и страда́вша, и погребе́нна. И воскре́сшаго в тре́тий день по Писа́нием. И возше́дшаго на Небеса́, и седя́ща одесну́ю Отца́. И па́ки гряду́щаго со сла́вою суди́ти живы́м и ме́ртвым, Его́же Ца́рствию не бу́дет конца́. И в Ду́ха Свята́го, Го́спода, Животворя́щаго, Иже от Отца́ исходя́щаго, Иже со Отце́м и Сы́ном спокланя́ема и ссла́вима, глаго́лавшаго проро́ки. Во еди́ну Святу́ю, Собо́рную и Апо́стольскую Це́рковь. Испове́дую еди́но креще́ние во оставле́ние грехо́в. Ча́ю воскресе́ния ме́ртвых, и жи́зни бу́дущаго ве́ка. Ами́нь.

**Стихи́ моли́тельныя**

**Иере́й: Пресвята́я Влады́чице Богоро́дице, моли́ о нас гре́шных.**

**Чтец: П**ресвята́я Влады́чице Богоро́дице, моли́ о нас гре́шных.

**Иере́й: Пресвята́я Влады́чице Богоро́дице, моли́ о нас гре́шных.**

**Иере́й: Вся небе́сныя си́лы святы́х а́нгел и арха́нгел, моли́те о нас гре́шных.**

**Чтец: В**ся небе́сныя си́лы святы́х а́нгел и арха́нгел, моли́те о нас гре́шных.

**Иере́й: Святы́й Иоа́нне проро́че, и Предте́че, и Крести́телю Го́спода на́шего Иису́са Христа́, моли́ о нас гре́шных.**

**Чтец: С**вяты́й Иоа́нне проро́че, и Предте́че, и Крести́телю Го́спода на́шего Иису́са Христа́, моли́ о нас гре́шных.

**Иере́й: Святи́и сла́внии апо́столи, проро́цы и му́ченицы, и вси святи́и, моли́те о нас гре́шных.**

**Чтец: С**вяти́и сла́внии апо́столи, проро́цы и му́ченицы, и вси святи́и, моли́те о нас гре́шных.

**Иере́й: Преподо́бнии и богоно́снии отцы́ на́ши, па́стырие и учи́телие вселе́нныя, моли́те о нас гре́шных.**

**Чтец: П**реподо́бнии и богоно́снии отцы́ на́ши, па́стырие и учи́телие вселе́нныя, моли́те о нас гре́шных.

**Иере́й: *Зде же глаго́лется и святы́й хра́ма.***

**Чтец: *Чтец повторяет***

**Иере́й: Непобеди́мая, и непостижи́мая, и боже́ственная си́ло честна́го и животворя́щаго Креста́, не оста́ви нас гре́шных.**

**Чтец: Н**епобеди́мая, и непостижи́мая, и боже́ственная си́ло честна́го и животворя́щаго Креста́, не оста́ви нас гре́шных.

**Иере́й: Бо́же, очи́сти нас гре́шных.**

**Чтец: Б**о́же, очи́сти нас гре́шных.

**Иере́й: Бо́же, очи́сти нас гре́шных, и поми́луй нас.**

**Трисвято́е по О́тче наш:**

**Чтец: С**вяты́й Бо́же, Святы́й Кре́пкий, Святы́й Безсме́ртный, поми́луй нас. **(три́жды, с покло́нами)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

**Г**о́споди, поми́луй. **(Трижды)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на Небесе́х, да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на Небеси́ и на земли́. Хлеб наш насу́щный да́ждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Иере́й: Я́ко Твое́ есть Ца́рство и си́ла и сла́ва Отца́ и Сы́на и Свята́го Ду́ха, ны́не и при́сно и во ве́ки веко́в.**

**Чтец: А**ми́нь.

**Тропари́ по 1‑м Трисвято́м:**

***Во вто́рник и в четверто́к ве́чера, гла́с 8‑й:***

**Н**еви́димых враг мои́х неусыпа́ние ве́си, Го́споди, / и окая́нныя пло́ти моея́ неможе́ние ве́си, Созда́вый мя́. / Те́мже в ру́це Твои́ предаю́ дух мой, / покры́й мя́ крило́ма Твоея́ бла́гости, / да не когда́ усну́ в сме́рть, / и у́мныя мои́ о́чи просвети́ / в наслажде́ние Боже́ственных слове́с Твои́х, / и воздви́гни мя́ во вре́мя благопотре́бно к Твоему́ славосло́вию, // я́ко еди́н Благ и Человеколю́бец.

**Стих: При́зри, услы́ши мя, Го́споди Бо́же мой.**

**Я**́ко стра́шен суд Твой, Го́споди, А́нгелом предстоя́щим, / челове́ком вводи́мым, кни́гам разгиба́емым, / дело́м испыту́емым, помысло́м истязу́емым. / Кий суд бу́дет мне, зача́тому во гресе́х? / кто ми́ пла́мень угаси́т? кто ми́ тьму просвети́т? / а́ще не Ты, Го́споди, поми́луеши мя́, // я́ко Человеколю́бец?

**Сла́ва Отцу́ и Сы́ну и Свято́му Ду́ху.**

**С**ле́зы ми́ даждь, Бо́же, / я́коже иногда́ жене́ гре́шнице: / и сподо́би мя́ омочи́ти но́зе Твои́, / я́же мя́ от пути́ пре́лести свободи́вшия, / и мѵ́ро благоуха́ния Тебе́ приноси́ти, / житие́ чи́сто, покая́нием ми́ созда́нное, / да услы́шу и а́з жела́емый Твой глас: // «Ве́ра твоя́ спасе́ тя́, иди́ в ми́ре».

**И ны́не и при́сно и во ве́ки веко́в. Ами́нь.**

**Богоро́дичен: Н**епосты́дную, Богоро́дице, наде́жду Твою́ име́я, спасу́ся, / предста́тельство Твое́ стяжа́в, Пречи́стая, не убою́ся: / пожену́ враги́ моя́ и побежду́ я́, / во еди́н оболки́йся, я́ко в броня́, кров Твой, и всемогу́щую Твою́ по́мощь, / моля́ся вопию́ Ти́: / Влады́чице, спаси́ мя́ моли́твами Твои́ми, / и возста́ви мя́ от мра́чнаго сна к Твоему́ славосло́вию, // си́лою из Тебе́ Воплоти́вшагося Сы́на Бо́жия.

**Чтец: Г**о́споди поми́луй. **(40 раз)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Ч**естне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу, Тя велича́ем.

**И**менем Госпо́дним благослови́, о́тче.

**Иерей: Моли́твами святы́х оте́ц на́ших, Го́споди, Иису́се Христе́, Бо́же наш, поми́луй нас.**

**Чтец: А**ми́нь.

**Моли́тва Вели́каго Васи́лия:**

**Чтец: Г**о́споди Го́споди, избавле́й нас от вся́кия стрелы́ летя́щия во дни, изба́ви нас и от вся́кия ве́щи во тьме преходя́щия. Приими́ же́ртву вече́рнюю рук на́ших воздея́ние. Сподо́би же нас и нощно́е по́прище без поро́ка прейти́, неискуше́ны от злых. И изба́ви нас от вся́каго смуще́ния и боя́зни, я́же от диа́вола нам прибыва́ющия. Да́руй душа́м на́шим умиле́ние, и помысло́м на́шим попече́ние, е́же на стра́шнем и пра́веднем Твое́м суде́ испыта́ния. Пригвозди́ стра́ху Твоему́ пло́ти на́ша, и умертви́ у́ды на́ша су́щия на земли́: да и со́нным безмо́лвием просвети́мся зре́нием суде́б Твои́х. Отими́ же от нас вся́кое мечта́ние неподо́бное, и по́хоть вре́дну. Возста́ви же нас во вре́мя моли́твы, утвержде́ны в ве́ре, и преспева́ющия в за́поведех Твои́х, благоволе́нием, и бла́гостию Единоро́днаго Сы́на Твоего́: с Ни́мже благослове́н еси́, с Пресвяты́м, и Благи́м, и Животворя́щим Твои́м Ду́хом, ны́не и при́сно, и во ве́ки веко́в, ами́нь.

**2-я часть повече́рия:**

**Чтец: П**рииди́те, поклони́мся Царе́ви на́шему Бо́гу.

**П**рииди́те, поклони́мся и припаде́м Христу́, Царе́ви на́шему Бо́гу.

**П**рииди́те, поклони́мся и припаде́м Самому́ Христу́, Царе́ви и Бо́гу на́шему.

***И поклоны три.***

**Псало́м 50:**

**П**оми́луй мя, Бо́же, по вели́цей ми́лости Твое́й, и по мно́жеству щедро́т Твои́х очи́сти беззако́ние мое́. Наипа́че омы́й мя от беззако́ния моего́, и от греха́ моего́ очи́сти мя; я́ко беззако́ние мое́ аз зна́ю, и грех мой предо мно́ю есть вы́ну. Тебе́ Еди́ному согреши́х и лука́вое пред Тобо́ю сотвори́х, я́ко да оправди́шися во словесе́х Твои́х, и победи́ши внегда́ суди́ти Ти. Се бо, в беззако́ниих зача́т есмь, и во гресе́х роди́ мя ма́ти моя́. Се бо, и́стину возлюби́л еси́; безве́стная и та́йная прему́дрости Твоея́ яви́л ми еси́. Окропи́ши мя иссо́пом, и очи́щуся; омы́еши мя, и па́че сне́га убелю́ся. Слу́ху моему́ да́си ра́дость и весе́лие; возра́дуются ко́сти смире́нныя. Отврати́ лице́ Твое́ от грех мои́х и вся беззако́ния моя́ очи́сти. Се́рдце чи́сто сози́жди во мне, Бо́же, и дух прав обнови́ во утро́бе мое́й. Не отве́ржи мене́ от лица́ Твоего́ и Ду́ха Твоего́ Свята́го не отыми́ от мене́. Возда́ждь ми ра́дость спасе́ния Твоего́ и Ду́хом Влады́чним утверди́ мя. Научу́ беззако́нныя путе́м Твои́м, и нечести́вии к Тебе́ обратя́тся. Изба́ви мя от крове́й, Бо́же, Бо́же спасе́ния моего́; возра́дуется язы́к мой пра́вде Твое́й. Го́споди, устне́ мои́ отве́рзеши, и уста́ моя́ возвестя́т хвалу́ Твою́. Яко а́ще бы восхоте́л еси́ же́ртвы, дал бых у́бо: всесожже́ния не благоволи́ши. Же́ртва Бо́гу дух сокруше́н; се́рдце сокруше́нно и смире́нно Бог не уничижи́т. Ублажи́, Го́споди, благоволе́нием Твои́м Сио́на, и да сози́ждутся сте́ны Иерусали́мския. Тогда́ благоволи́ши же́ртву пра́вды, возноше́ние и всесожега́емая; тогда́ возложа́т на oлта́рь Твой тельцы́.

**Псало́м 101:**

**Г**о́споди, услы́ши моли́тву мою́, и вопль мой к Тебе́ да прии́дет. Не отврати́ лица́ Твоего́ от мене́: во́ньже а́ще день скорблю́, приклони́ ко мне у́хо Твое́: во́ньже а́ще день призову́ Тя, ско́ро услы́ши мя. Яко исчезо́ша я́ко дым дни́е мои́, и ко́сти моя́ я́ко суши́ло сосхо́шася. Уя́звен бых я́ко трава́, и и́зсше се́рдце мое́, я́ко забы́х сне́сти хлеб мой. От гла́са воздыха́ния моего́ прильпе́ кость моя́ пло́ти мое́й. Уподо́бихся нея́сыти пусты́нней, бых я́ко нощны́й вран на ны́рищи. Бдех и бых я́ко пти́ца осо́бящаяся на зде. Весь день поноша́ху ми врази́ мои́, и хва́лящии мя мно́ю кленя́хуся. Зане́ пе́пел я́ко хлеб ядя́х, и питие́ мое́ с пла́чем растворя́х. От лица́ гне́ва Твоего́ и я́рости Твоея́: я́ко возне́с низве́ргл мя еси́. Дни́е мои́ я́ко сень уклони́шася, и аз я́ко се́но изсхо́х. Ты же, Го́споди, во век пребыва́еши, и па́мять Твоя́ в род и род. Ты воскре́с уще́дриши Сио́на, я́ко вре́мя уще́дрити eго́, я́ко прии́де вре́мя. Яко благоволи́ша раби́ Твои́ ка́мение eго́, и персть eго́ уще́дрят. И убоя́тся язы́цы и́мене Госпо́дня, и вси ца́рие зе́мстии сла́вы Твоея́. Яко сози́ждет Госпо́дь Сио́на, и яви́тся во сла́ве Свое́й. Призре́ на моли́тву смире́нных, и не уничижи́ моле́ния их. Да напи́шется сие́ в род ин, и лю́дие зи́ждемии восхва́лят Го́спода. Яко прини́че с высоты́ святы́я Своея́, Госпо́дь с Небесе́ на зе́млю призре́, услы́шати воздыха́ние окова́нных, разреши́ти сы́ны умерщвле́нных, возвести́ти в Сио́не Имя Госпо́дне, и хвалу́ Его́ во Иерусали́ме. Внегда́ собра́тися лю́дем вку́пе, и царе́м, е́же рабо́тати Го́сподеви. Отвеща́ eму́ на пути́ кре́пости eго́: умале́ние дней мои́х возвести́ ми. Не возведи́ мене́ в преполове́ние дней мои́х: в ро́де родо́в ле́та Твоя́. В нача́лех Ты, Го́споди, зе́млю основа́л еси́, и дела́ руку́ Твое́ю суть небеса́. Та поги́бнут, Ты же пребыва́еши: и вся, я́ко ри́за обетша́ют, и я́ко оде́жду свие́ши я́ и изменя́тся. Ты же то́йжде еси́, и ле́та Твоя́ не оскуде́ют. Сы́нове раб Твои́х вселя́тся, и се́мя их во век испра́вится.

**Моли́тва Манасси́и царя́ Иуде́йска:**

**Г**о́споди Вседержителю, Бо́же отец на́ших, Авраа́мов, и Исаа́ков, и Иа́ковль, и се́мене их пра́веднаго: сотвори́вый не́бо и зе́млю со все́ю ле́потою их, связа́вый мо́ре сло́вом повеле́ния Твоего́, заключи́вый бе́здну, и запеча́тствовавый ю́ стра́шным и сла́вным и́менем Твои́м, его́же вся боя́тся, и трепе́щут от лица́ си́лы Твоея́, я́ко непостоя́нно великоле́пие сла́вы Твоея́, и нестерпи́мь гнев, е́же на гре́шники преще́ния Твоего́. Безме́рна же и неизсле́дованна ми́лость обеща́ния Твоего́: Ты бо еси́ Госпо́дь Вы́шний, благоутро́бен. долготерпели́в и многоми́лостив, и ка́яйся о зло́бах челове́ческих. Ты Го́споди, по мно́жеству бла́гости Твоея́, обеща́л еси́ покая́ние и оставле́ние согреши́вшим Тебе́, и мно́жеством щедро́т Твои́х, определи́л еси́ покая́ние гре́шником во спасе́ние. Ты у́бо Го́споди Бо́же сил, не положи́л еси́ покая́ние пра́ведным, Авраа́му и Исаа́ку и Иа́кову, не согреши́вшим Тебе́. Но положи́л еси́ покая́ние на мне, гре́шнем: зане́ согреши́х па́че числа́ песка́ морска́го. Умно́жишася беззако́ния моя́, Го́споди, умно́жишася беззако́ния моя́: и несмь досто́ин воззре́ти, и ви́дети высоту́ небе́сную от мно́жества непра́вд мои́х. Сля́чен есмь мно́гими у́зами желе́зными, во е́же не возвести́ главы́ моея́, и несть ми ослабле́ния: зане́ прогне́вах я́рость Твою́, и лука́вое пред Тобо́ю сотвори́х, не сотвори́вый во́ли Твоея́, и не сохрани́вый повеле́ний Твои́х. И ны́не приклоня́ю коле́на се́рдца, тре́буя от Тебе́ бла́гости: согреши́х, Го́споди, согреши́х, и беззако́ния моя́ аз вем, но прошу́ моля́ся, осла́би ми, Го́споди, осла́би ми, и не погуби́ мене́ со беззако́ньми мои́ми. Ниже́ в век враждова́в соблюде́ши зол мои́х, ниже́ осу́диши мя в преиспо́дних земли́. Зане́ Ты еси́ Бо́же, Бог ка́ющихся, и на мне яви́ши всю бла́гость Твою́, я́ко недосто́йна су́ща спасе́ши мя, по мно́зей ми́лости Твое́й, и восхвалю́ Тя вы́ну во днех живота́ моего́: я́ко Тя пое́т вся си́ла небе́сная, и Твоя́ есть сла́ва во ве́ки веко́в, ами́нь.

**Трисвято́е по О́тче наш:**

**Чтец: С**вяты́й Бо́же, Святы́й Кре́пкий, Святы́й Безсме́ртный, поми́луй нас. (Трижды)

***Поклоны три.***

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

**Г**о́споди, поми́луй. **(Трижды)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на Небесе́х, да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на Небеси́ и на земли́. Хлеб наш насу́щный да́ждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Иере́й: Я́ко Твое́ есть Ца́рство и си́ла и сла́ва Отца́ и Сы́на и Свята́го Ду́ха, ны́не и при́сно и во ве́ки веко́в.**

**Чтец: А**ми́нь.

**Тропари́ по 2‑м Трисвято́м:**

***гла́с 6‑й:***

**П**оми́луй нас, Го́споди, поми́луй нас; / вся́каго бо отве́та недоуме́юще, / сию́ Ти́ моли́тву, я́ко Влады́це, // гре́шнии прино́сим: поми́луй нас.

**Сла́ва Отцу́ и Сы́ну и Свято́му Ду́ху.**

**Г**о́споди, поми́луй нас, / на Тя́ бо упова́хом; / не прогне́вайся на ны́ зело́, / ниже́ помяни́ беззако́ний на́ших, / но при́зри и ны́не, я́ко благоутро́бен, / и изба́ви ны́ от враг на́ших; / Ты́ бо еси́ Бог наш, / и мы́ лю́дие Твои́, / вси дела́ руку́ Твое́ю, // и и́мя Твое́ призыва́ем.

**И ны́не и при́сно и во ве́ки веко́в. Ами́нь.**

**Богоро́дичен: М**илосе́рдия две́ри отве́рзи нам, / благослове́нная Богоро́дице, / наде́ющиися на Тя́ да не поги́бнем, / но да изба́вимся Тобо́ю от бед: // Ты́ бо еси́ спасе́ние ро́да христиа́нскаго.

**Чтец: Г**о́споди поми́луй. **(40 раз)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Ч**естне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу, Тя велича́ем.

**И**менем Госпо́дним благослови́, о́тче.

**Иере́й: Моли́твами святы́х оте́ц на́ших, Го́споди, Иису́се Христе́, Бо́же наш, поми́луй нас.**

**Чтец: А**ми́нь.

**Моли́тва:**

**В**лады́ко Бо́же Отче Вседержи́телю, Го́споди, Сы́не Единоро́дный Иису́се Христе́, и Святы́й Ду́ше, Еди́но Божество́, Еди́на Си́ла, поми́луй мя, гре́шнаго: и и́миже ве́си судьба́ми, спаси́ мя недосто́йнаго раба́ Твоего́, я́ко благослове́н еси́ во ве́ки веко́в, ами́нь.

**Псалмы 69 и 142:**

**П**рииди́те, поклони́мся Царе́ви на́шему Бо́гу.

**П**рииди́те, поклони́мся и припаде́м Христу́, Царе́ви на́шему Бо́гу.

**П**рииди́те, поклони́мся и припаде́м Самому́ Христу́, Царе́ви и Бо́гу на́шему.

**Псало́м 69:**

**Б**о́же, в по́мощь мою́ вонми́, Го́споди, помощи́ ми потщи́ся. Да постыдя́тся и посра́мятся и́щущии ду́шу мою́, да возвратя́тся вспять и постыдя́тся хотя́щии ми зла́я. Да возвратя́тся а́бие стыдя́щеся глаго́лющии ми: бла́гоже, бла́гоже. Да возра́дуются и возвеселя́тся о Тебе́ вси и́щущии Тебе́, Бо́же, и да глаго́лют вы́ну, да возвели́чится Госпо́дь, лю́бящии спасе́ние Твое́: аз же нищ есмь и убо́г, Бо́же, помози́ ми: Помо́щник мой и Изба́витель мой еси́ Ты, Го́споди, не закосни́.

**Псало́м 142:**

**Г**о́споди, услы́ши моли́тву мою́, внуши́ моле́ние мое́ во и́стине Твое́й, услы́ши мя в пра́вде Твое́й и не вни́ди в суд с рабо́м Твои́м, я́ко не оправди́тся пред Тобо́ю всяк живы́й. Яко погна́ враг ду́шу мою́, смири́л есть в зе́млю живо́т мой, посади́л мя есть в те́мных, я́ко ме́ртвыя ве́ка. И уны́ во мне дух мой, во мне смяте́ся се́рдце мое́. Помяну́х дни дре́вния, поучи́хся во всех де́лех Твои́х, в творе́ниих руку́ Твое́ю поуча́хся. Возде́х к Тебе́ ру́це мои́, душа́ моя́, я́ко земля́ безво́дная Тебе́. Ско́ро услы́ши мя, Го́споди, исчезе́ дух мой, не отврати́ лица́ Твоего́ от мене́, и уподо́блюся низходя́щым в ров. Слы́шану сотвори́ мне зау́тра ми́лость Твою́, я́ко на Тя упова́х. Скажи́ мне, Го́споди, путь во́ньже пойду́, я́ко к Тебе́ взях ду́шу мою́. Изми́ мя от враг мои́х, Го́споди, к Тебе́ прибего́х. Научи́ мя твори́ти во́лю Твою́, я́ко Ты еси́ Бог мой. Дух Твой Благи́й наста́вит мя на зе́млю пра́ву. Имене Твоего́ ра́ди, Го́споди, живи́ши мя, пра́вдою Твое́ю изведе́ши от печа́ли ду́шу мою́. И ми́лостию Твое́ю потреби́ши враги́ моя́ и погуби́ши вся стужа́ющыя души́ мое́й, я́ко аз раб Твой есмь.

**Славосло́вие вседне́вное:**

**Чтец: С**ла́ва в вы́шних Бо́гу, и на земли́ мир, в челове́цех благоволе́ние. Хва́лим Тя, благослови́м Тя, кла́няем Ти ся, славосло́вим Тя, благодари́м Тя, вели́кия ра́ди сла́вы Твоея́. Го́споди, Царю́ Небе́сный, Боже, Отче Вседержи́телю, Го́споди Сы́не Единоро́дный, Иису́се Христе́, и Святы́й Ду́ше. Го́споди Бо́же, Агнче Бо́жий, Сы́не Оте́чь, взе́мляй грех ми́ра, поми́луй нас. Взе́мляй грехи́ ми́ра, приими́ моли́тву на́шу. Седя́й одесну́ю Отца́, поми́луй нас. Яко Ты еси́ Еди́н Свят; Ты еси́ Еди́н Госпо́дь, Иису́с Христо́с, в сла́ву Бо́га Отца́, ами́нь.

**Н**а вся́ку нощь благословлю́ Тя и восхвалю́ и́мя Твое́ во ве́ки, и в век ве́ка.

**Г**о́споди, прибе́жище был еси́ нам в род и род. Аз рех: Го́споди, поми́луй мя, исцели́ ду́шу мою́, я́ко согреши́х Тебе́. Го́споди, к Тебе́ прибего́х, научи́ мя твори́ти во́лю Твою́, я́ко Ты еси́ Бог мой, я́ко у Тебе́ исто́чник живота́, во све́те Твое́м у́зрим свет. Проба́ви ми́лость Твою́ ве́дущим Тя.

**С**подо́би Го́споди, в нощь сию́ без греха́ сохрани́тися нам. Благослове́н еси́ Го́споди Бо́же оте́ц на́ших, и хва́льно и просла́влено и́мя Твое́ во ве́ки, ами́нь.

**Б**у́ди, Го́споди, ми́лость Твоя́ на нас, я́коже упова́хом на Тя. Благослове́н еси́, Го́споди, научи́ мя оправда́нием Твои́м. Благослове́н еси́, Влады́ко, вразуми́ мя оправда́нием Твои́м. Благослове́н еси́, Святы́й, просвети́ мя оправда́нии Твои́ми. Го́споди, ми́лость Твоя́ во век, дел руку́ Твое́ю не пре́зри: Тебе́ подоба́ет хвала́, Тебе́ подоба́ет пе́ние, Тебе́ сла́ва подоба́ет, Отцу́, и Сы́ну, и Свято́му Ду́ху, ны́не и при́сно, и во ве́ки веко́в, ами́нь.

**Трисвято́е по О́тче наш:**

**Чтец: С**вяты́й Бо́же, Святы́й Кре́пкий, Святы́й Безсме́ртный, поми́луй нас. **(Трижды)**

***Поклоны три.***

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

**Г**о́споди, поми́луй. **(Трижды)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на Небесе́х, да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на Небеси́ и на земли́. Хлеб наш насу́щный да́ждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Иере́й: Я́ко Твое́ есть Ца́рство и си́ла и сла́ва Отца́ и Сы́на и Свята́го Ду́ха, ны́не и при́сно и во ве́ки веко́в.**

**Чтец: А**ми́нь.

**Тропари́:**

***Тропа́рь Креста́, глас 1:***

**С**паси́, Го́споди, лю́ди Твоя́/ и благослови́ достоя́ние Твое́,/ побе́ды на сопроти́вныя да́руя// и Твое́ сохраня́я Кресто́м Твои́м жи́тельство.

***(Если Храм Богородичный или Святого, здесь поем тропарь Храма)***

***затем:***

***Тропарь, глас 4***

**Б**о́же оте́ц на́ших,/ творя́й при́сно с на́ми по Твое́й кро́тости,/ не отста́ви ми́лость Твою́ от нас,/ но моли́твами их// в ми́ре упра́ви живо́т наш.

***Тропарь, глас 4***

**И**́же во всем ми́ре му́ченик Твои́х,/ я́ко багряни́цею и ви́ссом,/ кровьми́ Це́рковь Твоя́ украси́вшися,/ те́ми вопие́т Ти Христе́ Бо́же:/ лю́дем Твои́м щедро́ты Твоя́ низпосли́,/ мир жи́тельству Твоему́ да́руй,// и душа́м на́шим ве́лию ми́лость.

**Сла́ва Отцу́ и Сы́ну и Свято́му Ду́ху.**

**Кондáк, глас 8:**

**С**о святы́ми упоко́й/ Христе́, ду́ши раб Твои́х,/ иде́же несть боле́знь, ни печа́ль,/ ни воздыха́ние,// но жизнь безконе́чная.

**И ныне и присно и во веки веков. Аминь.**

**М**оли́твами, Го́споди, всех святы́х, и Богоро́дицы, / Твой мир да́ждь нам и поми́луй нас, / я́ко Еди́н щедр.

**Г**о́споди поми́луй. **(40раз)**

**И**́же на вся́кое вре́мя и на вся́кий час, на Небеси́ и на земли́, покланя́емый и сла́вимый, Христе́ Бо́же, Долготерпели́ве, Многоми́лостиве, Многоблагоутро́бне, И́же пра́ведныя любя́й и гре́шныя ми́луяй, И́же вся зовы́й ко спасе́нию обеща́ния ра́ди бу́дущих благ. Сам, Го́споди, приими́ и на́ша в час сей моли́твы и испра́ви живо́т наш к за́поведем Твои́м, ду́ши на́ша освяти́, телеса́ очи́сти, помышле́ния испра́ви, мы́сли очи́сти и изба́ви нас от вся́кия ско́рби, зол и боле́зней, огради́ нас святы́ми Твои́ми А́нгелы, да ополче́нием их соблюда́еми и наставля́еми, дости́гнем в соедине́ние ве́ры и в ра́зум непристу́пныя Твоея́ сла́вы, я́ко благослове́н еси́ во ве́ки веко́в, ами́нь.

**Г**о́споди, поми́луй. **(Трижды)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Ч**естне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу, Тя велича́ем.

**И**менем Госпо́дним благослови́, о́тче.

**Б**о́же, уще́дри ны и благослови́ ны, просвети́ лице́ Твое́ на ны и поми́луй ны.

**А**ми́нь.

**Моли́тва прп. Ефре́ма Си́рина:**

**Иере́й: Го́споди и Влады́ко живота́ моего́, дух пра́здности, уны́ния, любонача́лия, и праздносло́вия не даждь ми. Поклон великий.**

**Дух же целому́дрия, смиренному́дрия, терпе́ния, и любве́, да́руй ми рабу́ Твоему́. Поклон великий.**

**Ей, Го́споди Царю́, да́руй ми зре́ти моя́ прегреше́ния, и не осужда́ти бра́та моего́, я́ко благослове́н еси́ во ве́ки веко́в, ами́нь. Поклон великий.**

***Таже малых поклонов 12, глаголюще себе втай на кийждо поклон: <div class=text-slugba-razdel style="font-style:normal;font-size: 1.2em;"><font color=black>Бо́же, очи́сти мя, гре́шнаго.</font></div>***

***И паки, скончав поклоны, глаголем молитву всю вышеписанную: Го́споди и Влады́ко живота́ моего́: И поклон един великий.***

**Го́споди и Влады́ко живота́ моего́, дух пра́здности, уны́ния, любонача́лия, и праздносло́вия не даждь ми. Дух же целому́дрия, смиренному́дрия, терпе́ния, и любве́, да́руй ми рабу́ Твоему́. Ей, Го́споди Царю́, да́руй ми зре́ти моя́ прегреше́ния, и не осужда́ти бра́та моего́, я́ко благослове́н еси́ во ве́ки веко́в, ами́нь. Поклон великий.**

**Чтец: А**ми́нь. Влады́ко Бо́же О́тче Вседержи́телю, Го́споди Сы́не Единоро́дный Иису́се Христе́, и Святы́й Ду́ше, Еди́но Боже́ство, Еди́на Си́ла, поми́луй мя, гре́шнаго, и и́миже ве́си судьба́ми, спаси́ мя, недосто́йнаго раба́ Твоего́, я́ко благослове́н еси́ во ве́ки веко́в, ами́нь.

**Трисвято́е по О́тче наш:**

**Чтец: С**вяты́й Бо́же, Святы́й Кре́пкий, Святы́й Безсме́ртный, поми́луй нас. **(Трижды)**

***Поклоны три.***

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

**Г**о́споди, поми́луй. **(Трижды)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на Небесе́х, да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на Небеси́ и на земли́. Хлеб наш насу́щный да́ждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Иере́й: Я́ко Твое́ есть Ца́рство и си́ла и сла́ва Отца́ и Сы́на и Свята́го Ду́ха, ны́не и при́сно и во ве́ки веко́в.**

**Чтец: А**ми́нь.

**Г**о́споди поми́луй. **(12 раз)**

***И молитва молебная ко Пресвятей Богородице, Павла монаха обители Евергетиды, сиречь, Благодетельницы:***

**Н**ескве́рная, Небла́зная, Нетле́нная, Пречи́стая, Чи́стая Де́во, Богоневе́сто Влады́чице, я́же Бо́га Сло́ва челове́ком пресла́вным Твои́м Рождество́м соедини́вшая, и отри́нувшееся естество́ ро́да на́шего небе́сным совоку́пльшая: я́же ненаде́жных еди́на Наде́жда, и бори́мых по́моще, гото́вое заступле́ние к Тебе́ притека́ющих, и всех христиа́н прибе́жище. Не гнуша́йся мене́ гре́шнаго, скве́рнаго, скве́рными по́мыслы, и словесы́, и дея́ньми всего́ себе́ непотре́бна сотво́рша, и ра́зумом ле́ности сласте́й жития́ раба́ бы́вша; но я́ко человеколюби́ваго Бо́га Ма́ти, человеколю́бне умилосе́рдися о мне гре́шнем и блу́днем, и приими́ мое́, е́же от скве́рных усте́н приноси́мое Тебе́ моле́ние: и Твоего́ Сы́на, и на́шего Влады́ку и Го́спода, ма́тернее Твое́ дерзнове́ние употребля́ющи, моли́, да отве́рзет и мне человеколю́бныя утро́бы Своея́ бла́гости, и презре́в моя́ безчи́сленная прегреше́ния, обрати́т мя к покая́нию, и Свои́х за́поведей де́лателя иску́сна яви́т мя. И предста́ни мне при́сно, я́ко ми́лостивая, и милосе́рдая, и благолюби́вая, в настоя́щем у́бо житии́ те́плая Предста́тельнице и Помо́щнице, сопроти́вных наше́ствия отгоня́ющи, и ко спасе́нию наставля́ющи мя: и во вре́мя исхо́да моего́ окая́нную мою́ ду́шу соблюда́ющи, и те́мныя зра́ки лука́вых бесо́в дале́че от нея́ отгоня́ющи: в стра́шный же день суда́ ве́чныя мя избавля́ющи му́ки, и неизрече́нныя сла́вы Твоего́ Сы́на и Бо́га на́шего насле́дника мя показу́ющи. Ю́же и да улучу́, Влады́чице моя́, Пресвята́я Богоро́дице, Твои́м хода́тайством и заступле́нием, благода́тию и человеколю́бием Единоро́днаго Сы́на Твоего́, Го́спода и Бо́га и Спа́са на́шего Иису́са Христа́. Ему́же подоба́ет вся́кая сла́ва, честь и поклоне́ние, со Безнача́льным Его́ Отце́м, и Пресвяты́м, и Благи́м, и Животворя́щим Его́ Ду́хом, ныне и при́сно, и во ве́ки веко́в, ами́нь.

***Молитва иная ко Господу нашему Иисусу Христу, Антиоха монаха Пандекта:***

**И** даждь нам, Влады́ко, на сон гряду́щим поко́й те́ла и души́, и сохрани́ нас от мра́чнаго сна грехо́внаго, и от вся́каго те́мнаго и нощна́го сладостра́стия: укроти́ стремле́ния страсте́й, угаси́ разжже́нныя стре́лы лука́ваго, я́же на ны льсти́вно дви́жимыя: пло́ти на́шея воста́ния утоли́, и вся́кое земно́е и веще́ственное на́ше мудрова́ние успи́. И да́руй нам, Бо́же, бодр ум, целому́др по́мысл, се́рдце трезвя́щееся, сон лего́к и вся́каго сатанина́ мечта́ния измене́н. Возста́ви же нас во вре́мя моли́твы утвержде́ны в за́поведех Твои́х, и па́мять суде́б Твои́х в себе́ тве́рду иму́ща: всено́щное славосло́вие нам да́руй, во е́же пе́ти и благослови́ти и сла́вити пречестно́е и великоле́пое и́мя Твое́, Отца́, и Сы́на, и Свята́го Ду́ха, ны́не и при́сно, и во ве́ки веко́в, ами́нь.

**П**ресла́вная Присноде́во, Ма́ти Христа́ Бо́га, принеси́ на́шу моли́тву Сы́ну Твоему́ и Бо́гу на́шему, да спасе́т Тобо́ю ду́ши на́ша.

***Молитва иная святаго Иоанникиа.***

**У**пова́ние мое́ Оте́ц, прибе́жище мое́ Сын, покро́в мой Дух Святы́й, Тро́ице Свята́я, сла́ва Тебе́.

**Иере́й: Сла́ва Тебе́, Христе́ Бо́же, упова́ние на́ше, сла́ва Тебе́.**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Г**о́споди, поми́луй. **(Три́жды.)**

**Б**лагослови́.

**Отпу́ст:**

**Иере́й: Христо́с, и́стинный Бог наш, моли́твами пречи́стыя Своея́ Ма́тере, преподо́бных и Богоно́сных оте́ц на́ших и всех святы́х, поми́лует и спасе́т нас, я́ко Благ и Человеколю́бец.**

***Таже предстоятель глаголет братии:***

**Иере́й: Благослови́те, отцы́ святи́и, прости́те ми, гре́шному.**

**Люди: Б**ог прости́т ти, о́тче святы́й.

***Священник же глаголет:***

**Иере́й: Помо́лимся о Вели́ком господи́не и Отце́ на́шем, святе́йшем Патриа́рхе (ИМЯРЕК), и о господи́не на́шем Преосвяще́ннейшем митрополи́те (или архиепи́скопе, или епи́скопе) имярек, и всей во Христе́ бра́тии на́шей.**

**Чтец: Г**о́споди поми́луй. **(на всякий стих)**

**Иере́й: О Богохрани́мей стране́ на́шей, власте́х и во́инстве ея́.**

**О ненави́дящих и лю́бящих нас.**

**О ми́лующих и служа́щих нам.**

**О запове́давших нам, недосто́йным, моли́тися о них.**

**О избавле́нии плене́нных.**

**О отше́дших отце́х и бра́тиях на́ших.**

**О в мо́ри пла́вающих.**

**О в не́мощех лежа́щих.**

**Помо́лимся и о изоби́лии плодо́в земны́х,**

**И о вся́кой души́ христиа́н правосла́вных.**

**Ублажи́м правосла́вныя архиере́и, и кти́торы свята́го хра́ма сего́ [святы́я оби́тели сея́].**

**Роди́тели на́ша, и вся пре́жде отше́дшия отцы́ и бра́тию на́шу, зде лежа́щия, и повсю́ду правосла́вныя.**

**Рцем и о себе́ саме́х.**

**Чтец: Г**о́споди, поми́луй. **(Три́жды.)**

**Иере́й: Моли́твами святы́х оте́ц на́ших, Го́споди Иису́се Христе́, Бо́же наш, поми́луй нас.**

**Чтец: А**ми́нь.

**У́ТРЕНЯ:**

**Иере́й: Благослове́н Бог наш, всегда́, ны́не и при́сно, и во ве́ки веко́в.**

***Если последование утрени совершается отдельно от вечерни, то после возгласа священника чтется обычное начало***

***\*\*\*\*\*\*\*\*\*\*\*\*\*\****

**Чтец: Б**лагослове́н Бог наш всегда́, ны́не и при́сно, и во ве́ки веко́в.

**А**ми́нь.

**С**ла́ва Тебе́, Бо́же наш, сла́ва Тебе́.

**Ц**арю́ Небе́сный, Уте́шителю, Ду́ше и́стины, И́же везде́ сый и вся исполня́яй, Сокро́вище благи́х и жи́зни Пода́телю, прииди́ и всели́ся в ны, и очи́сти ны от вся́кия скве́рны, и спаси́, Бла́же, ду́ши на́ша.

**С**вяты́й Бо́же, Святы́й Кре́пкий, Святы́й Безсме́ртный, поми́луй нас. Трижды.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

**Г**о́споди, поми́луй, **(трижды).**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на Небесе́х, да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на Небеси́ и на земли́. Хлеб наш насу́щный да́ждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Иере́й: Я́ко Твое́ есть Ца́рство, и си́ла, и сла́ва, Отца́, и Сы́на, и Свята́го Ду́ха, ны́не и при́сно, и во ве́ки веко́в.**

**А**ми́нь. Го́споди, поми́луй **(12 раз)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в.**

***\*\*\*\*\*\*\*\*\*\*\*\*\*\****

**А**ми́нь.

**П**рииди́те, поклони́мся Царе́ви на́шему Бо́гу.

**П**рииди́те, поклони́мся и припаде́м Христу́ Царе́ви на́шему Бо́гу.

**П**рииди́те, поклони́мся и припаде́м Самому́ Христу́, Царе́ви и Бо́гу на́шему.

**Псало́м 19:**

**У**слы́шит тя Госпо́дь в день печа́ли, защи́тит тя и́мя Бо́га Иа́ковля. По́слет ти по́мощь от Свята́го и от Сио́на засту́пит тя. Помяне́т вся́ку же́ртву твою́, и всесожже́ние твое́ ту́чно бу́ди. Даст ти Госпо́дь по се́рдцу твоему́ и весь сове́т твой испо́лнит. Возра́дуемся о спасе́нии твое́м и во и́мя Го́спода Бо́га на́шего возвели́чимся. Испо́лнит Госпо́дь вся проше́ния твоя́. Ны́не позна́х, я́ко спасе́ Госпо́дь христа́ Своего́, услы́шит eго́ с Небесе́ Свята́го Своего́, в си́лах спасе́ние десни́цы Его́. Си́и на колесни́цах, и си́и на ко́нех, мы же во и́мя Го́спода Бо́га на́шего призове́м. Ти́и спя́ти бы́ша и падо́ша, мы же воста́хом и испра́вихомся. Го́споди, спаси́ царя́ и услы́ши ны, во́ньже а́ще день призове́м Тя.

**Псало́м 20:**

**Г**о́споди, си́лою Твое́ю возвесели́тся царь и о спасе́нии Твое́м возра́дуется зело́. Жела́ние се́рдца eго́ дал еси́ eму́, и хоте́ния устну́ eго́ не́си лиши́л eго́. Я́ко предвари́л еси́ eго́ благослове́нием благосты́нным, положи́л еси́ на главе́ eго́ вене́ц от ка́мене че́стна. Живота́ проси́л есть у Тебе́, и дал еси́ eму́ долготу́ дний во век ве́ка. Ве́лия сла́ва eго́ спасе́нием Твои́м, сла́ву и велеле́пие возложи́ши на него́. Я́ко да́си eму́ благослове́ние во век ве́ка, возвесели́ши eго́ ра́достию с лице́м Твои́м. Я́ко царь упова́ет на Го́спода, и ми́лостию Вы́шняго не подви́жится. Да обря́щется рука́ Твоя́ всем враго́м Твои́м, десни́ца Твоя́ да обря́щет вся ненави́дящыя Тебе́. Я́ко положи́ши их я́ко пещь о́гненную во вре́мя лица́ Твоего́, Госпо́дь гне́вом Свои́м смяте́т я́, и сне́сть их огнь. Плод их от земли́ погуби́ши, и се́мя их от сыно́в челове́ческих. Я́ко уклони́ша на Тя зла́я, помы́слиша сове́ты, и́хже не возмо́гут соста́вити. Я́ко положи́ши я́ хребе́т, во избы́тцех Твои́х угото́виши лице́ их. Вознеси́ся, Го́споди, си́лою Твое́ю, воспое́м и пое́м си́лы Твоя́.

**Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**Трисвято́е по О́тче наш:**

**С**вяты́й Бо́же, Святы́й Кре́пкий, Святы́й Безсме́ртный, поми́луй нас. **(Трижды)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

**Г**о́споди, поми́луй. **(Трижды)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на Небесе́х, да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на Небеси́ и на земли́. Хлеб наш насу́щный да́ждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Иере́й: Я́ко Твое́ есть Ца́рство и си́ла и сла́ва Отца́ и Сы́на и Свята́го Ду́ха, ны́не и при́сно и во ве́ки веко́в.**

**А**ми́нь. <br/>Спаси́ Го́споди лю́ди Твоя́,/ и благослови́ достоя́ние Твое́,/ побе́ды на сопроти́вныя да́руя,// и Твое́ сохраня́я Кресто́м Твои́м жи́тельство.

**Сла́ва Отцу́ и Сы́ну и Свято́му Ду́ху.**

**В**ознесы́йся на Крест во́лею,/ тезоимени́тому Твоему́ но́вому жи́тельству/ щедро́ты Твоя́ да́руй, Христе́ Бо́же,/ возвесели́ нас си́лою Твое́ю,/ побе́ды дая́ нам на сопоста́ты,/ посо́бие иму́щим Твое́ oру́жие ми́ра,// непобеди́мую побе́ду.

**И ны́не и при́сно и во ве́ки веко́в. Ами́нь.**

**П**редста́тельство стра́шное и непосты́дное,/ не пре́зри Блага́я моли́тв на́ших, Всепе́тая Богоро́дице,/ утверди́ правосла́вных жи́тельство:/ спаси́ лю́ди Твоя́, и пода́ждь им с небесе́ побе́ду,// зане́ родила́ еси́ Бо́га, еди́на благослове́нная.

**Ектения́ сугу́бая (ма́лая):**

***Данная ектения всегда произносится иереем.***

**Иере́й: Поми́луй нас, Бо́же, по вели́цей ми́лости Твое́й, мо́лим Ти ся, услы́ши и поми́луй.**

**Хор: Г**о́споди, поми́луй. **(Трижды, на каждое прошение)**

**Иере́й: Еще́ мо́лимся о Вели́ком Господи́не и Отце́ на́шем Святе́йшем Патриа́рхе (ИМЯРЕК), и о Господи́не на́шем Высокопреосвяще́ннейшем митрополии́те (или: архиепи́скопе, или: преосвяще́ннейшем епи́скопе имяре́к), и всей во Христе́ бра́тии на́шей.**

**Еще́ мо́лимся о Богохрани́мей стране́ на́шей, власте́х и во́инстве ея́, да ти́хое и безмо́лвное житие́ поживе́м во вся́ком благоче́стии и чистоте́.**

**Еще́ мо́лимся за всю бра́тию и за вся христиа́ны.**

**Иере́й: Я́ко Ми́лостив и Человеколю́бец Бог еси́, и Тебе́ сла́ву возсыла́ем, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Хор: А**ми́нь. И́менем госпо́дним благослови́ о́тче.

**Иере́й: Сла́ва Святе́й, и Единосу́щней, и Животворя́щей, и Неразде́льней Тро́ице, всегда́, ны́не и при́сно, и во ве́ки веко́в.**

**Хор: А**ми́нь.

**Шестопса́лмие:**

**Хор: С**ла́ва в вы́шних Бо́гу, и на земли́ мир, в челове́цех благоволе́ние. **(Три́жды)**

**Г**о́споди, устне́ мои́ отве́рзеши, и уста́ моя́ возвестя́т хвалу́ Твою́. **(Два́жды)**

**Псалом 3:**

**Чтец: Г**о́споди, что ся умно́жиша стужа́ющии ми́? Мно́зи востаю́т на мя, мно́зи глаго́лют души́ мое́й: несть спасе́ния eму́ в Бо́зе eго́. Ты же, Го́споди, Засту́пник мой еси́, сла́ва моя́ и вознося́й главу́ мою́. Гла́сом мои́м ко Го́споду воззва́х, и услы́ша мя от горы́ святы́я Своея́. Аз усну́х, и спах, воста́х, я́ко Госпо́дь засту́пит мя. Не убою́ся от тем люде́й, о́крест напа́дающих на мя. Воскресни́, Го́споди, спаси́ мя, Бо́же мой, я́ко Ты порази́л еси́ вся вражду́ющыя ми всу́е: зу́бы гре́шников сокруши́л еси́. Госпо́дне есть спасе́ние, и на лю́дех Твои́х благослове́ние Твое́.

**А**з усну́х, и спах, воста́х, я́ко Госпо́дь засту́пит мя.

**Псалом 37:**

**Г**о́споди, да не я́ростию Твое́ю обличи́ши мене́, ниже́ гне́вом Твои́м нака́жеши мене́. Я́ко стре́лы Твоя́ унзо́ша во мне, и утверди́л еси́ на мне ру́ку Твою́. Несть исцеле́ния в пло́ти мое́й от лица́ гне́ва Твоего́, несть ми́ра в косте́х мои́х от лица́ грех мои́х. Я́ко беззако́ния моя́ превзыдо́ша главу́ мою́, я́ко бре́мя тя́жкое отяготе́ша на мне. Возсмерде́ша и согни́ша ра́ны моя́ от лица́ безу́мия моего́. Пострада́х и сляко́хся до конца́, весь день се́туя хожда́х. Я́ко ля́двия моя́ напо́лнишася поруга́ний, и несть исцеле́ния в пло́ти мое́й. Озло́блен бых и смири́хся до зела́, рыка́х от воздыха́ния се́рдца моего́. Го́споди, пред Тобо́ю все жела́ние мое́ и воздыха́ние мое́ от Тебе́ не утаи́ся. Се́рдце мое́ смяте́ся, оста́ви мя си́ла моя́, и свет о́чию мое́ю, и той несть со мно́ю. Дру́зи мои́ и и́скреннии мои́ пря́мо мне прибли́жишася и ста́ша, и бли́жнии мои́ отдале́че мене́ ста́ша и нужда́хуся и́щущии ду́шу мою́, и и́щущии зла́я мне глаго́лаху су́етная и льсти́вным весь день поуча́хуся. Аз же я́ко глух не слы́шах и я́ко нем не отверза́яй уст свои́х. И бых я́ко челове́к не слы́шай и не имы́й во усте́х свои́х обличе́ния. Я́ко на Тя, Го́споди, упова́х, Ты услы́шиши, Го́споди Бо́же мой. Я́ко рех: да не когда́ пора́дуют ми ся врази́ мои́: и внегда́ подвижа́тися нога́м мои́м, на мя велере́чеваша. Я́ко аз на ра́ны гото́в, и боле́знь моя́ предо мно́ю есть вы́ну. Я́ко беззако́ние мое́ аз возвещу́ и попеку́ся о гресе́ мое́м. Врази́ же мои́ живу́т и укрепи́шася па́че мене́, и умно́жишася ненави́дящии мя без пра́вды. Воздаю́щии ми зла́я возблага́я оболга́ху мя, зане́ гоня́х благосты́ню. Не оста́ви мене́, Го́споди Бо́же мой, не отступи́ от Мене́. Вонми́ в по́мощь мою́, Го́споди спасе́ния моего́.

**Н**е оста́ви мене́, Го́споди Бо́же мой, не отступи́ от Мене́. Вонми́ в по́мощь мою́, Го́споди спасе́ния моего́.

**Псалом 62:**

**Б**о́же, Бо́же мой, к Тебе́ у́тренюю, возжада́ Тебе́ душа́ моя́, коль мно́жицею Тебе́ плоть моя́, в земли́ пу́сте и непрохо́дне, и безво́дне. Та́ко во святе́м яви́хся Тебе́, ви́дети си́лу Твою́ и сла́ву Твою́. Я́ко лу́чши ми́лость Твоя́ па́че живо́т, устне́ мои́ похвали́те Тя. Та́ко благословлю́ Тя в животе́ мое́м, о и́мени Твое́м воздежу́ ру́це мои́. Я́ко от ту́ка и ма́сти да испо́лнится душа́ моя́, и устна́ма ра́дости восхва́лят Тя уста́ моя́. А́ще помина́х Тя на посте́ли мое́й, на у́тренних поуча́хся в Тя. Я́ко был еси́ Помо́щник мой, и в кро́ве крилу́ Твое́ю возра́дуюся. Прильпе́ душа́ моя́ по Тебе́, мене́ же прия́т десни́ца Твоя́. Ти́и же всу́е иска́ша ду́шу мою́, вни́дут в преиспо́дняя земли́, предадя́тся в ру́ки ору́жия, ча́сти ли́совом бу́дут. Царь же возвесели́тся о Бо́зе, похва́лится всяк клены́йся Им, я́ко загради́шася уста́ глаго́лющих непра́ведная.

**Н**а у́тренних поуча́хся в Тя. Я́ко был еси́ Помо́щник мой, и в кро́ве крилу́ Твое́ю возра́дуюся. Прильпе́ душа́ моя́ по Тебе́, мене́ же прия́т десни́ца Твоя́.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́ Бо́же. **(Три́жды)**

**Г**о́споди поми́луй. **(Трижды)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Псалом 87:**

**Г**о́споди Бо́же спасе́ния моего́, во дни воззва́х, и в нощи́ пред Тобо́ю. Да вни́дет пред Тя моли́тва моя́: приклони́ у́хо Твое́ к моле́нию моему́, я́ко испо́лнися зол душа́ моя́, и живо́т мой аду прибли́жися. Привмене́н бых с низходя́щими в ров, бых я́ко челове́к без по́мощи, в ме́ртвых свобо́дь, я́ко я́звеннии спя́щии во гро́бе, и́хже не помяну́л еси́ ктому́, и ти́и от руки́ Твоея́ отринове́ни бы́ша. Положи́ша мя в ро́ве преиспо́днем, в те́мных и се́ни сме́ртней. На мне утверди́ся я́рость Твоя́, и вся во́лны Твоя́ наве́л еси́ на мя. Уда́лил еси́ зна́емых мои́х от Мене́, положи́ша мя ме́рзость себе́: пре́дан бых и не исхожда́х. О́чи мои́ изнемого́сте от нищеты́, воззва́х к Тебе́, Го́споди, весь день, возде́х к Тебе́ ру́це мои́. Еда́ ме́ртвыми твори́ши чудеса́? Или́ вра́чеве воскреся́т, и испове́дятся Тебе́? Еда́ пове́сть кто во гро́бе ми́лость Твою́, и и́стину Твою́ в поги́бели? Еда́ позна́на бу́дут во тьме чудеса́ Твоя́, и пра́вда Твоя́ в земли́ забве́нней? И аз к Тебе́, Го́споди, воззва́х и у́тро моли́тва моя́ предвари́т Тя. Вску́ю, Го́споди, отре́еши ду́шу мою́, отвраща́еши лице́ Твое́ от Мене́? Нищ есмь аз, и в труде́х от ю́ности моея́; возне́с же ся, смири́хся, и изнемого́х. На мне преидо́ша гне́ви Твои́, устраше́ния Твоя́ возмути́ша мя, обыдо́ша мя я́ко вода́, весь день одержа́ша мя вку́пе. Уда́лил еси́ от Мене́ дру́га и и́скренняго, и зна́емых мои́х от страсте́й.

**Г**о́споди Бо́же спасе́ния моего́, во дни воззва́х, и в нощи́ пред Тобо́ю. Да вни́дет пред Тя моли́тва моя́: приклони́ у́хо Твое́ к моле́нию моему́.

**Псалом 102:**

**Б**лагослови́, душе́ моя́, Го́спода, и вся вну́тренняя моя́ и́мя свя́тое Его́. Благослови́, душе́ моя́, Го́спода, и не забыва́й всех воздая́ний Его́, очища́ющаго вся беззако́ния твоя́, исцеля́ющаго вся неду́ги твоя́, избавля́ющаго от истле́ния живо́т твой, венча́ющаго тя ми́лостию и щедро́тами, исполня́ющаго во благи́х жела́ние твое́: обнови́тся я́ко о́рля ю́ность твоя́. Творя́й ми́лостыни Госпо́дь, и судьбу́ всем оби́димым. Сказа́ пути́ Своя́ Моисе́ови, сыново́м Изра́илевым хоте́ния Своя́: Щедр и Ми́лостив Госпо́дь, Долготерпели́в и Многоми́лостив. Не до конца́ прогне́вается, ниже́ во век вражду́ет, не по беззако́нием на́шым сотвори́л есть нам, ниже́ по грехо́м на́шым возда́л есть нам. Я́ко по высоте́ небе́сней от земли́, утверди́л есть Госпо́дь ми́лость Свою́ на боя́щихся Его́. Ели́ко отстоя́т восто́цы от за́пад, уда́лил есть от нас беззако́ния на́ша. Я́коже ще́дрит оте́ц сы́ны, уще́дри Госпо́дь боя́щихся Его́. Я́ко Той позна́ созда́ние на́ше, помяну́, я́ко персть есмы́. Челове́к, я́ко трава́ дни́е eго́, я́ко цвет се́льный, та́ко оцвете́т, я́ко дух про́йде в нем, и не бу́дет, и не позна́ет ктому́ ме́ста своего́. Ми́лость же Госпо́дня от ве́ка и до ве́ка на боя́щихся Его́, и пра́вда Его́ на сыне́х сыно́в, храня́щих заве́т Его́, и по́мнящих за́поведи Его́ твори́ти я́. Госпо́дь на Небеси́ угото́ва Престо́л Свой, и Ца́рство Его́ все́ми облада́ет. Благослови́те Го́спода вси А́нгели Его́, си́льнии кре́постию, творя́щии сло́во Его́, услы́шати глас слове́с Его́. Благослови́те Го́спода вся Си́лы Его́, слуги́ Его́, творя́щии во́лю Его́. Благослови́те Го́спода вся дела́ Его́, на вся́ком ме́сте влады́чества Его́, благослови́, душе́ моя́, Го́спода.

**Н**а вся́ком ме́сте влады́чества Его́, благослови́, душе́ моя́, Го́спода.

**Псалом 142:**

**Г**о́споди, услы́ши моли́тву мою́, внуши́ моле́ние мое́ во и́стине Твое́й, услы́ши мя в пра́вде Твое́й и не вни́ди в суд с рабо́м Твои́м, я́ко не оправди́тся пред Тобо́ю всяк живы́й. Я́ко погна́ враг ду́шу мою́, смири́л есть в зе́млю живо́т мой, посади́л мя есть в те́мных, я́ко ме́ртвыя ве́ка. И уны́ во мне дух мой, во мне смяте́ся се́рдце мое́. Помяну́х дни дре́вния, поучи́хся во всех де́лех Твои́х, в творе́ниих руку́ Твое́ю поуча́хся. Возде́х к Тебе́ ру́це мои́, душа́ моя́, я́ко земля́ безво́дная Тебе́. Ско́ро услы́ши мя, Го́споди, исчезе́ дух мой, не отврати́ лица́ Твоего́ от Мене́, и уподо́блюся низходя́щым в ров. Слы́шану сотвори́ мне зау́тра ми́лость Твою́, я́ко на Тя упова́х. Скажи́ мне, Го́споди, путь во́ньже пойду́, я́ко к Тебе́ взях ду́шу мою́. Изми́ мя от враг мои́х, Го́споди, к Тебе́ прибего́х. Научи́ мя твори́ти во́лю Твою́, я́ко Ты еси́ Бог мой. Дух Твой Благи́й наста́вит мя на зе́млю пра́ву. И́мене Твоего́ ра́ди, Го́споди, живи́ши мя, пра́вдою Твое́ю изведе́ши от печа́ли ду́шу мою́. И ми́лостию Твое́ю потреби́ши враги́ моя́ и погуби́ши вся стужа́ющыя души́ мое́й, я́ко аз раб Твой есмь.

**У**слы́ши мя, Го́споди, в пра́вде Твое́й и не вни́ди в суд с рабо́м Твои́м.

**У**слы́ши мя, Го́споди, в пра́вде Твое́й и не вни́ди в суд с рабо́м Твои́м.

**Д**ух Твой Благи́й наста́вит мя на зе́млю пра́ву.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́ Бо́же. **(Три́жды)**

**Вели́кая ектения́:**

**Диа́кон: Ми́ром Го́споду помо́лимся.**

**Хор: Г**о́споди, поми́луй. **(На ка́ждое проше́ние)**

**О Свы́шнем ми́ре и спасе́нии душ на́ших, Го́споду помо́лимся.**

**О ми́ре всего́ ми́ра, благостоя́нии Святы́х Бо́жиих Церкве́й и соедине́нии всех, Го́споду помо́лимся.**

**О святе́м хра́ме сем и с ве́рою, благогове́нием и стра́хом Бо́жиим входя́щих в онь, Го́споду помо́лимся.**

**О вели́ком Господи́не и Отце́ на́шем Святе́йшем Патриа́рхе (ИМЯРЕК), и о Господи́не на́шем, Высокопреосвяще́ннейшем митрополии́те (или: архиепи́скопе, или: преосвяще́ннейшем епи́скопе имяре́к), честне́м пресви́терстве, вo Христе́ диа́констве, о всем при́чте и лю́дех, Го́споду помо́лимся.**

**О Богохрани́мей стране́ на́шей, власте́х и во́инстве ея́, Го́споду помо́лимся.**

**О гра́де сем (о ве́си сей), вся́ком гра́де, стране́ и ве́рою живу́щих в них, Го́споду помо́лимся.**

**О благорастворе́нии возду́хов, о изоби́лии плодо́в земны́х и вре́менех ми́рных, Го́споду помо́лимся.**

**О пла́вающих, путеше́ствующих, неду́гующих, стра́ждущих, плене́нных и о спасе́нии их. Го́споду помо́лимся.**

**О изба́витися нам от вся́кия ско́рби, гне́ва и ну́жды, Го́споду помо́лимся.**

**Заступи́, спаси́, поми́луй и сохрани́ нас, Бо́же, Твое́ю благода́тию.**

**Пресвяту́ю, Пречи́стую, Преблагослове́нную, Сла́вную Влады́чицу на́шу Богоро́дицу и Присноде́ву Мари́ю, со все́ми святы́ми помяну́вше, са́ми себе́ и друг дру́га, и весь живо́т наш Христу́ Бо́гу предади́м.**

**Т**ебе́, Го́споди.

**Иере́й: Я́ко подоба́ет Тебе́ вся́кая сла́ва честь и поклоне́ние, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Хор: А**ми́нь.

**Аллилу́ия, глас 2:**

***Аллилу́иа, четырежды, в случившийся глас Осмогласника.***

**Диа́кон: Глас вторы́й: аллилу́ия, аллилу́ия, аллилу́ия.**

**От но́щи у́тренюет дух мой к Тебе́, Бо́же, зане́ свет повеле́ния Твоя́ на земли́.**

**Хор: Аллилу́ия, аллилу́ия, аллилу́ия.**

**Диа́кон: Пра́вде научи́теся, живу́щии на земли́.**

**Хор: Аллилу́ия, аллилу́ия, аллилу́ия.**

**Диа́кон: За́висть прии́мет лю́ди ненака́занныя.**

**Хор: Аллилу́ия, аллилу́ия, аллилу́ия.**

**Диа́кон: Приложи́ им зла, Го́споди, приложи́ зла сла́вным земли́.**

**Хор: Аллилу́ия, аллилу́ия, аллилу́ия.**

**Песни Троичны, глас 2:**

***в среду утром:***

**В**ы́шния Си́лы подража́юще на земли́, / побе́дную песнь прино́сим Ти, Бла́же: / Свят, Свят, Свят еси́, Бо́же наш. Си́лою Креста́ Твоего́ сохрани́ нас, Го́споди.

**Сла́ва Отцу́ и Сы́ну и Свято́му Ду́ху.**

**Н**есозда́нное Естество́, всех Зижди́телю, / устне́ на́ша отве́рзи, / я́ко да возвести́м хвалу́ Твою́, вопию́ще: / Свят, Свят, Свят еси́, Бо́же наш, моли́твами всех святы́х Твои́х поми́луй нас.

**И ны́не и при́сно и во ве́ки веко́в. Ами́нь.**

**О**т одра́ и сна воздви́гл мя еси́, Го́споди, / ум мой просвети́ и се́рдце, / и устне́ мои́ отве́рзи, / во е́же пе́ти Тя, свята́я Тро́ице: / Свят, Свят, Свят еси́, Бо́же, Богоро́дицею поми́луй нас.

**КАФИЗМЫ:**

**Хор: Г**о́споди, поми́луй. **(Трижды)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и при́сно и во ве́ки веко́в. Ами́нь.**

**Кафизма десятая**

**Псало́м 70:**

**Н**а Тя́, Го́споди, упова́х, да не постыжу́ся в ве́к. Пра́вдою Твое́ю изба́ви мя́ и изми́ мя́, приклони́ ко мне́ у́хо Твое́ и спаси́ мя́. Бу́ди ми́ в Бо́га защи́тителя и в ме́сто кре́пко спасти́ мя́, я́ко утвержде́ние мое́ и прибе́жище мое́ еси́ Ты́. Бо́же мо́й, изба́ви мя́ из руки́ гре́шнаго, из руки́ законопресту́пнаго и оби́дящаго, я́ко Ты́ еси́ терпе́ние мое́, Го́споди, Го́споди, упова́ние мое́ от ю́ности моея́. В Тебе́ утверди́хся от утро́бы, от чре́ва ма́тере моея́ Ты́ еси́ мо́й покрови́тель: о Тебе́ пе́ние мое́ вы́ну. Я́ко чу́до бы́х мно́гим, и Ты́ помо́щник мо́й кре́пок. Да испо́лнятся уста́ моя́ хвале́ния, я́ко да воспою́ сла́ву Твою́, ве́сь де́нь великоле́пие Твое́. Не отве́ржи мене́ во вре́мя ста́рости, внегда́ оскудева́ти кре́пости мое́й, не оста́ви мене́. Я́ко ре́ша врази́ мои́ мне́, и стрегу́щии ду́шу мою́ совеща́ша вку́пе, глаго́люще: Бо́г оста́вил е́сть eго́, пожени́те и ими́те eго́, я́ко не́сть избавля́яй. Бо́же мо́й, не удали́ся от Мене́, Бо́же мо́й, в по́мощь мою́ вонми́. Да постыдя́тся и исче́знут оклевета́ющии ду́шу мою́, да облеку́тся в сту́д и сра́м и́щущии зла́я мне́. А́з же всегда́ возупова́ю на Тя́ и приложу́ на вся́ку похвалу́ Твою́. Уста́ моя́ возвестя́т пра́вду Твою́, ве́сь де́нь спасе́ние Твое́, я́ко не позна́х кни́жная. Вни́ду в си́ле Госпо́дни; Го́споди, помяну́ пра́вду Тебе́ еди́наго. Бо́же мо́й, и́мже научи́л мя́ еси́ от ю́ности моея́, и до ны́не возвещу́ чудеса́ Твоя́, и да́же до ста́рости и престаре́ния, Бо́же мо́й, не оста́ви мене́, до́ндеже возвещу́ мы́шцу Твою́ ро́ду всему́ гряду́щему, си́лу Твою́ и пра́вду Твою́, Бо́же, да́же до вы́шних, я́же сотвори́л ми́ еси́ вели́чия. Бо́же, кто́ подо́бен Тебе́́ Ели́ки яви́л ми́ еси́ ско́рби мно́ги и злы́, и обра́щься оживотвори́л мя́ еси́, и от бе́здн земли́ возве́л мя́ еси́. Умно́жил еси́ на мне́ вели́чествие Твое́, и обра́щься уте́шил мя́ еси́, и от бе́здн земли́ па́ки возве́л мя́ еси́. И́́бо а́з испове́мся Тебе́ в лю́дех, Го́споди, в сосу́дех псало́мских и́стину Твою́, Бо́же, воспою́ Тебе́ в гу́слех, Свя́тый Изра́илев. Возра́дуетеся устне́ мои́, егда́ воспою́ Тебе́, и душа́ моя́, ю́же еси́ изба́вил. Еще́ же и язы́к мо́й ве́сь де́нь поучи́тся пра́вде Твое́й, егда́ постыдя́тся и посра́мятся и́щущии зла́я мне́.

**Псало́м 71:**

**Б**о́же, су́д Тво́й царе́ви да́ждь, и пра́вду Твою́ сы́ну царе́ву: суди́ти лю́дем Твои́м в пра́вде, и ни́щым Твои́м в суде́. Да восприи́мут го́ры ми́р лю́дем, и хо́лми пра́вду. Су́дит ни́щым людски́м, и спасе́т сы́ны убо́гих и смири́т клеветника́. И пребу́дет с со́лнцем, и пре́жде луны́ ро́да родо́в. Сни́дет я́ко до́ждь на руно́, и я́ко ка́пля, ка́плющая на зе́млю. Возсия́ет во дне́х eго́ пра́вда и мно́жество ми́ра, до́ндеже отъи́мется луна́. И облада́ет от мо́ря до мо́ря, и от ре́к до коне́ц все́ленныя. Пред ни́м припаду́т Ефио́пляне, и врази́ eго́ пе́рсть поли́жут. Ца́рие Фарси́йстии и о́строви да́ры принесу́т, ца́рие Ара́встии и Сава́ да́ры приведу́т; и покло́нятся eму́ вси́ ца́рие зе́мстии, вси́ язы́цы порабо́тают eму́. Я́ко изба́ви ни́ща от си́льна, и убо́га, eму́же не бе́ помо́щника. Пощади́т ни́ща и убо́га, и ду́шы убо́гих спасе́т: от ли́хвы и от непра́вды изба́вит ду́шы и́х, и че́стно и́мя eго́ пред ни́ми. И жи́в бу́дет, и да́стся eму́ от зла́та Арави́йска, и помо́лятся о не́м вы́ну, ве́сь де́нь благословя́т eго́. Бу́дет утвержде́ние на земли́ на версе́х го́р, превознесе́тся па́че Лива́на пло́д eго́: и процвету́т от гра́да я́ко трава́ земна́я. Бу́дет и́мя eго́ благослове́но во ве́ки, пре́жде со́лнца пребыва́ет и́мя eго́, и благословя́тся в не́м вся́ коле́на земна́я, вси́ язы́цы ублажа́т eго́. Благослове́н Госпо́дь Бо́г Изра́илев, творя́й чудеса́ еди́н. И благослове́но и́мя сла́вы Его́ во ве́к и в ве́к ве́ка, и испо́лнится сла́вы Его́ вся́ земля́: бу́ди, бу́ди.

**Чтец: Сла́ва Отцу́ и Сы́ну и Свято́му Ду́ху.**

**Хор: И ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́ Бо́же. **(Трижды)**

**Г**о́споди, поми́луй. **(Трижды)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и при́сно и во ве́ки веко́в. Ами́нь.**

**Псало́м 72:**

**К**о́ль бла́г Бо́г Изра́илев, пра́вым се́рдцем. Мои́ же вма́ле не подвижа́стеся но́зе: вма́ле не пролия́шася стопы́ моя́. Я́ко возревнова́х на беззако́нныя, ми́р гре́шников зря́. Я́ко не́сть восклоне́ния в сме́рти и́х, и утвержде́ния в ра́не и́х. В труде́х челове́ческих не су́ть, и с челове́ки не прии́мут ра́н. Сего́ ра́ди удержа́ я́ горды́ня и́х до конца́: оде́яшася непра́вдою и нече́стием свои́м. Изы́дет я́ко из ту́ка непра́вда и́х, преидо́ша в любо́вь се́рдца. Помы́слиша и глаго́лаша в лука́встве, непра́вду в высоту́ глаго́лаша. Положи́ша на небеси́ уста́ своя́, и язы́к и́х пре́йде по земли́. Сего́ ра́ди обратя́тся лю́дие мои́ се́мо, и дни́е испо́лнени обря́щутся в ни́х. И ре́ша: ка́ко уве́де Бо́ѓ и а́ще е́сть ра́зум в Вы́шнем́ Се́, сии́ гре́шницы и гобзу́ющии в ве́к, удержа́ша бога́тство. И ре́х: еда́ всу́е оправди́х се́рдце мое́ и умы́х в непови́нных ру́це мои́, и бы́х я́звен ве́сь де́нь, и обличе́ние мое́ на у́тренних. А́ще глаго́лах, пове́м та́ко: се́ ро́ду сыно́в Твои́х, eму́же обеща́хся . И непщева́х разуме́ти: сие́ тру́д е́сть пре́до мно́ю, до́ндеже вни́ду во святи́ло Бо́жие и разуме́ю в после́дняя и́х. Оба́че за льще́ния и́х положи́л еси́ и́м зла́я, низложи́л еси́ я́, внегда́ разгорде́шася. Ка́ко бы́ша в запусте́ние́ Внеза́пу исчезо́ша, погибо́ша за беззако́ние свое́. Я́ко со́ние востаю́щаго, Го́споди, во гра́де Твое́м о́браз и́х уничижи́ши. Я́ко разжже́ся се́рдце мое́, и утро́бы моя́ измени́шася. И а́з уничиже́н и не разуме́х, ско́тен бы́х у тебе́. И а́з вы́ну с Тобо́ю, удержа́л еси́ ру́ку десну́ю мою́, и сове́том Твои́м наста́вил мя́ еси́, и со сла́вою прия́л мя́ еси́. Что́ бо́ ми́ е́сть на небеси́́ и от Тебе́ что́ восхоте́х на земли́́ Исчезе́ се́рдце мое́ и пло́ть моя́, Бо́же се́рдца моего́, и ча́сть моя́, Бо́же, во ве́к. Я́ко се́ удаля́ющии себе́ от Тебе́ поги́бнут; потреби́л еси́ вся́каго любоде́ющаго от Тебе́. Мне́ же прилепля́тися Бо́гови бла́го е́сть, полага́ти на Го́спода упова́ние мое́, возвести́ти ми́ вся́ хвалы́ Твоя́ во врате́х дще́ре Сио́ни.

**Псало́м 73:**

**В**ску́ю, Бо́же, отри́нул еси́ до конца́́ Разгне́вася я́рость Твоя́ на о́вцы па́жити Твоея́́ Помяни́ со́нм Тво́й, eго́же стяжа́л еси́ испе́рва, изба́вил еси́ жезло́м достоя́ния Твоего́, гора́ Сио́н сия́ , в не́йже всели́лся еси́. Воздви́гни ру́це Твои́ на горды́ни и́х в коне́ц, ели́ка лука́внова вра́г во святе́м Твое́м. И восхва́лишася ненави́дящии Тя́ посреде́ пра́здника Твоего́, положи́ша зна́мения своя́, зна́мения, и не позна́ша, я́ко во исхо́де превы́ше; я́ко в дубра́ве древя́не секи́рами разсеко́ша две́ри eго вку́пе: се́чивом и оско́рдом разруши́ша и́. Возжго́ша огне́м святи́ло Твое́, на земли́ оскверни́ша жили́ще и́мене Твоего́. Ре́ша в се́рдце свое́м ю́жики и́х вку́пе: прииди́те и оста́вим вся́ пра́здники Бо́жия от земли́. Зна́мения и́х не ви́дехом: не́сть ктому́ проро́ка, и на́с не позна́ет ктому́. Доко́ле, Бо́же, поно́сит вра́ѓ Раздражи́т проти́вный и́мя Твое́ до конца́́ Вску́ю отвраща́еши ру́ку Твою́ и десни́цу Твою́ от среды́ не́дра Твоего́ в коне́ц́ Бо́г же Ца́рь на́ш пре́жде ве́ка соде́ла спасе́ние посреде́ земли́. Ты́ утверди́л еси́ си́лою Твое́ю мо́ре, Ты́ сте́рл еси́ гла́вы зми́ев в воде́, Ты́ сокруши́л еси́ главу́ зми́еву, да́л еси́ того́ бра́шно лю́дем Ефио́пским. Ты́ расто́ргл еси́ исто́чники и пото́ки, Ты́ изсуши́л еси́ ре́ки Ифа́мския. Тво́й е́сть де́нь, и Твоя́ е́сть но́щь: Ты́ соверши́л еси́ зарю́ и со́лнце. Ты́ сотвори́л еси́ вся́ преде́лы зе́мли, жа́тву и весну́ Ты́ созда́л еси́ я́. Помяни́ сия́: вра́г поноси́ Го́сподеви, и лю́дие безу́мнии раздражи́ша и́мя Твое́. Не преда́ждь звере́м ду́шу, испове́дающуся Тебе́, ду́ш убо́гих Твои́х не забу́ди до конца́. При́зри на заве́т Тво́й, я́ко испо́лнишася помраче́ннии земли́ домо́в беззако́ний. Да не возврати́тся смире́нный посра́млен, ни́щ и убо́г восхва́лита и́мя Твое́. Воста́ни, Бо́же, суди́ прю́ Твою́, помяни́ поноше́ние Твое́, е́же от безу́мнаго ве́сь де́нь. Не забу́ди гла́са моли́твенник Твои́х, горды́ня ненави́дящих Тя́ взы́де вы́ну .

**Чтец: Сла́ва Отцу́ и Сы́ну и Свято́му Ду́ху.**

**Хор: И ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́ Бо́же. **(Трижды)**

**Г**о́споди, поми́луй. **(Трижды)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и при́сно и во ве́ки веко́в. Ами́нь.**

**Псало́м 74:**

**И**спове́мыся Тебе́, Бо́же, испове́мыся Тебе́, и призове́м и́мя Твое́; пове́м вся́ чудеса́ Твоя́. Егда́ прии́му вре́мя, А́з правоты́ возсужду́. Раста́яся земля́ и вси́ живу́щии на не́й, А́з утверди́х столпы́ ея́. Ре́х беззако́ннующым, не беззако́ннуйте: и согреша́ющым, не возноси́те ро́га, не воздвиза́йте на высоту́ ро́га ва́шего, и не глаго́лите на Бо́га непра́вду: я́ко ниже́ от исхо́д, ниже́ от за́пад, ниже́ от пусты́х го́р. Я́ко Бо́г судия́ е́сть: сего́ смиря́ет, и сего́ возно́сит. Я́ко ча́ша в руце́ Госпо́дни, вина́ нерастворе́на испо́лнь растворе́ния, и уклони́ от сея́ в сию́: оба́че дро́ждие его́ не истощи́ся, испию́т вси́ гре́шнии земли́. А́з же возра́дуюся в ве́к, воспою́ Бо́гу Иа́ковлю: и вся́ ро́ги гре́шных сломлю́, и вознесе́тся ро́г пра́веднаго.

**Псало́м 75:**

**В**е́дом во Иуде́и Бо́г: во Израи́ли ве́лие и́мя Его́. И бы́сть в ми́ре ме́сто Его́ и жили́ще Его́ в Сио́не. Та́мо сокруши́ кре́пости луко́в, ору́жие и ме́ч и бра́нь. Просвеща́еши Ты́ ди́вно от го́р ве́чных. Смято́шася вси́ неразу́мнии се́рдцем: усну́ша сно́м свои́м, и ничто́же обрето́ша вси́ му́жие бога́тства в рука́х свои́х. От запреще́ния Твоего́, Бо́же Иа́ковль, воздрема́ша все́дшии на ко́ни. Ты́ стра́шен еси́, и кто́ противоста́нет Тебе́́ Отто́ле гне́в Тво́й. С небесе́ слы́шан сотвори́л еси́ су́д: земля́ убоя́ся, и умолча́, внегда́ воста́ти на су́д Бо́гу, спасти́ вся́ кро́ткия земли́. Я́ко помышле́ние челове́ческое испове́стся Тебе́: и оста́нок помышле́ния пра́зднует Ти́. Помоли́теся и воздад́ите Го́сподеви Бо́гу на́шему. Вси́ и́же о́крест Его́ принесу́т да́ры, стра́шному и отъе́млющему ду́хи князе́й, стра́шному па́че царе́й земны́х.

**Псало́м 76:**

**Г**ла́сом мои́м ко Го́споду воззва́х, гла́сом мои́м к Бо́гу, и вня́т ми́. В де́нь ско́рби моея́ Бо́га взыска́х рука́ма мои́ма, но́щию пред Ни́м, и не прельще́н бы́х; отве́ржеся уте́шитися душа́ моя́. Помяну́х Бо́га и возвесели́хся, поглумля́хся и малоду́шествоваше ду́х мо́й. Предвари́сте стражбы́ о́чи мои́: смято́хся и не глаго́лах. Помы́слих дни́ пе́рвыя, и ле́та ве́чная помяну́х, и поуча́хся: но́щию се́рдцем мои́м глумля́хся, и тужа́ше ду́х мо́й: еда́ во ве́ки отри́нет Госпо́дь, и не приложи́т благоволи́ти па́ки́ Или́ до конца́ ми́лость Свою́ отсече́т, сконча́ глаго́л от ро́да в ро́д́ Еда́ забу́дет уще́дрити Бо́ѓ Или́ уде́ржит во гне́ве Свое́м щедро́ты Своя́́ И ре́х: ны́не нача́х, сия́ изме́на десни́цы Вы́шняго. Помяну́х дела́ Госпо́дня, я́ко помяну́ от нача́ла чудеса́ Твоя́, и поучу́ся во все́х де́лех Твои́х, и в начина́ниих Твои́х поглумлю́ся . Бо́же, во святе́м пу́ть Тво́й: кто́ Бо́г ве́лий я́ко Бо́г на́ш́ Ты́ еси́ Бо́г творя́й чудеса́: сказа́л еси́ в лю́дех си́лу Твою́, изба́вил еси́ мы́шцею Твое́ю лю́ди Твоя́, сы́ны Иа́ковли и Ио́сифовы. Ви́деша Тя́ во́ды, Бо́же, ви́деша Тя́ во́ды, и убоя́шася: смято́шася бе́здны, мно́жество шу́ма во́д, гла́с да́ша о́блацы, и́бо стре́лы Твоя́ прехо́дят. Гла́с гро́ма Твоего́ в колеси́, освети́ша мо́лния Твоя́ вселе́нную: подви́жеся и тре́петна бы́сть земля́. В мо́ри путие́ Твои́, и стези́ Твои́ в вода́х мно́гих, и следы́ Твоя́ не позна́ются. Наста́вил еси́ я́ко о́вцы лю́ди Твоя́ руко́ю Моисе́овою и Ааро́нею.

**Чтец: Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́ Бо́же. **(Трижды)**

**Седальны октоиха, глас 2:**

**Стихи́ра: С**пасе́ние соде́лал еси́ посреде́ земли́, Христе́ Бо́же, на Кресте́ пречи́стеи ру́це Твои́ просте́рл еси́, собира́я вся́ язы́ки, зову́щыя: Го́споди, сла́ва Тебе́.

**Сти́х: Возноси́те Го́спода Бо́га на́шего, и покланя́йтеся подно́жию но́гу Его́, я́ко свя́то е́сть.**

**Стихи́ра: И**́мже о́бразом плени́л е́сть вра́г Ада́ма дре́вом сне́дным: та́коже Го́споди, са́м плени́л еси́ Ты́ врага́ дре́вом кре́стным, и стра́стию Твое́ю: на се́ бо прише́л еси́ вторы́й Ада́м, взыска́ти заблу́ждшаго, и оживи́ти уме́ршаго: Бо́же, сла́ва Тебе́.

**Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**КрестоБогоро́дичен : Т**я́ велича́ем, Богоро́дице, вопию́ще: ра́дуйся, Же́зле, от него́же безсе́менно Бо́г прозябы́й, погуби́ на дре́ве сме́рть.

**Г**о́споди, поми́луй. **(Трижды)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и при́сно и во ве́ки веко́в. Ами́нь.**

**Кафизма перваянадесять**

**Псало́м 77:**

**В**немли́те, лю́дие мои́, зако́ну моему́, приклони́те у́хо ва́ше во глаго́лы у́ст мои́х. Отве́рзу в при́тчах уста́ моя́, провеща́ю гана́ния испе́рва. Ели́ка слы́шахом и позна́хом я́, и отцы́ на́ши пове́даша на́м: не утаи́шася от ча́д и́х в ро́д и́н, возвеша́юще хвалы́ Госпо́дни и си́лы Его́, и чудеса́ Его́, я́же сотвори́. И воздви́же свиде́ние во Иа́кове, и зако́н положи́ во Изра́или: ели́ка запове́да отце́м на́шим, сказа́ти я́ сыново́м свои́м, я́ко да позна́ет ро́д и́н, сы́нове родя́щиися, и воста́нут и пове́дят я́ сыново́м свои́м: да положа́т на Бо́га упова́ние свое́, и не забу́дут де́л Бо́жиих, и за́поведи Его́ взы́щут. Да не бу́дут я́коже отцы́ и́х, ро́д стропти́в и преогорчева́яй, ро́д и́же не испра́ви се́рдца своего́, и не уве́ри с Бо́гом ду́ха своего́. Сы́нове Ефре́мли наляца́юще и стреля́юще лу́ки, возврати́шася в де́нь бра́ни: не сохрани́ша заве́та Бо́жия, и в зако́не Его́ не восхоте́ша ходи́ти. И забы́ша благодея́ния Его́, и чудеса́ Его́, я́же показа́ и́м пред отцы́ и́х, я́же сотвори́ чудеса́ в земли́ Еги́петстей, на по́ли Танео́се. Разве́рзе мо́ре, и проведе́ и́х, предста́ви во́ды я́ко ме́х. И наста́ви я́ о́блаком во дни́, и всю́ но́щь просвеще́нием огня́. Разве́рзе ка́мень в пусты́ни, и напои́ я́ я́ко в бе́здне мно́зе, и изведе́ во́ду из ка́мене, и низведе́ я́ко ре́ки во́ды. И приложи́ша еще́ согреша́ти Ему́, преогорчи́ша Вы́шняго в безво́дней; и искуси́ша Бо́га в сердца́х свои́х, вопроси́ти бра́шна душа́м свои́м. И клевета́ша на Бо́га, и ре́ша: еда́ возмо́жет Бо́г угото́вати трапе́зу в пусты́ни́ Поне́же порази́ ка́мень, и потеко́ша во́ды, и пото́цы наводни́шася: еда́ и хле́б мо́жет да́ти, или́ угото́вати трапе́зу лю́дем Свои́м́ Сего́ ра́ди слы́ша Госпо́дь и презре́: и о́гнь возгоре́ся во Иа́кове, и гне́в взы́де на Изра́иля, я́ко не ве́роваша Бо́гови, ниже́ упова́ша на спасе́ние Его́. И запове́да облако́м свы́ше, и две́ри небесе́ отве́рзе, и одожди́ и́м ма́нну я́сти, и хле́б небе́сный даде́ и́м. Хле́б а́нгельский яде́ челове́к, бра́шно посла́ и́м до сы́тости. Воздви́же ю́г с небесе́, и наведе́ си́лою Свое́ю ли́ва, и одожди́ на ня́ я́ко пра́х пло́ти, и я́ко песо́к морски́й пти́цы перна́ты. И нападо́ша посреде́ ста́на и́х, о́крест жили́щ и́х. И ядо́ша и насы́тишася зело́, и жела́ние и́х принесе́ и́м. Не лиши́шася от жела́ния своего́: еще́ бра́шну су́щу во усте́х и́х: и гне́в Бо́жий взы́де на ня́, и уби́ множа́йшая и́х, и избра́нным Изра́илевым запя́т. Во все́х си́х согреши́ша еще́, и не ве́роваша чудесе́м Его́. И исчезо́ша в суете́ дни́е и́х, и ле́та и́х со тща́нием. Егда́ убива́ше я́, тогда́ взыска́ху Его́, и обраща́хуся, и у́треневаху к Бо́гу: и помяну́ша, я́ко Бо́г помо́щник и́м е́сть, и Бо́г Вы́шний изба́витель и́м е́сть. И возлюби́ша Его́ усты́ свои́ми, и язы́ком свои́м солга́ша Ему́: се́рдце же и́х не бе́ пра́во с Ни́м, ниже́ уве́ришася в заве́те Его́. То́йже е́сть ще́др, и очи́стит грехи́ и́х, и не растли́т, и умно́жит отврати́ти я́рость Свою́, и не разжже́т всего́ гне́ва Своего́. И помяну́, я́ко пло́ть су́ть, д́ух ходя́й и не обраща́яйся. Колькра́ты преогорчи́ша Его́ в пусты́ни, прогне́ваша Его́ в земли́ безво́дней́ И обрати́шася, и искуси́ша Бо́га, и Свята́го Изра́илева раздражи́ша, и не помяну́ша руки́ Его́ в де́нь, во́ньже изба́ви я́ из руки́ оскорбля́юшаго, я́коже положи́ во Еги́пте зна́мения Своя́, и чудеса́ Своя́ на по́ли Танео́се, и прело́жи в кро́вь ре́ки и́х, и исто́чники и́х, я́ко да не пию́т. Посла́ на ня́ пе́сия му́хи и поядо́ша я́: и жа́бы, и растли́ я́. И даде́ рже́ плоды́ и́х, и труды́ и́х пруго́м. Уби́ гра́дом виногра́ды и́х, и черни́чие и́х сла́ною, и предаде́ гра́ду скоты́ и́х, и име́ние и́х огню́. Посла́ на ня́ гне́в я́рости Своея́, я́рость и гне́в и ско́рбь, посла́ние а́нгелы лю́тыми. Путесотвори́ стезю́ гне́ву Своему́, и не пощаде́ от сме́рти ду́ш и́х: и скоты́ и́х в сме́рти заключи́, и порази́ вся́кое перворо́дное в земли́ Еги́петстей, нача́ток вся́каго труда́ и́х в селе́ниих Ха́мовых. И воздви́же я́ко о́вцы лю́ди Своя́, и возведе́ я́ я́ко ста́до в пусты́ни, и наста́ви я́ на упова́ние, и не убоя́шася, и враги́ и́х покры́ мо́ре. И введе́ я́ в го́ру святы́ни Своея́, го́ру сию́, ю́же стяжа́ десни́ца Его́. И изгна́ от лица́ и́х язы́ки, и по жре́бию даде́ и́м [зе́млю] у́жем жребодая́ния, и всели́ в селе́ниих и́х коле́на Изра́илева. И искуси́ша и преогорчи́ша Бо́га Вы́шняго, и свиде́ний Его́ не сохрани́ша, и отврати́шася, и отверго́шася, я́коже и отцы́ и́х, преврати́шася в лу́к развраще́н, и прогне́ваша Его́ в хо́лмех свои́х и во истука́нных свои́х раздражи́ша Его́. Слы́ша Бо́г и презре́, и уничижи́ зело́ Изра́иля, и отри́ну ски́нию Сило́мскую, селе́ние, е́же всели́ся в челове́цех. И предаде́ в пле́н кре́пость и́х, и добро́ту и́х в ру́ки враго́в, и затвори́ во ору́жии лю́ди Своя́, и достоя́ние Свое́ презре́. Ю́ношы и́х пояде́ о́гнь, и де́вы и́х не осе́тованы бы́ша; свяще́нницы и́х мече́м падо́ша, и вдо́вицы и́х не опла́каны бу́дут. И воста́ я́ко спя́ Госпо́дь, я́ко си́лен и шу́мен от вина́, и порази́ враги́ Своя́ вспя́ть, поноше́ние ве́чное даде́ и́м. И отри́ну селе́ние Ио́сифово, и коле́но Ефре́мово не избра́, и избра́ коле́но Иу́дово, го́ру Сио́ню, ю́же возлюби́, и созда́ я́ко единоро́га святи́лище Свое́, на земли́ основа́ и́ в ве́к. И избра́ Дави́да раба́ Своего́, и восприя́т eго́ от ста́д о́вчих. От дои́лиц поя́т eго́ пасти́ Иа́кова раба́ Своего́ и Изра́иля достоя́ние Свое́. И упасе́ я́ в незло́бии се́рдца своего́, и в ра́зумех руку́ свое́ю наста́вил я́ е́сть.

**Чтец: Сла́ва Отцу́ и Сы́ну и Свято́му Ду́ху.**

**Хор: И ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́ Бо́же. **(Трижды)**

**Г**о́споди, поми́луй. **(Трижды)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и при́сно и во ве́ки веко́в. Ами́нь.**

**Псало́м 78:**

**Б**о́же, приидо́ша язы́цы в достоя́ние Твое́, оскверни́ша хра́м святы́й Тво́й, положи́ша Иерусали́м я́ко ово́щное храни́лище, положи́ша тру́пия ра́б Твои́х бра́шно пти́цам небе́сным, пло́ти преподо́бных Твои́х звере́м земны́м. Пролия́ша кро́вь и́х я́ко во́ду о́крест Иерусали́ма, и не бе́ погреба́яй. Бы́хом поноше́ние сосе́дом на́шым, подражне́ние и поруга́ние су́щым о́крест на́с. Доко́ле, Го́споди, прогне́ваешися до конца́́ Разжже́тся я́ко о́гнь рве́ние Твое́́ Проле́й гне́в Тво́й на язы́ки не зна́ющыя Тебе́, и на ца́рствия, я́же и́мене Твоего́ не призва́ша, я́ко поядо́ша Иа́кова, и ме́сто eго́ опустоши́ша. Не помяни́ на́ших беззако́ний пе́рвых: ско́ро да предваря́т ны́ щедро́ты Твоя́, Го́споди, я́ко обнища́хом зело́. Помози́ на́м, Бо́же, Спаси́телю на́ш, сла́вы ра́ди и́мене Твоего́, Го́споди, изба́ви ны́, и очи́сти грехи́ на́ша и́мене ра́ди Твоего́. Да не когда́ реку́т язы́цы, где́ е́сть Бо́г и́х́ И да уве́стся во язы́цех пред очи́ма на́шима отмще́ние кро́ве ра́б Твои́х пролиты́я. Да вни́дет пред Тя́ воздыха́ние окова́нных, по вели́чию мы́шцы Твоея́ снабди́ сы́ны умерщвле́нных. Возда́ждь сосе́дом на́шым седмери́цею в не́дро и́х поноше́ние и́х, и́мже поноси́ша Тя́, Го́споди. Мы́ же, лю́дие Твои́ и о́вцы па́жити Твоея́, испове́мыся Тебе́, Бо́же, во ве́к, в ро́д и ро́д возвести́м хвалу́ Твою́.

**Псало́м 79:**

**П**асы́й Изра́иля вонми́, наставля́яй я́ко овча́ Ио́сифа; Седя́й на Херуви́мех яви́ся пред Ефре́мом и Beниами́ном, и Манасси́ем; воздви́гни си́лу Твою́, и прииди́ во е́же спасти́ на́с. Бо́же, обрати́ ны́, и просвети́ лице́ Твое́, и спасе́мся. Го́споди Бо́же си́л, доко́ле гне́ваешися на моли́тву ра́б Твои́х́ Напита́еши на́с хле́бом сле́зным, и напои́ши на́с слеза́ми в ме́ру. Положи́л еси́ на́с в пререка́ние сосе́дом на́шым, и врази́ на́ши подражни́ша ны́. Го́споди Бо́же Си́л, обрати́ ны́, и просвети́ лице́ Твое́, и спасе́мся. Виногра́д из Еги́пта прене́сл еси́, изгна́л еси́ язы́ки, и насади́л еси́ и́. Путесотвори́л еси́ пред ни́м, и насади́л еси́ коре́ния eго́, и испо́лни зе́млю. Покры́ го́ры се́нь eго́, и ве́твия eго́ ке́дры Бо́жия; простре́ ро́зги eго́ до мо́ря, и да́же до ре́к о́трасли eго́. Вску́ю низложи́л еси́ опло́т eго́, и объима́ют и́ вси́ мимоходя́щии путе́м́ Озоба́ и́ ве́прь от дубра́вы, и уедине́нный ди́вий пояде́ и́. Бо́же си́л, обрати́ся у́бо, и при́зри с небесе́ и ви́ждь, и посети́ виногра́д се́й, и соверши́ и́, eго́же насади́ десни́ца Твоя́, и на сы́на челове́ческаго, eго́же укрепи́л еси́ Себе́. Пожже́н огне́м и раско́пан, от запреще́ния лица́ Твоего́ поги́бнут. Да бу́дет рука́ Твоя́ на му́жа десни́цы Твоея́, и на сы́на челове́ческаго, eго́же укрепи́л еси́ Себе́, и не отсту́пим от Тебе́; оживи́ши ны́, и и́мя Твое́ призове́м. Го́споди Бо́же Си́л, обрати́ ны́, и просвети́ лице́ Твое́, и спасе́мся.

**Псало́м 80:**

**Р**а́дуйтеся Бо́гу, помо́щнику на́шему, воскли́кните Бо́гу Иа́ковлю, приими́те псало́м и дади́те тимпа́н, псалти́рь кра́сен с гу́сльми, воструби́те в новоме́сячии трубо́ю, во благознамени́тый де́нь пра́здника ва́шего, я́ко повеле́ние Изра́илеви е́сть, и судьба́ Бо́гу Иа́ковлю. Свиде́ние во Ио́сифе положи́ е́, внегда́ изы́ти eму́ от земли́ Еги́петския, языка́ eго́же не ве́дяше услы́ша. Отъя́т от бре́мене хребе́т eго́, ру́це eго́ в коши́ порабо́тасте. В ско́рби призва́л Мя́ еси́, и изба́вих тя́, услы́шах тя́ в та́йне бу́рне, искуси́х тя́ на воде́ пререка́ния. Слы́шите, лю́дие мои́, и засвиде́тельствую ва́м, Изра́илю, а́ще послу́шаеши Мене́. Не бу́дет Тебе́ бо́г но́в, ниже́ поклони́шися бо́гу чужде́му. А́з бо е́смь Госпо́дь Бо́г тво́й, изведы́й тя́ от земли́ Еги́петския, разшири́ уста́ Твоя́, и испо́лню я́. И не послу́шаша лю́дие мои́ гла́са Моего́, и Изра́иль не вня́т Ми́: и отпусти́х я́ по начина́нием серде́ц и́х, по́йдут в начина́ниих свои́х. А́ще бы́ша лю́дие Мои́ послу́шали Мене́, Изра́иль а́ще бы в пути́ Моя́ ходи́л, ни о чесо́м же у́бо враги́ eго́ смири́л бы́х, и на оскорбля́юшыя и́х возложи́л бы́х ру́ку Мою́. Врази́ Госпо́дни солга́ша Eму́, и бу́дет вре́мя и́х в ве́к. И напита́ и́х от ту́ка пшени́чна, и от ка́мене ме́да насы́ти и́х.

**Чтец: Сла́ва Отцу́ и Сы́ну и Свято́му Ду́ху.**

**Хор: И ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́ Бо́же. **(Трижды)**

**Г**о́споди, поми́луй. **(Трижды)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и при́сно и во ве́ки веко́в. Ами́нь.**

**Псало́м 81:**

**Б**о́г ста́ в со́нме бого́в, посреде́ же бо́ги разсу́дит. Доко́ле су́дите непра́вду, и ли́ца гре́шников прие́млете́ Суди́те си́ру и убо́гу, смире́на и ни́ща оправда́йте. Изми́те ни́ща и убо́га, из руки́ гре́шничи изба́вите eго́. Не позна́ша, ниже́ уразуме́ша, во тьме́ хо́дят: да подви́жатся вся́ основа́ния земли́. А́з ре́х: бо́зи есте́, и сы́нове Вы́шняго вси́. Вы́ же я́ко челове́цы умира́ете, и я́ко еди́н от князе́й па́даете. Воскресни́, Бо́же, суди́ земли́: я́ко Ты́ насле́диши во все́х язы́цех.

**Псало́м 82:**

**Б**о́же, кто́ уподо́бится Тебе́́ Не премолчи́ ниже́ укроти́ , Бо́же. Я́ко се́ врази́ Твои́ возшуме́ша, и ненави́дящии Тя́ воздвиго́ша главу́. На лю́ди Твоя́ лука́вноваша во́лею, и совеща́ша на святы́я Твоя́. Ре́ша: прииди́те и потреби́м я́ от язы́к, и не помяне́тся и́мя Изра́илево ктому́. Я́ко совеща́ша единомышле́нием вку́пе, на Тя́ заве́т завеща́ша: селе́ния Идуме́йска, и Исма́илите, Моа́в и Ага́ряне: Гева́л и Аммо́н, и Амали́к, иноплеме́нницы с живу́щими в Ти́ре, и́бо и Ассу́р прии́де с ни́ми, бы́ша в заступле́ние сыново́м Ло́товым. Сотвори́ и́м я́ко Мадиа́му и Сиса́ре, я́ко Иави́му в пото́це Ки́ссове. Потреби́шася во Аендо́ре, бы́ша я́ко гно́й земны́й. Положи́ кня́зи и́х, я́ко Ори́ва и Зи́ва, и Зеве́а и Салма́на, вся́ кня́зи и́х, и́же ре́ша: да насле́дим себе́ святи́лише Бо́жие. Бо́же мо́й, положи́ я́ я́ко ко́ло, я́ко тро́сть пред лице́м ве́тра. Я́ко о́гнь попаля́яй дубра́вы, я́ко пла́мень пожига́яй го́ры, та́ко пожене́ши я́ бу́рею Твое́ю, и гне́вом Твои́м смяте́ши я́. Испо́лни лица́ и́х безче́стия, и взы́щут и́мене Твоего́, Го́споди. Да постыдя́тся и смяту́тся в ве́к ве́ка, и посра́мятся и поги́бнут. И да позна́ют, я́ко и́мя Тебе́ Госпо́дь, Ты́ еди́н вы́шний по все́й земли́.

**Псало́м 83:**

**К**о́ль возлю́бленна селе́ния Твоя́, Го́споди си́л! Жела́ет и скончава́ется душа́ моя́ во дворы́ Госпо́дни, се́рдце мое́ и пло́ть моя́ возра́довастася о Бо́зе жи́ве. И́бо пти́ца обре́те себе́ хра́мину, и го́рлица гнездо́ себе́, иде́же положи́т птенцы́ своя́; олтари́ Твоя́, Го́споди Си́л, Царю́ мо́й и Бо́же мо́й. Блаже́ни живу́щии в дому́ Твое́м, в ве́ки веко́в восхва́лят Тя́. Блаже́н му́ж, eму́же е́сть заступле́ние eго́ у тебе́; восхожде́ния в се́рдце свое́м положи́, во юдо́ль плаче́вную, в ме́сто е́же положи́ , и́бо благослове́ние да́ст Законополага́яй. По́йдут от си́лы в си́лу: яви́тся Бо́г бого́в в Сио́не. Го́споди Бо́же Си́л, услы́ши моли́тву мою́, вну́ши, Бо́же Иа́ковль. Защи́тниче на́ш, ви́ждь, Бо́же, и при́зри на лице́ христа́ Твоего́. Я́ко лу́чше де́нь еди́н во дво́рех Твои́х па́че ты́сящ: изво́лих примета́тися в дому́ Бо́га моего́ па́че, неже́ жи́ти ми́ в селе́ниих гре́шничих. Я́ко ми́лость и и́стину лю́бит Госпо́дь, Бо́г благода́ть и сла́ву да́ст, Госпо́дь не лиши́т благи́х ходя́щих незло́бием. Го́споди Бо́же си́л, Блаже́н челове́к уповая́й на Тя́.

**Псало́м 84:**

**Б**лаговоли́л еси́, Го́споди, зе́млю Твою́, возврати́л еси́ пле́н Иа́ковль: оста́вил еси́ беззако́ния люде́й Твои́х, покры́л еси́ вся́ грехи́ и́х. Укроти́л еси́ ве́сь гне́в Тво́й, возврати́лся еси́ от гне́ва я́рости Твоея́. Возврати́ на́с, Бо́же спасе́ний на́ших, и отврати́ я́рость Твою́ от на́с. Еда́ во ве́ки прогне́ваешися на ны́́ Или́ простре́ши гне́в Тво́й от ро́да в ро́д́ Бо́же, Ты́ обра́щься оживи́ши ны́, и лю́дие Твои́ возвеселя́тся о Тебе́. Яви́ на́м, Го́споди, ми́лость Твою́, и спасе́ние Твое́ да́ждь на́м. Услы́шу, что́ рече́т о мне́ Госпо́дь Бо́г: я́ко рече́т ми́р на лю́ди Своя́, и на преподо́бныя Своя́, и на обраща́ющыя сердца́ к Нему́. Оба́че бли́з боя́щихся Его́ спасе́ние Его́, всели́ти сла́ву в зе́млю на́шу. Ми́лость и и́стина срето́стеся, пра́вда и ми́р облобыза́стася. И́стина от земли́ возсия́, и пра́вда с небесе́ прини́че, и́бо Госпо́дь да́ст бла́гость, и земля́ на́ша да́ст пло́д сво́й. Пра́вда пред Ни́м предъи́дет, и положи́т в пу́ть стопы́ своя́.

**Чтец: Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́ Бо́же. **(три́жды, с покло́ны)**

**Г**о́споди, поми́луй. **(Трижды)**

**Седа́лен Трио́ди, гла́с 2‑й.**

***Подо́бенъ: Благоутро́бія су́щи:***

**Стихи́ра: С** ми́ром прейти́ на́м смире́нным, предочище́ніе благоволи́ посто́в, неизрече́нным человѣколю́біем твои́м Христе́ Бо́же: низложи́ вра́жія кова́рствія, и Кресто́м твои́м вся́ спаси́, еди́не свѣ́дый серде́чная.

**Сла́ва Отцу́, и Сы́ну, и Свято́му Ду́ху.**

**Стихи́ра: С** ми́ром прейти́ на́м смире́нным, предочище́ніе благоволи́ посто́в, неизрече́нным человѣколю́біем твои́м Христе́ Бо́же: низложи́ вра́жія кова́рствія, и Кресто́м твои́м вся́ спаси́, еди́не свѣ́дый серде́чная.

**И ны́не и при́сно и во ве́ки веко́в. Ами́нь.**

***Подо́бен:***

**КрестоБогоро́дичен : П**редстоя́щи Кресту́ твоему́, безсѣ́менно ро́ждшая Тя́, и не терпя́щи зрѣ́ти непра́ведно стра́ждуща, рыда́ше с пла́чем, и вопія́ше ти́: ка́ко стра́ждеши естество́м безстра́стный, сладча́йшій Сы́не? пою́ твою́ кра́йнюю благосты́ню.

**Г**о́споди, поми́луй. **(Трижды)**

**Сла́ва Отцу́, и Сы́ну, и Свято́му Ду́ху.**

**И ны́не и при́сно и во ве́ки веко́в. Ами́нь.**

**Псало́м 50:**

**П**оми́луй мя, Бо́же, по вели́цей ми́лости Твое́й, и по мно́жеству щедро́т Твои́х очи́сти беззако́ние мое́. Наипа́че омы́й мя от беззако́ния моего́, и от греха́ моего́ очи́сти мя. Я́ко беззако́ние мое́ аз зна́ю и грех мой предо мно́ю есть вы́ну. Тебе́ Еди́ному согреши́х, и лука́вое пред Тобо́ю сотвори́х, я́ко да оправди́шися во словесе́х Твои́х и победи́ши, внегда́ суди́ти Ти. Се бо в беззако́ниих зача́т есмь, и во гресе́х роди́ мя ма́ти моя́. Се бо и́стину возлюби́л еси́, безве́стная и та́йная прему́дрости Твоея́ яви́л ми еси́. Окропи́ши мя иссо́пом, и очи́щуся, омы́еши мя, и па́че сне́га убелю́ся. Слу́ху моему́ да́си ра́дость и весе́лие, возра́дуются ко́сти смире́нныя. Отврати́ лице́ Твое́ от грех мои́х, и вся беззако́ния моя́ очи́сти. Се́рдце чи́сто сози́жди во мне, Бо́же, и дух прав обнови́ во утро́бе мое́й. Не отве́ржи мене́ от лица́ Твоего́, и Ду́ха Твоего́ Свята́го не отыми́ от мене́. Возда́ждь ми ра́дость спасе́ния Твоего́, и Ду́хом Влады́чним утверди́ мя. Научу́ беззако́нныя путе́м Твои́м, и нечести́вии к Тебе́ обратя́тся. Изба́ви мя от крове́й, Бо́же, Бо́же спасе́ния моего́, возра́дуется язы́к мой пра́вде Твое́й. Го́споди, устне́ мои́ отве́рзеши, и уста́ моя́ возвестя́т хвалу́ Твою́. Я́ко а́ще бы восхоте́л еси́ же́ртвы, дал бых у́бо, всесожже́ния не благоволи́ши. Же́ртва Бо́гу дух сокруше́н, се́рдце сокруше́нно и смире́нно Бог не уничижи́т. Ублажи́, Го́споди, благоволе́нием Твои́м Сио́на, и да сози́ждутся сте́ны Иерусали́мския, тогда́ благоволи́ши же́ртву пра́вды, возноше́ние и всесожега́емая: тогда́ возложа́т на олта́рь Твой тельцы́.

**Канон:**

**Песнь 1:**

***Кано́н Честно́му и Животворя́щему Кресту́ (на 4), глас 2-й:***

**Ирмо́с: *Во глубине́ постла́ иногда́ фараони́тское всево́инство преоруже́нная си́ла, вопло́щшееся же Сло́во всезло́бный гре́х потреби́ло е́сть, препросла́вленный Госпо́дь, сла́вно бо просла́вися.***

**Припе́в: Сла́ва, Го́споди, Кре́сту Твоему́ Честно́му.**

**Тропарь: П**реступи́в пе́рвую за́поведь дре́вле первозда́нный, от сада́ сме́рть объе́м: воздви́гнувыйся же на дре́во Безсме́ртный, и сме́рти вкуси́вый, безсме́ртие все́м челове́ком дарова́.

**Припе́в: Сла́ва, Го́споди, Кре́сту Твоему́ Честно́му.**

**Тропарь: К**ресту́ водрузи́вшуся на земли́, низпаде́ шата́ние врага́, и отню́д потреби́ся: пре́жде же отринове́нный челове́к па́ки в ра́й вхо́дит. Сла́ва Тебе́ та́ко еди́ному благоизво́лившему Бо́гу на́шему.

**Припе́в: Пресвята́я Богоро́дице, спаси́ нас.**

**КрестоБогоро́дичен: С**вяще́нный Тя́ проро́ческий ли́к нарица́ше две́рь непрохо́дную, зе́млю избра́нную, и го́ру несеко́мую, Пречи́стая Влады́чице: Влады́ку бо все́х родила́ еси́ во́лею распя́тие пло́тию прие́мшаго.

***(От 1-й Песни)***

***Канон Преподо́бнаго Мартиниа́на(На 3), Глас 2:***

**Преподо́бне о́тче Мартиниа́не, моли́ Бо́га о нас.**

**Тропарь: Т**а́йными пе́сньми согла́сно, прииди́те, восхва́лим по́стника благоче́стия днесь, Мартиниа́на, ве́рно,/ я́ко до́бре и зако́нно пости́вшася,/ те́мже и побе́ды прия́т от Христа́ вене́ц.

**Преподо́бне о́тче Мартиниа́не, моли́ Бо́га о нас.**

**Тропарь: Н**еукло́нно стра́хом Христо́вым, о́тче, огражда́емь,/ стра́ха вражия, я́коже мо́лния, отгна́л еси́,/ стра́шен бо был еси́ на них терпе́нием воздержа́ния/ и мечта́ньми непоколеби́мь пребы́л еси́, прехва́льне.

**Преподо́бне о́тче Мартиниа́не, моли́ Бо́га о нас.**

**Тропарь: С**паси́тельною си́лою Христо́вою/ искуше́ние тебе́ де́монское наше́дшее удо́бь ми́мо тече́,/ жены́ наи́тие, преподо́бне, ю́же спасы́й,/ уязви́л еси́ сея́ ра́ди злонача́льника.

***(От 3-й Песни)***

***Канон Преподо́бнаго Мартиниа́на(На 3), Глас 2:***

**Преподо́бне о́тче Мартиниа́не, моли́ Бо́га о нас.**

**Тропарь: П**ло́ти воздержа́нием отмы́л еси́ ме́рзости зло́бу, я́коже ти́ну,/ и обре́л еси́ чистото́ю ума́ стези́, преподо́бне, пра́ведных,/ гла́дких путе́й отбе́г грехо́вных, мудре.

**Преподо́бне о́тче Мартиниа́не, моли́ Бо́га о нас.**

**Тропарь: В**жили́в се́рдце твое́ и разже́г стра́хом и любо́вию Госпо́днею,/ плоть твою́ опали́л еси́ во́лею огне́м веще́ственным, му́дре,/ сим пропису́я нам гее́нны, преподо́бне, негаси́мый огнь.

**Преподо́бне о́тче Мартиниа́не, моли́ Бо́га о нас.**

**Тропарь: У**раня́я твое́ те́ло огне́м всеяду́щим,/ гони́тель яви́лся еси́ и вене́чник,/ уязвля́я супоста́та терпе́нием,/ очища́я же помышле́ний скве́рну, преподо́бне,/ и убеля́я ду́хом, и де́вствуя пло́тию.

***По́лный Трио́ди (на 4), глас 4‑й.***

**Припе́в: Сла́ва Тебе́, Бо́же наш, сла́ва Тебе́.**

**Тропарь: П**остя́ся Госпо́дь челове́чески, ко изображе́нию на́шему, побежда́ет искуси́теля, показу́я на́ше, и преде́лы подпису́я на́м.

**Припе́в: Сла́ва Тебе́, Бо́же наш, сла́ва Тебе́.**

**Тропарь: М**оисе́й боже́ственный на Сина́и, воздержа́нием Бо́гу лице́м к лицу́ глаго́лати сподо́бися: тому́ ве́рнии поревну́им.

**Сла́ва Отцу́, и Сы́ну, и Свято́му Ду́ху.**

**Тропарь: О**чи́сти Го́споди, лю́ди Твоя́, и призре́в я́ко Бо́г ми́лостивым о́ком, посети́ все́х мно́жеством ми́лости Твоея́.

**И ны́не и при́сно и во ве́ки веко́в. Ами́нь.**

**Богоро́дичен: К** Тебе́ вси́ притека́ем Богоро́дице, я́ко побо́рнице тве́рдей, на моли́тву дви́жуще Тя́, изба́вити ста́до Твое́ от вся́каго обстоя́ния.

**Песнь 3:**

***По́лный Трио́ди (ирмо́с по 1, тропари́ на 5), глас 4‑й.***

**Ирмо́с: *В Го́споде Бо́зе мое́м се́рдце мое́ утверди́ся: те́м немощству́ющии препоя́сашася си́лою.***

**Припе́в: Сла́ва Тебе́, Бо́же наш, сла́ва Тебе́.**

**Тропарь: Ч**у́дный Ено́х воздержа́нием преложи́ся от земли́: тому́ образорувну́юще преложи́мся от тли́ к животу́. **(Дважды)**

**Припе́в: Сла́ва Тебе́, Бо́же наш, сла́ва Тебе́.**

**Тропарь: М**оли́твами и поще́ньми Изба́вителя умо́лим: сра́дуется бо Созда́тель покая́нию созда́ний свои́х.

**Припе́в: Сла́ва Тебе́, Бо́же наш, сла́ва Тебе́.**

**Тропарь: Г**ото́вися о душе́, и предочи́стися пре́жде стра́сти Христо́вы, да воскресе́нием духо́вно спра́зднуеши Ему́.

**Пресвята́я Богоро́дице, спаси́ нас.**

**Богоро́дичен: Я**́ко ро́ждшая Бо́га, о на́с непреста́нно моли́ся: к Тебе́ бо Богоро́дице, гре́шнии прибега́ем.

***Трипе́снец Трио́ди (на 4), гла́с 2‑й.***

**Припе́в: Сла́ва Тебе́, Бо́же наш, сла́ва Тебе́.**

**Тропарь: П**росте́рл еси́ дла́ни на кресте́ Твое́м, умертви́л еси́ умерщвле́нием Твои́м кля́тву, оживи́л еси́ стра́стию Твое́ю челове́ки. Те́мже пое́м Твое́ боже́ственное распя́тие, Иису́се Человеколю́бче Бо́же на́ш. **(Дважды)**

**Припе́в: Сла́ва Тебе́, Бо́же наш, сла́ва Тебе́.**

**Тропарь: С**не́дию дре́ва умертви́вшеся, дре́вом ожи́хом Креста́ Твоего́. Того́ у́бо прино́сим Тебе́ в моли́тву: благода́ть и ми́лость на́м низпосли́, Благоде́телю Влады́ко многоми́лостиве.

**Припе́в: Сла́ва Тебе́, Бо́же наш, сла́ва Тебе́.**

**Тропарь: П**реддве́рия отверзо́шася поще́ния, по́прище приближа́ется воздержа́ния, горя́щим усе́рдием воста́нем, прие́млюще да́р богода́нный, утоля́ющий зно́й прегреше́ний.

**Припе́в: Сла́ва Тебе́, Бо́же наш, сла́ва Тебе́.**

**В**ре́мя блаже́нное поста́, лучи́ испуща́ющее покая́ния возсия́, присту́пим любоче́стно, отгоня́юще тьму́ глубоча́йшую ле́ности, вси́ веселя́щеся.

***Ин Трипе́снец Трио́ди (на 4), гла́с 2‑й.***

**Припе́в: Сла́ва Тебе́, Бо́же наш, сла́ва Тебе́.**

**Тропарь: В**озне́сшуся Ти Спа́се, во́лею на кре́ст, вся́ тва́рь земна́я подви́жеся, и раздра́ся хра́мная заве́са.

**Припе́в: Сла́ва Тебе́, Бо́же наш, сла́ва Тебе́.**

**Тропарь: У**язви́лся еси́ на кресте́ Иису́се мо́й мене́ ра́ди, и прободе́н в ре́бра Бла́же: отню́дуже ве́рою покланя́юся боже́ственней держа́ве Твое́й.

**Сла́ва Отцу́, и Сы́ну, и Свято́му Ду́ху.**

**Тро́ичен: П**рекло́нь коле́на на зе́млю, Отцу́ покланя́юся, Сы́на сла́влю, и Ду́ха воспева́ю, единово́льное нача́ло, и триипоста́сное.

**И ны́не и при́сно и во ве́ки веко́в. Ами́нь.**

**Богоро́дичен: Н**епостижи́мо е́сть та́инство, Чи́стая, Твоего́ рожде́ния: ражда́еши бо Мари́е неискусому́жно Бо́га, и пребыва́еши нетле́нна.

**Сла́ва Отцу́, и Сы́ну, и Свято́му Ду́ху.**

**Тропарь: П**о́стное время́, си́лою Твое́ю Христе́, освяти́в, спаси́ вся́ ны́ сете́й вра́жиих, покланя́ющияся Тебе́.

**Сла́ва Тебе́ Бо́же на́ш, сла́ва Тебе́.**

**Тропарь: П**о́стное время́, си́лою Твое́ю Христе́, освяти́в, спаси́ вся́ ны́ сете́й вра́жиих, покланя́ющияся Тебе́.

**Катава́сиа, гла́с 2‑й:**

**Ирмо́с: *Непло́дствовавший мо́й ум, плодоно́сен Бо́же покажи́ ми, Де́лателю до́брых, Насади́телю благи́х, благоутро́бием Твои́м.***

**Ектения́ ма́лая:**

**Диакон: Па́ки и па́ки ми́ром Го́споду помо́лимся.**

**Хор: Г**о́споди, поми́луй.

**Заступи́, спаси́, поми́луй и сохрани́ нас, Бо́же, Твое́ю благода́тию.**

**Хор: Г**о́споди, поми́луй.

**Диакон: Пресвяту́ю, Пречи́стую, Преблагослове́нную, Сла́вную Влады́чицу на́шу Богоро́дицу и Присноде́ву Мари́ю, со все́ми святы́ми помяну́вше, са́ми себе́ и друг дру́га, и весь живо́т наш Христу́ Бо́гу предади́м.**

**Хор: Т**ебе́, Го́споди.

**Иерей: Я́ко Ты еси́ Бог наш, и Тебе́ сла́ву воссыла́ем, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Хор: А**ми́нь.

**Седален Преподо́бнаго Мартиниа́на:**

***Подо́бен: Ско́ро предвари́:Глас 4:***

**П**реподо́бный Твой, Го́споди,/ в поще́нии свое́м по́двиги показу́я усе́рдием мно́гим, Христе́ Бо́же наш,/ име́я бо кре́пость Твою́, преоби́дяше бе́сы,/ посече́ сло́вом некре́пкую горды́ню./ Те́мже Тя мо́лим: спаси́ ду́ши на́ша.

**Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**КрестоБогоро́дичен : Д**е́во Всенепоро́чная, я́же пресу́щнаго Бо́га ро́ждшая,/ со безпло́тными Того́ непреста́нно моли́/ оставле́ние прегреше́ний и исправле́ние жития́ да́ти нам пре́жде конца́,/ ве́рою и любо́вию пою́щим Тя по до́лгу,/ Еди́на Всепе́тая.

**Песнь 4:**

***Кано́н Честно́му и Животворя́щему Кресту́ (на 6), глас 2-й:***

**Ирмо́с: *Прише́л еси́ от Де́вы, не хода́тай, ни А́нгел, но Са́м Го́споди вопло́щься, и спа́сл еси́ всего́ мя челове́ка. Те́м зову́ Ти: сла́ва си́ле Твое́й, Го́споди.***

**Припе́в: Сла́ва, Го́споди, Кре́сту Твоему́ Честно́му.**

**Тропарь: У**праздни́л еси́ нача́ло лю́таго мироде́ржца, на Дре́во возноси́м, и кля́тву потреби́л еси́. Те́мже Тя́ сла́вим, и́же тобо́ю спасе́ни, Еди́не Го́споди.

**Припе́в: Сла́ва, Го́споди, Кре́сту Твоему́ Честно́му.**

**Тропарь: Р**аспросте́рта на Дре́ве ви́девшее Тя́ со́лнце скры́ све́т, го́ры и ка́мение распадо́шася, и заве́са церко́вная раздра́ся, Всеси́льне.

**Припе́в: Сла́ва, Го́споди, Кре́сту Твоему́ Честно́му.**

**Му́ченичен: У**мерщвля́еми, врага́ до конца́ умертви́сте, желе́зом стру́жеми, ко́жнаго умерщвле́ния дебельства́ совлеко́стеся му́ченицы Госпо́дни, и сла́вою облеко́стеся.

**Припе́в: Сла́ва, Го́споди, Кре́сту Твоему́ Честно́му.**

**Му́ченичен: У**сека́емыми глава́ми му́ченицы, ужа́сно лука́вых си́л главы́ отсеко́ша, и пребыва́ющую сла́ву насле́доваша ра́дующеся.

**Припе́в: Пресвята́я Богоро́дице, спаси́ нас.**

**КрестоБогоро́дичен: В**озсия́ из утро́бы Твоея́, Отрокови́це неискусобра́чная, О́тчее заре́ние Христо́с, и просвети́ вселе́нную, распина́ем, и бесо́вскую тьму́ потреби́л е́сть.

***Канон Преподо́бнаго Мартиниа́на(На 4), Глас 2:***

**Припев: Преподо́бне о́тче Мартиниа́не, моли́ Бо́га о нас.**

**Тропарь: У**мертви́ся томи́теля ле́сти обрете́ние и побежде́ние прия́т,/ ея́же бо ра́ди победи́ти наде́яшеся, се́ю низложи́ся/ и попира́ется до́бле нога́ми кре́пко. **(Дважды)**

**Припев: Преподо́бне о́тче Мартиниа́не, моли́ Бо́га о нас.**

**Тропарь: П**ретерпе́л еси́ до́блественным нра́вом Го́спода,/ стези́ упра́вил еси́ и на ка́мень всели́лся еси́, преподо́бне, без покро́ва лежа́щ,/ я́ко на Не́бо, возше́д в ма́лый о́стров.

**Припев: Преподо́бне о́тче Мартиниа́не, моли́ Бо́га о нас.**

**Тропарь: Д**о́блественнеи и кра́снеи твои́ но́зе, прехва́льне,/ к тече́нию просте́рл еси́, от страны́ в страну́ преходя́:/ бежа́л бо от гра́да страсте́й и в безстра́стие дости́гл еси́.

***По́лный Трио́ди (на 4), глас 4‑й.***

**Припе́в: Сла́ва Тебе́, Бо́же наш, сла́ва Тебе́.**

**Тропарь: А**враа́м доброде́телию и страннолю́бием Тро́ицу прия́т, а́нгельски прише́дшую.

**Припе́в: Сла́ва Тебе́, Бо́же наш, сла́ва Тебе́.**

**Тропарь: Б**ога́тство некра́домое воздержа́ния е́сть да́р: и си́м обогати́выйся, обогати́тся Божество́м.

**Сла́ва Отцу́, и Сы́ну, и Свято́му Ду́ху.**

**Тропарь: П**рииди́те, воспла́чим вку́пе сло́вом, ве́рою вопию́ще: Бо́же, очи́сти ны́ мно́го согре́шшыя.

**И ны́не и при́сно и во ве́ки веко́в. Ами́нь.**

**Богоро́дичен: М**а́ти непоро́чная, благослове́нная, чи́стая Де́во, Сы́ну Твоему́ и Бо́гу на́шему, о ми́ре моли́ся.

**Песнь 5:**

***Кано́н Честно́му и Животворя́щему Кресту́ (на 6), глас 2-й:***

**Ирмо́с: *Хода́тай Бо́гу и челове́ком бы́л еси́, Христе́ Бо́же: Тобо́ю бо, Влады́ко, к Светонача́льнику Отцу́ Твоему́, от но́щи неве́дения приведе́ние и́мамы.***

**Припе́в: Сла́ва, Го́споди, Кре́сту Твоему́ Честно́му.**

**Тропарь: Н**а кресте́ пригвозди́вся, земна́я основа́ния поколеба́л еси́, и копие́м пробода́ем, зми́я началозло́бнаго закла́л еси́, и то́ки спасе́ния все́м, Христе́, источи́л еси́.

**Припе́в: Сла́ва, Го́споди, Кре́сту Твоему́ Честно́му.**

**Тропарь: Н**е терпе́л еси́ зре́ти заблужда́ема, Его́же рука́ма созда́в, ру́це распросте́рл еси́ сло́ве на Дре́ве умерщвля́ем, и оживи́л еси́ сего́ Дре́вом дре́вле уме́ршаго.

**Припе́в: Сла́ва, Го́споди, Кре́сту Твоему́ Честно́му.**

**Му́ченичен: Д**ру́зи христо́вы, те́плии челове́ком засту́пницы, цве́ти честни́и, преудо́бреннии сосу́ди ду́ха, му́дрии страстоте́рпцы, досто́йне ублажа́ются.

**Припе́в: Сла́ва, Го́споди, Кре́сту Твоему́ Честно́му.**

**Му́ченичен: З**ако́нно пострада́ ли́к святы́х Твои́х страда́лец, беззако́нных посрами́, Еди́не Законода́вче, си́лою Твое́ю, и сконча́в тече́ние, му́ченически венча́ся.

**Припе́в: Пресвята́я Богоро́дице, спаси́ нас.**

**КрестоБогоро́дичен: Я**ви́лася еси́, Чи́стая, по рождестве́ нетле́нна, Бо́г бо из Тебе́ роди́ся воплоща́ем: Его́же усмотри́вши распина́ема, не терпя́щи, утро́бною боле́знию восклица́ла еси́.

***Канон Преподо́бнаго Мартиниа́на(На 4), Глас 2:***

**Припев: Преподо́бне о́тче Мартиниа́не, моли́ Бо́га о нас.**

**Тропарь: Д**верь обре́т доброде́тели,/ кова́рство врага́, преподо́бне, яви́лся еси́ и жи́зни мое́й предста́тель,/ души́ же наста́вник, погруже́нней лю́те бу́рею. **(Дважды)**

**Припев: Преподо́бне о́тче Мартиниа́не, моли́ Бо́га о нас.**

**Тропарь: Д**ар Бо́жий прия́т моли́тв твои́х кре́пость,/ вся соверша́еши, му́дре, пресла́вно, и спаса́еши от глубины́,/ и от бу́ри избавля́еши страсте́й ду́ши на́ша. **(Дважды)**

***По́лный Трио́ди (на 4), глас 4‑й.***

**Припе́в: Сла́ва Тебе́, Бо́же наш, сла́ва Тебе́.**

**Тропарь: П**ости́вся дре́вле Моисе́й в горе́ Сина́йстей, богови́дец яви́ся: и Илия́ на о́гненней колесни́це возноша́шеся.

**Припе́в: Сла́ва Тебе́, Бо́же наш, сла́ва Тебе́.**

**Тропарь: П**още́нием иногда́ му́дрый Иса́ия, у́гля о́наго клеще́ю вкуша́ет, егда́ ко устна́м его́ прикосну́ся.

**Сла́ва Отцу́, и Сы́ну, и Свято́му Ду́ху.**

**Тропарь: П**ости́вся пре́жде Дании́л, и трие́ о́троцы вку́пе, че́люсти льво́в сокруши́вше, горя́щий пла́мень попра́ша.

**И ны́не и при́сно и во ве́ки веко́в. Ами́нь.**

**Богоро́дичен: Б**огороди́тельнице чи́стая, Бо́га по чре́ве Твое́м носи́вшая нетле́нно, сохрани́ ста́до Твое́, и соблюди́ невреди́мо.

**Песнь 6:**

***Кано́н Честно́му и Животворя́щему Кресту́ (на 4), глас 2-й:***

**Ирмо́с: *Ко Го́споду от ки́та Ио́на возопи́: Ты́ мя возведи́ из глубины́ а́да, молю́ся, да я́ко Изба́вителю во гла́се хвале́ния, и́стины же ду́хом пожру́ Тебе́.***

**Припе́в: Сла́ва, Го́споди, Кре́сту Твоему́ Честно́му.**

**Тропарь: Н**а ю́ныя главы́ поло́ж дла́ни иногда́ Иа́ков, кре́ст прописова́ше, на не́мже Сло́ве распросте́рл еси́ дла́ни: и от руки́ льсти́ваго борца́ изба́вил еси́, Христе́ челове́чество.

**Припе́в: Сла́ва, Го́споди, Кре́сту Твоему́ Честно́му.**

**Тропарь: Р**аспе́ншуся Христе́ тебе́ Всецарю́ во́лею, ца́рствующий гре́х потреби́ся: Ада́м же и́же иногда́ дре́вле из рая́ изгна́нный, в то́й вселя́ется па́ки, Тебе́ воспева́я.

**Припе́в: Пресвята́я Богоро́дице, спаси́ нас.**

**КрестоБогоро́дичен: П**ое́м Тя́, Всепе́тая, я́ко Бо́га ро́ждшую Препе́таго, на Дре́ве сопротивоборца́ врага́ погу́бльша, и из тли́ изба́вльшаго воспева́ющих того́ страда́ния.

***(От 6-й Песни)***

***Канон Преподо́бнаго Мартиниа́на(На 3), Глас 2:***

**Преподо́бне о́тче Мартиниа́не, моли́ Бо́га о нас.**

**Тропарь: С**и́лою Бо́жиею укре́пль твою́ ду́шу, прехва́льне,/ не ужа́слся еси́, наде́ждею огражда́емь, непрепла́ваему глубину́ му́дре, прейти́,/ но спасе́ся, дельфи́нми носи́м.

**Преподо́бне о́тче Мартиниа́не, моли́ Бо́га о нас.**

**Тропарь: Ж**итие́ твое́ А́нгелы и́стинно удиви́, де́моны посрами́ и челове́ки просвети́,/ и жену́ па́че спасл еси́,/ и на стезю́ поще́ния привле́кл еси́.

**Преподо́бне о́тче Мартиниа́не, моли́ Бо́га о нас.**

**Тропарь: П**одо́бие твои́м трудо́м и честны́м подвиго́м, му́дре,/ твое́ преи́тие по достоя́нию и́стинно бысть,/ и взят на враги́ целому́дрия побе́ду,/ воздержа́нием зми́я уби́в.

***(От 8-й Песни)***

***Канон Преподо́бнаго Мартиниа́на(На 3), Глас 2:***

**Преподо́бне о́тче Мартиниа́не, моли́ Бо́га о нас.**

**Тропарь: В**е́щнаго жития́ уста́вль себе́,/ мона́шествуй, бе́гай кре́пко, гра́ды вся и страны́ обходи́,/ я́ко досто́йно,/ Мартиниа́н бо учи́т без печа́ли пе́ти:/ благослове́н Бог оте́ц на́ших.

**Преподо́бне о́тче Мартиниа́не, моли́ Бо́га о нас.**

**Тропарь: Т**ве́рдым хожде́нием Па́влову был еси́, му́дре, ше́ствию о́браз,/ любо́вию гоня́, его́же пости́гл еси́ воздержа́ния тече́нием твои́м,/ те́мже и, я́ко стра́нен ми́ра, позна́лся еси́, прехва́льне, Царю́ Небе́сному/ и просла́вился еси́ ве́рно.

**Преподо́бне о́тче Мартиниа́не, моли́ Бо́га о нас.**

**Тропарь: Т**ече́ние скончава́я поще́ния твоего́,/ учени́к Христо́в,/ Ду́хом Боже́ственным проуве́дев отше́ствие е́же от те́ла,/ поя́ше душе́ю несомне́нною:/ я́ко в ру́це Твои́, Влады́ко, дух мой и ду́шу мою́ ны́не предаю́.

***(От 9-й Песни)***

***Канон Преподо́бнаго Мартиниа́на(На 3), Глас 2:***

**Преподо́бне о́тче Мартиниа́не, моли́ Бо́га о нас.**

**Тропарь: С**овле́кшися чу́вственне плотски́я немощны́я ри́зы/ и му́жества взе́мши оде́жду и ра́зум,/ отрокови́ца вопия́ше, постя́щися:/ Тя превозноша́ю, Иису́се, во ве́ки вся.

**Преподо́бне о́тче Мартиниа́не, моли́ Бо́га о нас.**

**Тропарь: Р**а́дуется усе́рдно, вои́стинну на ка́мени Христове утвержде́на/ и посто́м и ве́рою вооружи́вшися кре́пко, отрокови́ца вопия́ше в пе́снех:/ Тя превозноша́ю, Иису́се, во ве́ки.

**Преподо́бне о́тче Мартиниа́не, моли́ Бо́га о нас.**

**Тропарь: Я**́ко преложе́н от тле́нных и вы́шняго нетле́ния прича́стник быв, Богоно́се,/ и Боже́ственное тече́ние сконча́в, вене́ц прие́м, вопия́л еси́:/ Тя превозноша́ю, Иису́се, во ве́ки.

***По́лный Трио́ди (на 4), глас 4‑й.***

**Припе́в: Сла́ва Тебе́, Бо́же наш, сла́ва Тебе́.**

**Тропарь: И**о́ну в ки́те честно́е спасе́ поще́ние иногда́: пости́мся у́бо от се́рдца, и убежи́м о́наго в гее́нне тле́ния.

**Припе́в: Сла́ва Тебе́, Бо́же наш, сла́ва Тебе́.**

**Тропарь: Н**иневи́тяне же па́ки гне́в Бо́жий претвори́ша те́плым покая́нием и любо́вию: те́м ны́не любе́зно вси́ поревну́им.

**Сла́ва Отцу́, и Сы́ну, и Свято́му Ду́ху.**

**Тропарь: Н**астоя́щий по́ст созыва́ет на́с на покая́ние: притеце́м у́бо с любо́вию, и уразуме́им, что́ е́сть да́р воздержа́ния.

**И ны́не и при́сно и во ве́ки веко́в. Ами́нь.**

**Богоро́дичен: Н**есказа́нно ро́ждшая Спа́са ми́ру Христа́ Бо́га на́шего, Того́ моля́щи не преста́й, ро́д ве́сь спасти́ воспева́ющих Тя́.

**Катава́сиа, гла́с 2‑й:**

**Ирмо́с: *Я́коже проро́ка Ио́ну от ки́та изба́вил еси́ Христе́ Бо́же: и мене́ из глубины́ прегреше́ний возведи́, и спаси́ мя еди́не Человеколю́бче.***

**Ектения́ ма́лая:**

**Диа́кон: Па́ки и па́ки ми́ром Го́споду помо́лимся.**

**Хор: Г**о́споди, поми́луй.

**Диа́кон: Заступи́, спаси́, поми́луй и сохрани́ нас, Бо́же, Твое́ю благода́тию.**

**Хор: Г**о́споди, поми́луй.

**Диа́кон: Пресвяту́ю, Пречи́стую, Преблагослове́нную, Сла́вную Влады́чицу на́шу Богоро́дицу и Присноде́ву Мари́ю, со все́ми святы́ми помяну́вше, са́ми себе́ и друг дру́га, и весь живо́т наш Христу́ Бо́гу предади́м.**

**Хор: Т**ебе́, Го́споди.

**Иере́й: Ты бо еси́ Ца́рь ми́ра и Спас душ на́ших, и Тебе́ сла́ву воссыла́ем, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Хор: А**ми́нь.

**Кондак Преподо́бнаго Мартиниа́на, Глас 2**

***Подо́бен: Тве́рдыя:, Глас 2:***

**Я**́ко подви́жника благоче́стия иску́сна,/ и страда́льца произволе́нием честна́го,/ и пусты́ни жи́теля и все́льника,/ в пе́снех досто́йно восхва́лим Мартиниа́на присночестна́го:/ той бо зми́я попра́.

**Икос:**

**О**т коне́ц да́же до коне́ц про́йде веща́ние кра́сных доброде́телей/ и Боже́ственных по́двиг твои́х:/ млад сый во́зрастом, в пусты́нях возжела́л еси́ пожи́ти,/ пе́ния Христу́, псалмы́ и моли́твы воспуща́я при́сно;/ день же и нощь возраста́я в боле́знех и слеза́х, чи́сте житие́ твое́ сконча́л еси́/ и, му́дре, злонача́льнаго посрами́л еси́,/ ты бо зми́я попра́л еси́.

**Песнь 7:**

***Кано́н Честно́му и Животворя́щему Кресту́ (на 4), глас 2-й:***

**Ирмо́с: *Богопроти́вное веле́ние беззако́ннующаго мучи́теля, высо́к пла́мень вознесло́ е́сть: Христо́с же простре́ богочести́вым отроко́м ро́су духо́вную, Сы́й Благослове́н и Препросла́влен.***

**Припе́в: Сла́ва, Го́споди, Кре́сту Твоему́ Честно́му.**

**Тропарь: О**ру́жие е́же пре́жде обраща́емое, плещи́ мне́ дае́т, отне́леже копие́м прободе́ся, на Кресте́ воздви́женый, благоутро́бне Го́споди. Те́мже велича́ю Тя́, Твое́ю честно́ю стра́стию обре́т безстра́стие.

**Припе́в: Сла́ва, Го́споди, Кре́сту Твоему́ Честно́му.**

**Тропарь: З**ми́й, и́же Моисе́ем возвыша́емый на Дре́во, Боже́ственное возвыше́ние прообража́ше Христо́во, льсти́ваго зми́я умертви́вшаго, все́х же оживи́вшаго на́с умертви́вшихся преступле́нием.

**Припе́в: Пресвята́я Богоро́дице, спаси́ нас.**

**КрестоБогоро́дичен: Г**ро́зд созре́вший, Его́же невозде́ланно Чи́стая возрасти́ла еси́ на Дре́ве я́ко узре́ пове́шена взыва́ше: Ча́до мое́ сла́дкое, мсто́ иска́пай, и́мже страсте́й пия́нство оти́мется.

***(От 7-й Песни)***

***Канон Преподо́бнаго Мартиниа́на(На 3), Глас 2:***

**Преподо́бне о́тче Мартиниа́не, моли́ Бо́га о нас.**

**Тропарь: З**ако́ны превозше́д, о́тче, поще́ния,/ просия́л еси́, в воздержа́нии вся́цем и моли́тве бдя,/ посто́м же, вку́пе и чистото́ю, и гове́нием./ Те́мже твой Венча́тель при кончи́не страда́ний тя пропове́дует – Христо́с. **(Дважды)**

**Преподо́бне о́тче Мартиниа́не, моли́ Бо́га о нас.**

**Тропарь: Д**осто́ин Бо́гу яви́вся, я́ко до́бре подви́глся еси́,/ вся́ко бо бре́мя отве́рг,/ ле́гко преплы́л еси́, о́тче, вели́кую и тя́жкую жития́ сего́ пучи́ну/ и прише́л еси́ в приста́нище ти́хо, прешед твое́ тече́ние, му́дре.

***По́лный Трио́ди (на 4), глас 4‑й.***

**Припе́в: Сла́ва Тебе́, Бо́же наш, сла́ва Тебе́.**

**Тропарь: Б**у́дем и мы́ я́ко Дании́л о́ный, львы́ иногда́ посто́м укроти́вый в ро́ве рыка́ющия.

**Припе́в: Сла́ва Тебе́, Бо́же наш, сла́ва Тебе́.**

**Тропарь: Ю**́ношам тре́м поревну́им со стра́хом, да убе́гнем огня́ гее́нскаго, я́коже си́и вавило́нския пещи́.

**Сла́ва Отцу́, и Сы́ну, и Свято́му Ду́ху.**

**Тропарь: П**ости́мся и мы́ чи́стым се́рдцем, и очи́стим те́ло, и ве́сь вся́ко дух Бо́гу посвяти́м.

**И ны́не и при́сно и во ве́ки веко́в. Ами́нь.**

**Богоро́дичен: Д**е́во Ма́ти чи́стая, из Тебе́ воплоще́ннаго преве́чнаго Сло́ва моля́щи не преста0й, спасти́ся душа́м на́шим.

**Песнь 8:**

***По́лный Трио́ди (ирмо́с по 1, тропари́ на 5), глас 4‑й.***

**Ирмо́с: *Царя́ Христа́, Его́же испове́даша плене́нии о́троцы, в пещи́ глаго́люще ве́лиим гла́сом, вся дела́ по́йте Го́спода.***

**Припе́в: Сла́ва Тебе́, Бо́же наш, сла́ва Тебе́.**

**Тропарь: П**ости́вся пре́жде Ио́сиф, смше́ния избеже́ беззако́нныя жены́, и ца́рство улучи́. Те́мже и мы́ угаси́м поще́нием разжже́нныя стре́лы врага́ велиа́ра. **(Дважды)**

**Припе́в: Сла́ва Тебе́, Бо́же наш, сла́ва Тебе́.**

**Тропарь: П**още́нием Дави́д побе́ду поста́ви на иноплеме́нника, и ца́рство обре́те: те́мже и мы прии́мем воздержа́нием побе́ду на враги́, и во Го́споде венча́ни бу́дем.

**Припе́в: Сла́ва Тебе́, Бо́же наш, сла́ва Тебе́.**

**Тропарь: С**охрани́м и мы́ доброде́тели их, И́овлево му́жество, Иа́ковле незло́бие, ве́ру Авраа́мову, целому́дрие Ио́сифово, и Дави́дову до́блесть.

**Пресвята́я Богоро́дице, спаси́ нас.**

**Богоро́дичен: Ц**аря́ Христа́, Его́же роди́ на́м Де́ва Мари́я, и по рождестве́ пребы́сть Де́ва чи́стая, вся дела́ госпо́дня Го́спода по́йте, и превозноси́те Его́ во ве́ки.

***Трипе́снец Трио́ди (на 4), гла́с 2‑й.***

**Припе́в: Сла́ва Тебе́, Бо́же наш, сла́ва Тебе́.**

**Тропарь: К**рестоявленно Моисей длани возводя на горе, враги побеждаше: Ты же Спасе, на кресте ру́це просте́р, умертви́л еси́ всепа́губное а́да мучи́тельство.

**Припе́в: Сла́ва Тебе́, Бо́же наш, сла́ва Тебе́.**

**Тропарь: Г**воздьми́ прибие́н на кресте́, и в ре́бра прободе́н Христе́ Спа́се мо́й, кля́твы изба́вил еси́ земноро́дныя, и ра́дости несконча́емыя о́бщники показа́л еси́: те́мже благослови́м человеколю́бие Твое́.

**Припе́в: Сла́ва Тебе́, Бо́же наш, сла́ва Тебе́.**

**Тропарь: В**оздержа́ния вре́мя возсия́вшее мы́сленно просвеща́ет душе́вная чу́вства, и страсте́й мглу́ отго́нит: те́мже лобыза́им сие́ от се́рдца, превознося́ще во ве́ки.

**Припе́в: Сла́ва Тебе́, Бо́же наш, сла́ва Тебе́.**

**С**тра́сти всегуби́тельныя душе́вныя, сла́сти смертоно́сныя по́ст умерщвля́ет, и и́стинно в постоя́нии твори́т се́рдца устремле́ния и движе́ния: се́й у́бо ве́рою восприи́мем любе́зно.

***Ин Трипе́снец Трио́ди (на 4), гла́с 2‑й.***

**Припе́в: Сла́ва Тебе́, Бо́же наш, сла́ва Тебе́.**

**Тропарь: В**ознесы́йся на кре́ст все́х Влады́ко, Ада́ма со Е́вою па́ки воззва́л еси́, и в ра́й Христе́ Спа́се вве́л еси́, Тя воспева́ющия во вся́ ве́ки.

**Припе́в: Сла́ва Тебе́, Бо́же наш, сла́ва Тебе́.**

**Тропарь: Т**ебе́ возне́сшуся Христе́ на кре́ст во́лею, лучи́ со́лнечныя стра́хом помрачи́шася, и за́йде де́нь: отоню́дуже Тя́ разбо́йник Бо́га испове́да во вся́ ве́ки.

**Благослови́м Отца́, и Сы́на, и Свята́го Ду́ха, Го́спода.**

**Тро́ичен: Р**а́вна Отцу́ Сы́на, и Свята́го Ду́ха ве́ровахом бы́ти Святу́ю Тро́ицу в Божестве́ еди́ном: Е́йже ве́рою покланя́емся, А́риево уче́ние при́сно попира́юще.

**И ны́не и при́сно и во ве́ки веко́в. Ами́нь.**

**Богоро́дичен: К**а́ко Тя́ воспою́, я́коже подоба́ет, Богоро́дице Де́во, смра́дными греха́ми аз ны́не помраче́нный; но у́бо Пресвята́я, прости́ мое́ дерзнове́ние убо́гаго моего́ пе́ния.

**Сла́ва Тебе́ Бо́же на́ш, сла́ва Тебе́.**

**Тропарь: К**ре́сте, ве́рных упова́ние, царе́й ору́жие, свяще́нников сла́во, мона́шествующих кре́посте, Твое́ю си́лою вся Тя́ славосло́вящия спаса́й во ве́ки.

**Катава́сиа, гла́с 2‑й:**

***Хва́лим, благослови́м, покланя́емся Го́сподеви, пою́ще и превознося́ще во вся ве́ки.* (покло́н)**

**Ирмо́с: *Непло́дствовавший мо́й ум, плодоно́сен Бо́же покажи́ ми, Де́лателю до́брых, Насади́телю благи́х, благоутро́бием Твои́м.***

**Диа́кон: Богоро́дицу и Ма́терь Све́та в пе́снех возвели́чим.**

**Песнь Пресвято́й Богоро́дицы, Глас 6-й:**

**Хор: В**ели́чит душа́ Моя́ Го́спода,/ и возра́довася дух Мой о Бо́зе Спа́се Мое́м.

***Честне́йшую Херуви́м/ и Сла́внейшую без сравне́ния Серафи́м,/ без истле́ния Бо́га Сло́ва ро́ждшую,/ су́щую Богоро́дицу, Тя велича́ем.***

**Я**́ко призре́ на смире́ние рабы́ Своея́,/ се бо от ны́не ублажа́т Мя вси ро́ди.

***Честне́йшую Херуви́м/ и Сла́внейшую без сравне́ния Серафи́м,/ без истле́ния Бо́га Сло́ва ро́ждшую,/ су́щую Богоро́дицу, Тя велича́ем.***

**Я**́ко сотвори́ Мне вели́чие Си́льный,/ и свя́то И́мя Его́, и ми́лость Его́ в ро́ды родо́в боя́щимся Его́.

***Честне́йшую Херуви́м/ и Сла́внейшую без сравне́ния Серафи́м,/ без истле́ния Бо́га Сло́ва ро́ждшую,/ су́щую Богоро́дицу, Тя велича́ем.***

**С**отвори́ держа́ву мы́шцею Свое́ю,/ расточи́ го́рдыя мы́слию се́рдца их.

***Честне́йшую Херуви́м/ и Сла́внейшую без сравне́ния Серафи́м,/ без истле́ния Бо́га Сло́ва ро́ждшую,/ су́щую Богоро́дицу, Тя велича́ем.***

**Н**изложи́ си́льныя со престо́л, и вознесе́ смире́нныя;/ а́лчущия испо́лни благ, и богатя́щияся отпусти́ тщи.

***Честне́йшую Херуви́м/ и Сла́внейшую без сравне́ния Серафи́м,/ без истле́ния Бо́га Сло́ва ро́ждшую,/ су́щую Богоро́дицу, Тя велича́ем.***

**В**осприя́т Изра́иля о́трока Своего́, помяну́ти ми́лости,/ я́коже глаго́ла ко отце́м на́шим, Авраа́му и се́мени его́, да́же до ве́ка.

***Честне́йшую Херуви́м/ и Сла́внейшую без сравне́ния Серафи́м,/ без истле́ния Бо́га Сло́ва ро́ждшую,/ су́щую Богоро́дицу, Тя велича́ем.***

**Песнь 9:**

***По́лный Трио́ди (ирмо́с по 1, тропари́ на 5), глас 4‑й.***

**Ирмо́с: *Велича́ем вси́ человеколю́бие Твое́ Христе́ Спа́се на́ш, сла́во раб Твои́х и ве́нче ве́рных, возвели́чивый па́мять ро́ждшия Тя́.***

**Припе́в: Сла́ва Тебе́, Бо́же наш, сла́ва Тебе́.**

**Тропарь: М**оисе́й во Еги́пте мо́ре раздели́, и лю́ди проведе́, и сия́ препита́ в пусты́ни непрохо́дней, посто́м творя́ чудеса́. **(Дважды)**

**Припе́в: Сла́ва Тебе́, Бо́же наш, сла́ва Тебе́.**

**Тропарь: И**ису́с Нави́н воздержа́нием лю́ди освяти́, и насле́дствова зе́млю обетова́нную, Иорда́н преше́д пре́жде.

**Припе́в: Сла́ва Тебе́, Бо́же наш, сла́ва Тебе́.**

**Тропарь: Г**едео́н о́ный, то́кмо с треми́ сты́ муже́й хлепта́вшими, побежда́ет иноплеме́нники воздержа́нием и моли́твою: тому́ ревну́юще и мы́ уподо́бимся.

**Пресвята́я Богоро́дице, спаси́ нас.**

**Богоро́дичен: Р**а́дуйся Всечестна́я, Чи́стая де́вства похвало́, А́нгелов утвержде́ние, челове́ков помо́щнице, ми́ра ра́досте, Мари́е, и Ма́ти, и рабо́ Бо́га на́шего.

***Трипе́снец Трио́ди (на 4), гла́с 2‑й.***

**Припе́в: Сла́ва Тебе́, Бо́же наш, сла́ва Тебе́.**

**Тропарь: Н**а кресте́ просте́р боже́ственныя дла́ни, совокупи́л еси́ пре́жде расточе́ныя, Изба́вителю: и Отцу́ осужде́ное хода́тайством я́ко да́р прине́сл еси́ существо́ челове́ков: сего́ ра́ди пое́м пречи́стое Твое́ распя́тие.

**Припе́в: Сла́ва Тебе́, Бо́же наш, сла́ва Тебе́.**

**Тропарь: С**вята́го поста́ возсия́вшая благода́ть, лучи́ испуща́ет нам предочища́ющия, па́ки тече́ние помышле́ний, и зе́ницы тьму́ отгоня́ющия, ве́рнии: сего́ ра́ди усе́рдно се́й восприи́мем.

**Припе́в: Сла́ва Тебе́, Бо́же наш, сла́ва Тебе́.**

**Тропарь: С**ветоно́сное поще́ние, дарова́ний боже́ственных ча́шу поче́рпшее на́м, дне́сь все́м предъя́вляет: хотя́щии сея́ причасти́тися на по́льзу души́, все́х Влады́це, соде́йствовати на́м помо́лимся.

**Припе́в: Сла́ва Тебе́, Бо́же наш, сла́ва Тебе́.**

**Г**воздьми́ боже́ственных Твои́х ру́к пригвозди́л еси́ Ще́дре на́ша грехи́ на кресте́: копие́м же ре́бр Твои́х растерза́л еси́ лука́вое писа́ние согреше́ний, и паде́ний лю́тых. Сего́ ра́ди пое́м пречи́стое Твое́ распя́тие.

***Ин Трипе́снец Трио́ди (на 4), гла́с 2‑й.***

**Припе́в: Сла́ва Тебе́, Бо́же наш, сла́ва Тебе́.**

**Тропарь: Н**а дре́ве кре́стнем во́лею пригво́ждься, все́х на́с свободи́л еси́ кля́твы зако́нныя: те́м Тя́ по до́лгу велича́ем Христе́.

**Припе́в: Сла́ва Тебе́, Бо́же наш, сла́ва Тебе́.**

**Тропарь: В**си́ покланя́емся страсте́м Твои́м Спа́се, я́же во́лею восприя́л еси́, да свободи́ши ро́д челове́ческий рабо́ты вра́жия.

**Сла́ва Отцу́, и Сы́ну, и Свято́му Ду́ху.**

**Тро́ичен: П**рисносу́щно Оте́ц и нетле́нно Сы́на роди́, и Ду́х е́сть единосу́щен Отцу́ же и Сы́нови, Неразде́льная Тро́ица.

**И ны́не и при́сно и во ве́ки веко́в. Ами́нь.**

**Богоро́дичен: Д**а́ти проще́ния прегреше́ний Мари́е преблагослове́нная, от Тебе́ вопло́щшагося моли́ Спа́са, на́м гре́шным.

**Сла́ва Тебе́ Бо́же на́ш, сла́ва Тебе́.**

**Тропарь: Л**обыза́ющия Тя́, си́лою Твое́ю Кре́сте, по́стное вре́мя прейти́ в ми́ре сподо́би, и изба́ви рабо́ты вра́жия.

**Катава́сиа, гла́с 2‑й:**

***Преесте́ственно пло́тию Заче́ншую во чре́ве, от Отца́ безле́тно предвозсия́вшее Сло́во, в пе́снех немо́лчных велича́ем ве́рнии.* (покло́н)**

**Досто́йно есть:**

**Хор: Д**осто́йно есть я́ко вои́стинну/ блажи́ти Тя, Богоро́дицу,/ Присноблаже́нную и Пренепоро́чную/ и Ма́терь Бо́га на́шего./ Честне́йшую Херуви́м/ и сла́внейшую без сравне́ния Серафи́м,/ без истле́ния Бо́га Сло́ва ро́ждшую,// су́щую Богоро́дицу, Тя велича́ем.

**Ектения́ ма́лая:**

**Диа́кон: Па́ки и па́ки ми́ром Го́споду помо́лимся.**

**Хор: Г**о́споди, поми́луй.

**Диа́кон: Заступи́, спаси́, поми́луй и сохрани́ нас, Бо́же, Твое́ю благода́тию.**

**Хор: Г**о́споди, помилуй.

**Диа́кон: Пресвяту́ю, Пречи́стую, Преблагослове́нную, Сла́вную Влады́чицу на́шу Богоро́дицу и Присноде́ву Мари́ю, со все́ми святы́ми помя́нувше, са́ми себе́ и друг дру́га, и весь живо́т наш Христу́ Бо́гу предади́м.**

**Хор: Т**ебе́, Го́споди.

**Иере́й: Я́ко Тя хва́лят вся си́лы небе́сныя, и Тебе́ сла́ву воссыла́ем, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Хор: А**ми́нь.

**Свети́лен подо́бен, глас 2-й:**

**С**ве́т Тво́й присносу́щный низпосли́, Христе́ Бо́же, и просвети́ о́чи та́йныя се́рдца моего́, си́лою Го́споди, Креста́ Твоего́, и спаси́ мя.

**Сла́ва Отцу́, и Сы́ну, и Свято́му Ду́ху.**

**С**ве́т Тво́й присносу́щный низпосли́, Христе́ Бо́же, и просвети́ о́чи та́йныя се́рдца моего́, моли́твами, Го́споди, святы́х Твои́х, и спаси́ мя́.

**И ны́не и при́сно и во ве́ки веко́в. Ами́нь.**

**С**ве́т Тво́й присносу́щный низпосли́, Христе́ Бо́же, и просвети́ о́чи та́йныя се́рдца моего́, моли́твами, Го́споди, Богоро́дицы, и спаси́ мя́.

**Хвали́тны псалмы́:**

**Псало́м 148:**

**Чтец: Х**вали́те Го́спода с небе́с. Тебе́ подоба́ет песнь Бо́гу. Хвали́те Го́спода с небе́с, хвали́те Его́ в вы́шних. Тебе́ подоба́ет песнь Бо́гу. Хвали́те Его́ вси А́нгели Его́,/ хвали́те Его́ вся си́лы Его́. Тебе́ подоба́ет песнь Бо́гу.

**Х**вали́те Его́, со́лнце и луна́, хвали́те Его́, вся зве́зды и свет. Хвали́те Его́ Небеса́ небе́с и вода́, я́же превы́ше небе́с. Да восхва́лят и́мя Госпо́дне: я́ко Той рече́, и бы́ша, Той повеле́, и созда́шася. Поста́ви я́ в век и в век ве́ка, повеле́ние положи́, и не ми́мо и́дет. Хвали́те Го́спода от земли́, зми́еве и вся бе́здны: огнь, град, снег, го́лоть, дух бу́рен, творя́щая сло́во Его́, го́ры и вси хо́лми, древа́ плодоно́сна и вси ке́дри, зве́рие и вси ско́ти, га́ди и пти́цы перна́ты. Ца́рие зе́мстии и вси лю́дие, кня́зи и вси судии́ зе́мстии, ю́ноши и де́вы, ста́рцы с ю́нотами да восхва́лят и́мя Госпо́дне, я́ко вознесе́ся и́мя Того́ Еди́наго, испове́дание Его́ на земли́ и на небеси́. И вознесе́т рог люде́й Свои́х, песнь всем преподо́бным Его́, сыново́м Изра́илевым, лю́дем, приближа́ющимся Ему́.

**Псало́м 149:**

**В**оспо́йте Го́сподеви песнь но́ву, хвале́ние Его́ в це́ркви преподо́бных. Да возвесели́тся Изра́иль о Сотво́ршем eго́, и сы́нове Сио́ни возра́дуются о Царе́ свое́м. Да восхва́лят и́мя Его́ в ли́це, в тимпа́не и псалти́ри да пою́т Ему́. Я́ко благоволи́т Госпо́дь в лю́дех Свои́х, и вознесе́т кро́ткия во спасе́ние. Восхва́лятся преподо́бнии во сла́ве и возра́дуются на ло́жах свои́х. Возноше́ния Бо́жия в горта́ни их, и мечи́ обою́ду остры́ в рука́х их: сотвори́ти отмще́ние во язы́цех, обличе́ния в лю́дех, связа́ти цари́ их пу́ты, и сла́вныя их ручны́ми око́вы желе́зными.

**С**отвори́ти в них суд напи́сан./ Сла́ва сия́ бу́дет всем преподо́бным Его́.

**Псало́м 150:**

**Х**вали́те Бо́га во святы́х Его́,/ хвали́те Его́ во утверже́нии си́лы Его́.

**Хвали́те Его́ на си́лах Его́,// хвали́те Его́ по мно́жеству вели́чествия Его́.**

**Хвали́те Его́ во гла́се тру́бнем,// хвали́те Его́ во псалти́ри и гу́слех.**

**Хвали́те Его́ в тимпа́не и ли́це,// хвали́те Его́ во стру́нах и орга́не.**

**Хвали́те Его́ в кимва́лех доброгла́сных, хвали́те Его́ в кимва́лех восклица́ния.// Вся́кое дыха́ние да хва́лит Го́спода.**

**Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**Т**ебе́ сла́ва подоба́ет, Го́споди Бо́же на́ш, и Тебе́ сла́ву возсыла́ем, Ѻтцу̀, и Сы́ну, и Свято́му Ду́ху, ны́не и при́сно, и во ве́ки веко́в. Ами́нь.

**Славосло́вие вседне́вное:**

**Чтец: С**ла́ва Тебе́, показа́вшему нам свет.

**С**ла́ва в вы́шних Бо́гу, и на земли́ мир, в челове́цех благоволе́ние. Хва́лим Тя, благослови́м Тя, кла́няем Ти ся, славосло́вим Тя, благодари́м Тя вели́кия ра́ди сла́вы Твоея́. Го́споди, Царю́ Небе́сный, Боже, О́тче Вседержи́телю, Го́споди Сы́не Единоро́дный, Иису́се Христе́, и Святы́й Ду́ше. Го́споди Бо́же, А́гнче Бо́жий, Сы́не Оте́чь, взе́мляй грех ми́ра, поми́луй нас. Взе́мляй грехи́ ми́ра, приими́ моли́тву на́шу. Седя́й одесну́ю Отца́, поми́луй нас. Я́ко Ты еси́ Еди́н Свят; Ты еси́ Еди́н Госпо́дь, Иису́с Христо́с, во сла́ву Бо́га Отца́, ами́нь.

**Н**а всяк день благословлю́ Тя и восхвалю́ и́мя Твое́ во ве́ки, и в век ве́ка.

**Г**о́споди, прибе́жище был еси́ нам в род и род. Аз рех: Го́споди, поми́луй мя, исцели́ ду́шу мою́, я́ко согреши́х Тебе́. Го́споди, к Тебе́ прибего́х, научи́ мя твори́ти во́лю Твою́, я́ко Ты еси́ Бог мой, я́ко у Тебе́ исто́чник живота́, во све́те Твое́м у́зрим свет. Проба́ви ми́лость Твою́ ве́дущим Тя.

**С**подо́би Го́споди, в день сей без греха́ сохрани́тися нам. Благослове́н еси́, Го́споди, Бо́же оте́ц на́ших, и хва́льно и просла́влено и́мя Твое́ во ве́ки, ами́нь.

**Б**у́ди, Го́споди, ми́лость Твоя́ на нас, я́коже упова́хом на Тя. Благослове́н еси́, Го́споди, научи́ мя оправда́нием Твои́м. Благослове́н еси́, Влады́ко, вразуми́ мя оправда́нием Твои́м. Благослове́н еси́, Святы́й, просвети́ мя оправда́нии Твои́ми.

**Г**о́споди, ми́лость Твоя́ во век, дел руку́ Твое́ю не пре́зри: Тебе́ подоба́ет хвала́, Тебе́ подоба́ет пе́ние, Тебе́ сла́ва подоба́ет, Отцу́, и Сы́ну, и Свято́му Ду́ху, ны́не и при́сно, и во ве́ки веко́в, ами́нь.

**Ектения́ проси́тельная:**

**Диакон: Испо́лним у́тренюю моли́тву на́шу Го́сподеви.**

**Хор: Г**о́споди, поми́луй.

**Диакон: Заступи́, спаси́, поми́луй и сохрани́ нас, Бо́же, Твое́ю благода́тию.**

**Хор: Г**о́споди, поми́луй.

**Диакон: Дне всего́ соверше́нна, свя́та, ми́рна и безгре́шна у Го́спода про́сим.**

**Хор: П**ода́й, Го́споди.

**Диакон: А́нгела ми́рна, ве́рна наста́вника, храни́теля душ и теле́с на́ших, у Го́спода про́сим.**

**Проще́ния и оставле́ния грехо́в и прегреше́ний на́ших у Го́спода про́сим.**

**До́брых и поле́зных душа́м на́шим и ми́ра ми́рови у Го́спода про́сим.**

**Про́чее вре́мя живота́ на́шего в ми́ре и покая́нии сконча́ти у Го́спода про́сим.**

**Христиа́нския кончи́ны живота́ на́шего, безболе́знены, непосты́дны, ми́рны и до́браго отве́та на Стра́шнем Суди́щи Христо́ве про́сим.**

**Пресвяту́ю, Пречи́стую, Преблагослове́нную, Сла́вную Влады́чицу на́шу Богоро́дицу и Присноде́ву Мари́ю, со все́ми святы́ми помяну́вше, са́ми себе́, и друг дру́га, и весь живо́т наш Христу́ Бо́гу предади́м.**

**Хор: Т**ебе́, Го́споди.

**Иерей: Я́ко Бог ми́лости и щедро́т и человеколю́бия еси́, и Тебе́ сла́ву возсыла́ем, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Хор: А**ми́нь.

**Иерей: Мир всем.**

**Хор: И** ду́хови твоему́.

**Диакон: Главы́ на́ша Го́сподеви прикло́ним.**

**Хор: Т**ебе́, Го́споди.

**Иерей: Твое́ бо есть, е́же ми́ловати и спаса́ти ны, Бо́же наш, и Тебе́ сла́ву возсыла́ем, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Хор: А**минь.

**Стихи́ры на стихо́вне:**

***На стихо́вне самогла́сен дне́, гла́с 1:***

**О**т бра́шен постя́щися душе́ моя́, и страсте́й не очи́стившися, всу́е ра́дуешися неяде́нием: а́ще бо не вина́ ти бу́дет ко исправле́нию, я́ко ло́жная возненави́дена бу́деши от Бо́га, и злы́м де́моном уподо́бишися, николи́же яду́щим. Да не у́бо согреша́ющи, по́ст непотре́бен сотвори́ши: но непоколеби́ма к стремле́нием безме́стным пребыва́й, мня́щи предстоя́ти распя́тому Спа́су, па́че же сраспя́тися тебе́ ра́ди Распе́ншемуся, вопию́щи к Нему́: помяни́ мя Го́споди, егда́ прии́деши во ца́рствии Твое́м.

**Стих: Испо́лнихомся зау́тра ми́лости Твоея́, Го́споди, и возра́довахомся, и возвесели́хомся: во вся дни на́ша возвесели́хомся, за дни в ня́же смири́л ны еси́, ле́та в ня́же ви́дехом зла́я. И при́зри на рабы́ Твоя́, и на дела́ Твоя́, / и наста́ви сы́ны их.**

**О**т бра́шен постя́щися душе́ моя́, и страсте́й не очи́стившися, всу́е ра́дуешися неяде́нием: а́ще бо не вина́ ти бу́дет ко исправле́нию, я́ко ло́жная возненави́дена бу́деши от Бо́га, и злы́м де́моном уподо́бишися, николи́же яду́щим. Да не у́бо согреша́ющи, по́ст непотре́бен сотвори́ши: но непоколеби́ма к стремле́нием безме́стным пребыва́й, мня́щи предстоя́ти распя́тому Спа́су, па́че же сраспя́тися тебе́ ра́ди Распе́ншемуся, вопию́щи к Нему́: помяни́ мя Го́споди, егда́ прии́деши во ца́рствии Твое́м.

**Стих: И бу́ди све́тлость Го́спода Бо́га на́шего на нас, и дела́ рук на́ших испра́ви на нас, / и де́ло рук на́ших испра́ви.**

**Му́ченичен: В**а́с прехва́льніи му́ченицы, ни ско́рбь, ни тѣснота́, ни гла́д, ни гоне́ніе, ни бѣда́, ни я́рость sвѣре́й, ни ме́чь, ниже́ о́гнь претя́й разлучи́ти от Бо́га возмого́ша: любо́вію же па́че к нему́, я́ко в чужди́х подви́гшеся тѣлесѣ́х, естество́ забы́сте, сме́рть презрѣ́вше: тѣ́мже и по достоя́нію болѣ́зней ва́ших мзду́ прія́сте, небе́снаго Ца́рствія наслѣ́дницы бы́сте. моли́теся о душа́х на́ших.

**Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

***Крестобогоро́дичен (Трио́ди), гла́с 1‑й.***

***Подо́бенъ: Небе́сных чино́в:***

**В**ознесе́на я́ко ви́де на кресте́ А́гнца,/ непоро́чная Де́ва, пла́чущи вопия́ше:/ сладча́йшее мое́ Ча́до,/ что́ но́вое, и пресла́вное виде́ние;/ ка́ко держа́й вся́ дла́нию,// на дре́ве пригвозди́лся еси́ пло́тию;

**Бла́го есть:**

**Чтец: Б**ла́го есть испове́датися Го́сподеви, и пе́ти И́мени Твоему́, Вы́шний: возвеща́ти зау́тра ми́лость Твою́, и и́стину Твою́ на вся́ку нощь.

**Трисвято́е по О́тче наш:**

**С**вяты́й Бо́же, Святы́й Кре́пкий, Святы́й Безсме́ртный, поми́луй нас.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

**Г**о́споди, поми́луй.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на Небесе́х, да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на Небеси́ и на земли́. Хлеб наш насу́щный да́ждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Я**́ко Твое́ есть Ца́рство и си́ла и сла́ва Отца́ и Сы́на и Свята́го Ду́ха, ны́не и при́сно и во ве́ки веко́в.

**А**ми́нь.

**Г**о́споди, поми́луй. **(40 раз)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Ч**естне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу, Тя велича́ем.

**И**́менем Госпо́дним благослови́, о́тче.

**Иерей: Сый благослове́н Христо́с Бог наш, всегда́, ны́не и при́сно и во ве́ки веко́в.**

**А**ми́нь.

**Чтец: Н**ебе́сный Царю́, ве́ру утверди́, язы́ки укроти́, мир умири́, град наш до́бре сохрани́: пре́жде отше́дшыя отцы́ и бра́тию на́шу в селе́ниих пра́ведных учини́, и нас в покая́нии и испове́дании приими́, я́ко Благи́й и Человеколю́бец.

***Посем поклоны великия три, глаголюще в них на коемждо поклоне молитву преподобнаго Ефрема:***

**Моли́тва прп. Ефре́ма Си́рина:**

**Иере́й: Го́споди и Влады́ко живота́ моего́, дух пра́здности, уны́ния, любонача́лия, и праздносло́вия не даждь ми. Поклон великий.**

**Дух же целому́дрия, смиренному́дрия, терпе́ния, и любве́, да́руй ми рабу́ Твоему́. Поклон великий.**

**Ей, Го́споди Царю́, да́руй ми зре́ти моя́ прегреше́ния, и не осужда́ти бра́та моего́, я́ко благослове́н еси́ во ве́ки веко́в, ами́нь. Поклон великий.**

***Таже малых поклонов 12, глаголюще себе втай на кийждо поклон: <div class=text-slugba-razdel style="font-style:normal;font-size: 1.2em;"><font color=black>Бо́же, очи́сти мя, гре́шнаго.</font></div>***

***И паки, скончав поклоны, глаголем молитву всю вышеписанную: Го́споди и Влады́ко живота́ моего́: И поклон един великий.***

**Го́споди и Влады́ко живота́ моего́, дух пра́здности, уны́ния, любонача́лия, и праздносло́вия не даждь ми. Дух же целому́дрия, смиренному́дрия, терпе́ния, и любве́, да́руй ми рабу́ Твоему́. Ей, Го́споди Царю́, да́руй ми зре́ти моя́ прегреше́ния, и не осужда́ти бра́та моего́, я́ко благослове́н еси́ во ве́ки веко́в, ами́нь. Поклон великий.**

**ЧИТАЕТСЯ ПЕРВЫЙ ЧАС:**

**Чтец: П**рииди́те, поклони́мся Царе́ви на́шему Бо́гу.

**П**рииди́те, поклони́мся и припаде́м Христу́ Царе́ви на́шему Бо́гу.

**П**рииди́те, поклони́мся и припаде́м Самому́ Христу́, Царе́ви и Бо́гу на́шему.

**Псало́м 5:**

**Г**лаго́лы моя́ внуши́, Го́споди, разуме́й зва́ние мое́. Вонми́ гла́су моле́ния моего́, Царю́ мой и Бо́же мой, я́ко к Тебе́ помолю́ся, Го́споди. Зау́тра услы́ши глас мой, зау́тра предста́ну Ти, и у́зриши мя. Я́ко Бог не хотя́й беззако́ния, Ты еси́: не присели́тся к Тебе́ лука́внуяй, ниже́ пребу́дут беззако́нницы пред очи́ма Твои́ма: возненави́дел еси́ вся де́лающыя беззако́ние. Погуби́ши вся глаго́лющыя лжу: му́жа крове́й и льсти́ва гнуша́ется Госпо́дь. Аз же мно́жеством ми́лости Твоея́, вни́ду в дом Твой, поклоню́ся ко хра́му свято́му Твоему́, в стра́се Твое́м. Го́споди, наста́ви мя пра́вдою Твое́ю, враг мои́х ра́ди испра́ви пред Тобо́ю путь мой. Я́ко несть во усте́х их и́стины, се́рдце их су́етно, гроб отве́рст горта́нь их: язы́ки свои́ми льща́ху. Суди́ им, Бо́же, да отпаду́т от мы́слей свои́х, по мно́жеству нече́стия их изри́ни я́, я́ко преогорчи́ша Тя, Го́споди. И да возвеселя́тся вси упова́ющии на Тя, во век возра́дуются, и всели́шися в них, и похва́лятся о Тебе́ лю́бящии и́мя Твое́. Я́ко Ты благослови́ши пра́ведника, Го́споди: я́ко ору́жием благоволе́ния венча́л еси́ нас.

**Псало́м 89:**

**Г**о́споди, прибе́жище был еси́ нам в род и род. Пре́жде да́же гора́м не бы́ти и созда́тися земли́ и вселе́нней, и от ве́ка и до ве́ка Ты еси́. Не отврати́ челове́ка во смире́ние, и рекл еси́: обрати́теся, сы́нове челове́честии. Я́ко ты́сяща лет пред очи́ма Твои́ма, Го́споди, я́ко день вчера́шний, и́же мимои́де, и стра́жа нощна́я. Уничиже́ния их ле́та бу́дут. Утро я́ко трава́ мимои́дет, у́тро процвете́т и пре́йдет: на ве́чер отпаде́т ожесте́ет и и́зсхнет. Я́ко исче́зохом гне́вом Твои́м, и я́ростию Твое́ю смути́хомся. Положи́л еси́ беззако́ния на́ша пред Тобо́ю: век наш в просвеще́ние лица́ Твоего́. Я́ко вси дни́е на́ши оскуде́ша, и гне́вом Твои́м исчезо́хом, ле́та на́ша я́ко паучи́на поуча́хуся. Дни́е лет на́ших, в ни́хже се́дмьдесят лет, а́ще же в си́лах, о́смьдесят лет, и мно́жае их труд и боле́знь: я́ко прии́де кро́тость на ны, и нака́жемся. Кто весть держа́ву гне́ва Твоего́, и от стра́ха Твоего́, я́рость Твою́ исчести́? Десни́цу Твою́ та́ко скажи́ ми, и окова́нныя се́рдцем в му́дрости. Обрати́ся, Го́споди, доко́ле? И умоле́н бу́ди на рабы́ Твоя́. Испо́лнихомся зау́тра ми́лости Твоея́, Го́споди, и возра́довахомся, и возвесели́хомся, во вся дни на́ша возвесели́хомся, за дни в ня́же смири́л ны еси́, ле́та в ня́же ви́дехом зла́я. И при́зри на рабы́ Твоя́, и на дела́ Твоя́, и наста́ви сы́ны их. И бу́ди све́тлость Го́спода Бо́га на́шего на нас, и дела́ рук на́ших испра́ви на нас, и де́ло рук на́ших испра́ви.

**Псало́м 100:**

**М**и́лость и суд воспою́ Тебе́, Го́споди. Пою́ и разуме́ю в пути́ непоро́чне, когда́ прии́деши ко мне? Прехожда́х в незло́бии се́рдца моего́ посреде́ до́му моего́. Не предлага́х пред очи́ма мои́ма вещь законопресту́пную: творя́щыя преступле́ние возненави́дех. Не прильпе́ мне се́рдце стропти́во, уклоня́ющагося от мене́ лука́ваго не позна́х. Оклевета́ющаго тай и́скренняго своего́, сего́ изгоня́х: го́рдым о́ком, и несы́тым се́рдцем, с сим не ядя́х. О́чи мои́ на ве́рныя земли́, посажда́ти я́ со мно́ю: ходя́й по пути́ непоро́чну, сей ми служа́ше. Не живя́ше посреде́ до́му моего́ творя́й горды́ню, глаго́ляй непра́ведная, не исправля́ше пред очи́ма мои́ма. Во у́трия избива́х вся гре́шныя земли́, е́же потреби́ти от гра́да Госпо́дня вся де́лающыя беззако́ние.

**Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́ Бо́же. **(Три́жды)**

**Г**о́споди, поми́луй. **(Три́жды)**

**Тропа́рь 1‑го часа̀:**

***Тропа́рь по́стный, гла́съ 6‑й:***

**Чтец: З**ау́тра услы́ши глас мой, // Царю́ мой и Бо́же мой.

**Сти́х 1: Глаго́лы моя́ внуши́, Го́споди, разуме́й зва́ние мое́.**

**З**ау́тра услы́ши глас мой, // Царю́ мой и Бо́же мой.

**Сти́х 2: Я́ко к Тебе́ помолю́ся, Го́споди.**

**З**ау́тра услы́ши глас мой, // Царю́ мой и Бо́же мой.

**Сла́ва Отцу́, и Сы́ну, и Свято́му Ду́ху.**

**И ны́не и при́сно и во ве́ки веко́в. Ами́нь.**

**Ч**то Тя́ нарече́м, о Благода́тная? / Не́бо, я́ко возсия́ла еси́ Со́лнце Пра́вды. / Рай, я́ко прозябла́ еси́ цвет нетле́ния. / Дѣ́ву, я́ко пребыла́ еси́ нетле́нна. / Чи́стую Ма́терь, я́ко име́ла еси́ на святы́х Твои́х объя́тиях Сы́на, всех Бо́га. // Того́ моли́ спасти́ся душа́м на́шим.

**С**топы́ моя́ напра́ви по словеси́ Твоему́ и да не облада́ет мно́ю вся́кое беззако́ние. Изба́ви мя от клеветы́ челове́ческия, и сохраню́ за́поведи Твоя́. Лице́ Твое́ просвети́ на раба́ Твоего́ и нау́чи мя оправда́нием Твои́м.

**Д**а испо́лнятся уста́ моя́ хвале́ния Твоего́, Го́споди, я́ко да воспою́ сла́ву Твою́, весь день великоле́пие Твое́.

**Трисвято́е по О́тче наш:**

**Чтец: С**вяты́й Бо́же, Святы́й Кре́пкий, Святы́й Безсме́ртный, поми́луй нас. **(Трижды)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

**Г**о́споди, поми́луй. **(Три́жды)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на Небесе́х, да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на Небеси́ и на земли́. Хлеб наш насу́щный да́ждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Иере́й: Я́ко Твое́ есть Ца́рство и си́ла и сла́ва Отца́ и Сы́на и Свята́го Ду́ха, ны́не и при́сно и во ве́ки веко́в.**

**Хор: А**ми́нь.

**Тропа́рь по Трисвято́м 1-го часа̀:**

***В сре́ду же и пято́к глаго́ли сие́, гла́с 4-й:***

**С**ко́ро предвари́, пре́жде да́же не порабо́тимся враго́м / ху́лящим Тя́, и претя́щим нам, Христе́ Бо́же наш, / погуби́ Кресто́м Твои́м борю́щия нас, / да уразуме́ют, ка́ко мо́жет правосла́вных ве́ра, // моли́твами Богоро́дицы, Еди́не Человеколю́бче.

**Г**о́споди, поми́луй.  **(40 раз)**

**И**́же на вся́кое вре́мя и на вся́кий час, на Небеси́ и на земли́, покланя́емый и сла́вимый, Христе́ Бо́же, Долготерпели́ве, Многоми́лостиве, Многоблагоутро́бне, И́же пра́ведныя любя́й и гре́шныя ми́луяй, И́же вся зовы́й ко спасе́нию обеща́ния ра́ди бу́дущих благ. Сам, Го́споди, приими́ и на́ша в час сей моли́твы и испра́ви живо́т наш к за́поведем Твои́м, ду́ши на́ша освяти́, телеса́ очи́сти, помышле́ния испра́ви, мы́сли очи́сти и изба́ви нас от вся́кия ско́рби, зол и боле́зней, огради́ нас святы́ми Твои́ми А́нгелы, да ополче́нием их соблюда́еми и наставля́еми, дости́гнем в соедине́ние ве́ры и в ра́зум непристу́пныя Твоея́ сла́вы, я́ко благослове́н еси́ во ве́ки веко́в, ами́нь.

**Г**о́споди поми́луй. **(Три́жды.)**

**Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**Ч**естне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу, Тя велича́ем.

**И**́менем Госпо́дним благослови́, о́тче.

**Иере́й: Бо́же, уще́дри ны и благослови́ ны, просвети́ лице́ Твое́ на ны и поми́луй ны.**

**Чтец: А**ми́нь.

***Посем поклоны великия три, глаголюще в них на коемждо поклоне молитву преподобнаго Ефрема:***

**Моли́тва прп. Ефре́ма Си́рина:**

**Иере́й: Го́споди и Влады́ко живота́ моего́, дух пра́здности, уны́ния, любонача́лия, и праздносло́вия не даждь ми. Поклон великий.**

**Дух же целому́дрия, смиренному́дрия, терпе́ния, и любве́, да́руй ми рабу́ Твоему́. Поклон великий.**

**Ей, Го́споди Царю́, да́руй ми зре́ти моя́ прегреше́ния, и не осужда́ти бра́та моего́, я́ко благослове́н еси́ во ве́ки веко́в, ами́нь. Поклон великий.**

***Таже малых поклонов 12, глаголюще себе втай на кийждо поклон: <div class=text-slugba-razdel style="font-style:normal;font-size: 1.2em;"><font color=black>Бо́же, очи́сти мя, гре́шнаго.</font></div>***

***И паки, скончав поклоны, глаголем молитву всю вышеписанную: Го́споди и Влады́ко живота́ моего́: И поклон един великий.***

**Го́споди и Влады́ко живота́ моего́, дух пра́здности, уны́ния, любонача́лия, и праздносло́вия не даждь ми. Дух же целому́дрия, смиренному́дрия, терпе́ния, и любве́, да́руй ми рабу́ Твоему́. Ей, Го́споди Царю́, да́руй ми зре́ти моя́ прегреше́ния, и не осужда́ти бра́та моего́, я́ко благослове́н еси́ во ве́ки веко́в, ами́нь. Поклон великий.**

**(Аще бывает расход ) Трисвято́е по О́тче наш:**

**Чтец: С**вяты́й Бо́же, Святы́й Кре́пкий, Святы́й Безсме́ртный, поми́луй нас. **(Трижды)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

**Г**о́споди, поми́луй. **(Три́жды)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на Небесе́х, да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на Небеси́ и на земли́. Хлеб наш насу́щный да́ждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Иере́й: Я́ко Твое́ есть Ца́рство и си́ла и сла́ва Отца́ и Сы́на и Свята́го Ду́ха, ны́не и при́сно и во ве́ки веко́в.**

**Хор: А**ми́нь.

**Г**о́споди, поми́луй **(12 раз)**

**Иере́й: Христе́, Све́те И́стинный, просвеща́яй и освяща́яй вся́каго челове́ка, гряду́щаго в мир, да зна́менается на нас свет лица́ Твоего́, да в нем у́зрим Свет Непристу́пный: и испра́ви стопы́ на́ша к де́ланию за́поведей Твои́х, моли́твами Пречи́стыя Твоея́ Ма́тере, и всех Твои́х святы́х, ами́нь.**

**Конда́к, глас 8:**

**Хор: В**збра́нной Воево́де победи́тельная,/ я́ко изба́вльшеся от злы́х,/ благода́рственная воспису́ем Ти́ раби́ Твои́, Богоро́дице;/ но я́ко иму́щая держа́ву непобеди́мую,/ от вся́ких на́с бе́д свободи́, да зове́м Ти́:// ра́дуйся, Неве́сто Неневе́стная.

**Иере́й: Сла́ва Тебе́, Христе́ Бо́же, упова́ние на́ше, сла́ва Тебе́.**

**Хор: Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**Г**о́споди, поми́луй. **(Три́жды.)**

**Б**лагослови́.

**Отпу́ст.**

**Иере́й: Христо́с, и́стинный Бог наш, моли́твами пречи́стыя Своея́ Ма́тере, преподо́бных и Богоно́сных оте́ц на́ших и всех святы́х, поми́лует и спасе́т нас, я́ко Благ и Человеколю́бец.**

**Многоле́тие:**

***Здесь может быть совершена лития по усопшим***

**Хор: Г**о́споди, поми́луй. **(Три́жды)**

**Тре́тий час:**

**Иере́й: Благослове́н Бог наш всегда́, ны́не и при́сно, и во ве́ки веко́в.**

**Чтец: А**ми́нь. Сла́ва Тебе́, Бо́же наш, сла́ва Тебе́.

**Ц**арю́ Небе́сный, Уте́шителю, Ду́ше и́стины, И́же везде́ сый и вся исполня́яй, Сокро́вище благи́х и жи́зни Пода́телю, прииди́ и всели́ся в ны, и очи́сти ны от вся́кия скве́рны, и спаси́, Бла́же, ду́ши на́ша.

**Трисвято́е по О́тче наш:**

**Чтец: С**вяты́й Бо́же, Святы́й Кре́пкий, Святы́й Безсме́ртный, поми́луй нас. **(Трижды)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

**Г**о́споди, поми́луй. **(Три́жды)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на Небесе́х, да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на Небеси́ и на земли́. Хлеб наш насу́щный да́ждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Иере́й: Я́ко Твое́ есть Ца́рство и си́ла и сла́ва Отца́ и Сы́на и Свята́го Ду́ха, ны́не и при́сно и во ве́ки веко́в.**

**Хор: А**ми́нь. Го́споди, поми́луй **(12 раз)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**рииди́те, поклони́мся Царе́ви на́шему Бо́гу.

**П**рииди́те, поклони́мся и припаде́м Христу́, Царе́ви на́шему Бо́гу.

**П**рииди́те, поклони́мся и припаде́м Самому́ Христу́, Царе́ви и Бо́гу на́шему.

**Псало́м 16:**

**У**слы́ши, Го́споди, пра́вду мою́, вонми́ моле́нию моему́, внуши́ моли́тву мою́ не во устна́х льсти́вых. От лица́ Твоего́ судьба́ моя́ изы́дет, óчи мои́ да ви́дита правоты́. Искуси́л eси́ се́рдце мое́, посети́л eси́ но́щию, искуси́л мя eси́, и не обре́теся во мне непра́вда. Я́ко да не возглаго́лют уста́ моя́ дел челове́ческих, за словеса́ усте́н Твои́х аз сохрани́х пути́ же́стоки. Соверши́ стопы́ моя́ во стезя́х Твои́х, да не подви́жутся стопы́ моя́. Аз воззва́х, я́ко услы́шал мя eси́, Бо́же, приклони́ у́хо Твое́ мне и услы́ши глаго́лы моя́. Удиви́ ми́лости Твоя́, спаса́яй упова́ющыя на Тя от проти́вящихся десни́це Твое́й. Сохрани́ мя, Го́споди, я́ко зе́ницу óка, в кро́ве крилу́ Твоéю покры́еши мя. От лица́ нечести́вых остра́стших мя, врази́ мои́ ду́шу мою́ одержа́ша. Тук свой затвори́ша, уста́ их глаго́лаша горды́ню. Изгоня́щии мя ны́не обыдо́ша мя, óчи свои́ возложи́ша уклони́ти на зе́млю. Объя́ша мя я́ко лев гото́в на лов и я́ко ски́мен обита́яй в та́йных. Воскресни́, Го́споди, предвари́ я́ и запни́ им, изба́ви ду́шу мою́ от нечести́ваго, oру́жие Твое́ от враг руки́ Твоея́. Го́споди, от ма́лых от земли́, раздели́ я́ в животе́ их, и сокрове́нных Твои́х испо́лнися чре́во их, насы́тишася сыно́в, и оста́виша оста́нки младе́нцeм свои́м. Аз же пра́вдою явлю́ся лицу́ Твоему́, насы́щуся, внегда́ яви́ти ми ся сла́ве Твое́й.

**Псало́м 24:**

**К** Тебе́, Го́споди, воздвиго́х ду́шу мою́, Бо́же мой, на Тя упова́х, да не постыжу́ся во век, ниже́ да посмею́т ми ся врази́ мои́, и́бо вси терпя́щии Тя не постыдя́тся. Да постыдя́тся беззако́ннующии вотще́. Пути́ Твоя́, Го́споди, скажи́ ми, и стезя́м Твои́м научи́ мя. Наста́ви мя на и́стину Твою́, и научи́ мя, я́ко Ты еси́ Бог Спас мой, и Тебе́ терпе́х весь день. Помяни́ щедро́ты Твоя́, Го́споди, и ми́лости Твоя́, я́ко от ве́ка суть. Грех ю́ности моея́, и неве́дения моего́ не помяни́, по ми́лости Твое́й помяни́ мя Ты, ра́ди бла́гости Твоея́, Го́споди. Благ и прав Госпо́дь, сего́ ра́ди законоположи́т согреша́ющым на пути́. Наста́вит кро́ткия на суд, научи́т кро́ткия путе́м Свои́м. Вси путие́ Госпо́дни ми́лость и и́стина, взыска́ющым заве́та Его́, и свиде́ния Его́. Ра́ди и́мене Твоего́, Го́споди, и очи́сти грех мой, мног бо есть. Кто есть челове́к боя́йся Го́спода? Законоположи́т eму́ на пути́, eго́же изво́ли. Душа́ eго́ во благи́х водвори́тся, и се́мя eго́ насле́дит зе́млю. Держа́ва Госпо́дь боя́щихся Его́, и заве́т Его́ яви́т им. О́чи мои́ вы́ну ко Го́споду, я́ко Той исто́ргнет от се́ти но́зе мои́. При́зри на мя и поми́луй мя, я́ко единоро́д и нищ есмь аз. Ско́рби се́рдца моего́ умно́жишася, от нужд мои́х изведи́ мя. Виждь смире́ние мое́, и труд мой, и оста́ви вся грехи́ моя́. Виждь враги́ моя́, я́ко умно́жишася, и ненавиде́нием непра́ведным возненави́деша мя. Сохрани́ ду́шу мою́, и изба́ви мя, да не постыжу́ся, я́ко упова́х на Тя. Незло́бивии и пра́вии прилепля́хуся мне, я́ко потерпе́х Тя, Го́споди. Изба́ви, Бо́же, Изра́иля от всех скорбе́й eго́.

**Псало́м 50:**

**П**оми́луй мя, Бо́же, по вели́цей ми́лости Твое́й, и по мно́жеству щедро́т Твои́х очи́сти беззако́ние мое́. Наипа́че омы́й мя от беззако́ния моего́, и от греха́ моего́ очи́сти мя; я́ко беззако́ние мое́ аз зна́ю, и грех мой предо мно́ю есть вы́ну. Тебе́ Еди́ному согреши́х и лука́вое пред Тобо́ю сотвори́х, я́ко да оправди́шися во словесе́х Твои́х, и победи́ши внегда́ суди́ти Ти. Се бо, в беззако́ниих зача́т есмь, и во гресе́х роди́ мя ма́ти моя́. Се бо, и́стину возлюби́л еси́; безве́стная и та́йная прему́дрости Твоея́ яви́л ми еси́. Окропи́ши мя иссо́пом, и очи́щуся; омы́еши мя, и па́че сне́га убелю́ся. Слу́ху моему́ да́си ра́дость и весе́лие; возра́дуются ко́сти смире́нныя. Отврати́ лице́ Твое́ от грех мои́х и вся беззако́ния моя́ очи́сти. Се́рдце чи́сто сози́жди во мне, Бо́же, и дух прав обнови́ во утро́бе мое́й. Не отве́ржи мене́ от лица́ Твоего́ и Ду́ха Твоего́ Свята́го не отыми́ от мене́. Возда́ждь ми ра́дость спасе́ния Твоего́ и Ду́хом Влады́чним утверди́ мя. Научу́ беззако́нныя путе́м Твои́м, и нечести́вии к Тебе́ обратя́тся. Изба́ви мя от крове́й, Бо́же, Бо́же спасе́ния моего́; возра́дуется язы́к мой пра́вде Твое́й. Го́споди, устне́ мои́ отве́рзеши, и уста́ моя́ возвестя́т хвалу́ Твою́. Я́ко а́ще бы восхоте́л еси́ же́ртвы, дал бых у́бо: всесожже́ния не благоволи́ши. Же́ртва Бо́гу дух сокруше́н; се́рдце сокруше́нно и смире́нно Бог не уничижи́т. Ублажи́, Го́споди, благоволе́нием Твои́м Сио́на, и да сози́ждутся сте́ны Иерусали́мския. Тогда́ благоволи́ши же́ртву пра́вды, возноше́ние и всесожега́емая; тогда́ возложа́т на oлта́рь Твой тельцы́.

**Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́ Бо́же. **(Три́жды)**

**Г**о́споди, поми́луй. **(Три́жды)**

**Сла́ва Отцу́ и Сы́ну и Свято́му Ду́ху.**

**Тропа́рь 3-го часа̀:**

***Тропа́рь по́стный, гла́съ 6‑й:***

**Чтец: Г**о́споди, И́же Пресвята́го Твоего́ Ду́ха / в тре́тий час апо́столом Твои́м низпосла́вый: / Того́, Благи́й, не отыми́ от нас, // но обнови́ нас, моля́щих Ти́ ся.

**Сти́х 1: Се́рдце чи́сто сози́жди во мне, Бо́же, и дух прав обнови́ во утро́бе мое́й.**

**Г**о́споди, И́же Пресвята́го Твоего́ Ду́ха / в тре́тий час апо́столом Твои́м низпосла́вый: / Того́, Благи́й, не отыми́ от нас, // но обнови́ нас, моля́щих Ти́ ся.

**Сти́х 2: Не отве́ржи мене́ от лица́ Твоего́, и Ду́ха Твоего́ Свята́го не отыми́ от мене́.**

**Г**о́споди, И́же Пресвята́го Твоего́ Ду́ха / в тре́тий час апо́столом Твои́м низпосла́вый: / Того́, Благи́й, не отыми́ от нас, // но обнови́ нас, моля́щих Ти́ ся.

**Сла́ва Отцу́, и Сы́ну, и Свято́му Ду́ху.**

**И ны́не и при́сно и во ве́ки веко́в. Ами́нь.**

**Б**огоро́дице, Ты еси́ лоза́ и́стинная, / возрасти́вшая нам Плод живота́, / Тебе́ мо́лимся: / моли́ся, Влады́чице, со святы́ми апо́столы // поми́ловати ду́ши на́ша.

**Г**оспо́дь Бог благослове́н, благослове́н Госпо́дь день дне,/ поспеши́т нам Бог спасе́ний на́ших, Бог наш, Бог спаса́ти.

**Трисвято́е по О́тче наш:**

**Чтец: С**вяты́й Бо́же, Святы́й Кре́пкий, Святы́й Безсме́ртный, поми́луй нас. **(Трижды)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

**Г**о́споди, поми́луй. **(Три́жды)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на Небесе́х, да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на Небеси́ и на земли́. Хлеб наш насу́щный да́ждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Иере́й: Я́ко Твое́ есть Ца́рство и си́ла и сла́ва Отца́ и Сы́на и Свята́го Ду́ха, ны́не и при́сно и во ве́ки веко́в.**

**Хор: А**ми́нь.

**Тропари́ по Трисвято́м 3-го часа̀:**

***А́ще же по́ст, сия́ глаго́лем тропарѝ, гла́с 8‑й:***

**Б**лагослове́н еси́ Христе́ Бо́же наш, / И́же прему́дры ловцы́ явле́й, / низпосла́в им Ду́ха Свята́го, / и те́ми уловле́й вселе́нную, // Человеколю́бче, сла́ва Тебе́.

**Сла́ва Отцу́, и Сы́ну, и Свято́му Ду́ху.**

**С**ко́рое и изве́стное даждь утеше́ние рабо́м Твои́м, Иису́се, / внегда́ уныва́ти духо́м на́шим, / не разлуча́йся от душ на́ших в ско́рбех, / не удаля́йся от мы́слей на́ших во обстоя́ниих, но при́сно нас предвари́. / Прибли́жися нам, прибли́жися везде́ Сый, / я́коже со Апо́столы Твои́ми всегда́ еси́, / си́це и Тебе́ жела́ющым соедини́ Себе́, Ще́дре, да совоку́плени Тебе́ пое́м // и славосло́вим Всесвята́го Ду́ха Твоего́.

**И ны́не и при́сно и во ве́ки веко́в. Ами́нь.**

**Богоро́дичен: Н**аде́жда, и предста́тельство, и прибе́жище христиа́н, необори́мая стена́, / изнемога́ющим приста́нище небу́рное, Ты еси́ Богоро́дице Пречи́стая, / но я́ко мір Спаса́ющая непреста́нною Твое́ю моли́твою, // помяни́ и нас, Дѣ́во Всепе́тая.

**Г**о́споди, поми́луй. **(40 раз)**

**И**́же на вся́кое вре́мя и на вся́кий час, на Небеси́ и на земли́, покланя́емый и сла́вимый, Христе́ Бо́же, Долготерпели́ве, Многоми́лостиве, Многоблагоутро́бне, И́же пра́ведныя любя́й и гре́шныя ми́луяй, И́же вся зовы́й ко спасе́нию обеща́ния ра́ди бу́дущих благ. Сам, Го́споди, приими́ и на́ша в час сей моли́твы и испра́ви живо́т наш к за́поведем Твои́м, ду́ши на́ша освяти́, телеса́ очи́сти, помышле́ния испра́ви, мы́сли очи́сти и изба́ви нас от вся́кия ско́рби, зол и боле́зней, огради́ нас святы́ми Твои́ми А́нгелы, да ополче́нием их соблюда́еми и наставля́еми, дости́гнем в соедине́ние ве́ры и в ра́зум непристу́пныя Твоея́ сла́вы, я́ко благослове́н еси́ во ве́ки веко́в, ами́нь.

**Г**о́споди поми́луй. **(Три́жды.)**

**Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**Ч**естне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу, Тя велича́ем.

**И**́менем Госпо́дним благослови́, о́тче.

**Иере́й: Бо́же, уще́дри ны́ и благослови́ ны́, просвети́ лице́ Твое́ на ны́ и поми́луй ны́.**

**Чтец: А**ми́нь.

***Посем поклоны великия три, глаголюще в них на коемждо поклоне молитву преподобнаго Ефрема:***

**Моли́тва прп. Ефре́ма Си́рина:**

**Иере́й: Го́споди и Влады́ко живота́ моего́, дух пра́здности, уны́ния, любонача́лия, и праздносло́вия не даждь ми. Поклон великий.**

**Дух же целому́дрия, смиренному́дрия, терпе́ния, и любве́, да́руй ми рабу́ Твоему́. Поклон великий.**

**Ей, Го́споди Царю́, да́руй ми зре́ти моя́ прегреше́ния, и не осужда́ти бра́та моего́, я́ко благослове́н еси́ во ве́ки веко́в, ами́нь. Поклон великий.**

***Таже малых поклонов 12, глаголюще себе втай на кийждо поклон: <div class=text-slugba-razdel style="font-style:normal;font-size: 1.2em;"><font color=black>Бо́же, очи́сти мя, гре́шнаго.</font></div>***

***И паки, скончав поклоны, глаголем молитву всю вышеписанную: Го́споди и Влады́ко живота́ моего́: И поклон един великий.***

**Го́споди и Влады́ко живота́ моего́, дух пра́здности, уны́ния, любонача́лия, и праздносло́вия не даждь ми. Дух же целому́дрия, смиренному́дрия, терпе́ния, и любве́, да́руй ми рабу́ Твоему́. Ей, Го́споди Царю́, да́руй ми зре́ти моя́ прегреше́ния, и не осужда́ти бра́та моего́, я́ко благослове́н еси́ во ве́ки веко́в, ами́нь. Поклон великий.**

**Чтец: А**ми́нь. Влады́ко Бо́же О́тче Вседержи́телю, Го́споди Сы́не Единоро́дный Иису́се Христе́, и Святы́й Ду́ше, Еди́но Боже́ство, Еди́на Си́ла, поми́луй мя, гре́шнаго, и и́миже ве́си судьба́ми, спаси́ мя, недосто́йнаго раба́ Твоего́, я́ко благослове́н еси́ во ве́ки веко́в, ами́нь.

**Шесто́й час:**

**Чтец: П**рииди́те, поклони́мся Царе́ви на́шему Бо́гу.

**П**рииди́те, поклони́мся и припаде́м Христу́, Царе́ви на́шему Бо́гу.

**П**рииди́те, поклони́мся и припаде́м Самому́ Христу́, Царе́ви и Бо́гу на́шему.

**Псало́м 53:**

**Б**о́же, во и́мя Твое́ спаси́ мя, и в си́ле Твое́й суди́ ми. Бо́же, услы́ши моли́тву мою́, внуши́ глаго́лы уст мои́х. Я́ко чу́ждии воста́ша на мя и кре́пцыи взыска́ша ду́шу мою́, и не предложи́ша Бо́га пред собо́ю. Се бо Бог помога́ет ми, и Госпо́дь Засту́пник души́ мое́й. Отврати́т зла́я враго́м мои́м, и́стиною Твое́ю потреби́ их. Во́лею пожру́ Тебе́, испове́мся и́мени Твоему́, Го́споди, я́ко бла́го, я́ко от вся́кия печа́ли изба́вил мя еси́, и на враги́ моя́ воззре́ о́ко мое́.

**Псало́м 54:**

**В**нуши́, Бо́же, моли́тву мою́ и не пре́зри моле́ния моего́. Вонми́ ми и услы́ши мя: возскорбе́х печа́лию мое́ю и смято́хся. От гла́са вра́жия и от стуже́ния гре́шнича, я́ко уклони́ша на мя беззако́ние и во гне́ве враждова́ху ми. Се́рдце мое́ смяте́ся во мне и боя́знь сме́рти нападе́ на мя. Страх и тре́пет прии́де на мя и покры́ мя тьма. И рех: кто даст ми криле́, я́ко голубине́, и полещу́, и почи́ю? Се удали́хся бе́гая и водвори́хся в пусты́ни. Ча́ях Бо́га, спаса́ющаго мя от малоду́шия и от бу́ри. Потопи́, Го́споди, и раздели́ язы́ки их: я́ко ви́дех беззако́ние и пререка́ние во гра́де. Днем и но́щию обы́дет и́ по стена́м eго́. Беззако́ние и труд посреде́ eго́ и непра́вда. И не оскуде́ от стогн eго́ ли́хва и лесть. Я́ко а́ще бы враг поноси́л ми, претерпе́л бых у́бо, и а́ще бы ненави́дяй мя на мя велере́чевал, укры́л бых ся от него́. Ты же, челове́че равноду́шне, влады́ко мой и зна́емый мой, и́же ку́пно наслажда́лся еси́ со мно́ю бра́шен, в дому́ Бо́жии ходи́хом единомышле́нием. Да прии́дет же смерть на ня, и да сни́дут во ад жи́ви, я́ко лука́вство в жили́щах их, посреде́ их. Аз к Бо́гу воззва́х, и Госпо́дь услы́ша мя. Ве́чер и зау́тра, и полу́дне пове́м, и возвещу́, и услы́шит глас мой. Изба́вит ми́ром ду́шу мою́ от приближа́ющихся мне, я́ко во мно́зе бя́ху со мно́ю. Услы́шит Бог и смири́т я́, Сый пре́жде век. Несть бо им измене́ния, я́ко не убоя́шася Бо́га. Простре́ ру́ку свою́ на воздая́ние, оскверни́ша заве́т Его́. Раздели́шася от гне́ва лица́ Его́, и прибли́жишася сердца́ их, умя́кнуша словеса́ их па́че еле́а, и та суть стре́лы. Возве́рзи на Го́спода печа́ль твою́, и Той тя препита́ет, не даст в век молвы́ пра́веднику. Ты же, Бо́же, низведе́ши их во студене́ц истле́ния, му́жие крове́й и льсти не преполовя́т дней свои́х. Аз же, Го́споди, упова́ю на Тя.

**Псало́м 90:**

**Ж**ивы́й в по́мощи Вы́шняго, в кро́ве Бо́га Небе́снаго водвори́тся. Рече́т Го́сподеви: Засту́пник мой еси́ и Прибе́жище мое́, Бог мой, и упова́ю на Него́. Я́ко Той изба́вит тя от се́ти ло́вчи и от словесе́ мяте́жна, плещма́ Свои́ма осени́т тя, и под криле́ Его́ наде́ешися: ору́жием обы́дет тя и́стина Его́. Не убои́шися от стра́ха нощна́го, от стрелы́ летя́щия во дни, от ве́щи во тме преходя́щия, от сря́ща и бе́са полу́деннаго. Паде́т от страны́ твоея́ ты́сяща, и тма одесну́ю тебе́, к тебе́ же не прибли́жится, оба́че очи́ма твои́ма смо́триши, и воздая́ние гре́шников у́зриши. Я́ко Ты, Го́споди, упова́ние мое́, Вы́шняго положи́л еси́ прибе́жище твое́. Не прии́дет к тебе́ зло и ра́на не прибли́жится телеси́ твоему́, я́ко А́нгелом Свои́м запове́сть о тебе́, сохрани́ти тя во всех путе́х твои́х. На рука́х во́змут тя, да не когда́ преткне́ши о ка́мень но́гу твою́, на а́спида и васили́ска насту́пиши, и попере́ши льва и зми́я. Я́ко на Мя упова́ и изба́влю и́, покры́ю и́, я́ко позна́ и́мя Мое́. Воззове́т ко Мне и услы́шу eго́, с ним есмь в ско́рби, изму́ eго́ и просла́влю eго́, долгото́ю дний испо́лню eго́ и явлю́ eму́ спасе́ние Мое́.

**Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́ Бо́же. **(Три́жды)**

**Г**о́споди, поми́луй. **(Три́жды)**

**Тропа́рь 6-го часа̀:**

***Тропа́рь по́стный, гла́с 2‑й:***

**Чтец: И**́же в шесты́й день же и час, / на кресте́ пригвожде́й / в раи́ дерзнове́нный Ада́мов грех, / и согреше́ний на́ших рукописа́ние раздери́, // Христе́ Бо́же, и спаси́ нас.

**Сти́х 1: Внуши́, Бо́же, моли́тву мою́, и не пре́зри моле́ния моего́.**

**И**́же в шесты́й день же и час, / на кресте́ пригвожде́й / в раи́ дерзнове́нный Ада́мов грех, / и согреше́ний на́ших рукописа́ние раздери́, // Христе́ Бо́же, и спаси́ нас.

**Сти́х 2: Аз к Бо́гу воззва́х, и Госпо́дь услы́ша мя́.**

**И**́же в шесты́й день же и час, / на кресте́ пригвожде́й / в раи́ дерзнове́нный Ада́мов грех, / и согреше́ний на́ших рукописа́ние раздери́, // Христе́ Бо́же, и спаси́ нас.

**Сла́ва Отцу́ и Сы́ну и Свято́му Ду́ху.**

**: И ны́не и при́сно и во ве́ки веко́в. Ами́нь.**

**Я**́ко не и́мамы дерзнове́ния за премно́гия грехи́ на́ша, Ты и́же от Тебе́ Ро́ждшагося моли́, Богоро́дице Де́во, мно́го бо мо́жет моле́ние Ма́тернее ко благосе́рдию Влады́ки. Не пре́зри гре́шных мольбы́, Всечи́стая, я́ко ми́лостив есть и спасти́ моги́й, И́же и страда́ти о нас изво́ливый.

**Тропа́рь проро́чества**

***Трио́ди, гла́с 3‑й:***

**Ц**арю́ святы́й всеси́льне, его́же боя́тся и трепе́щут вся́ческая, спаси́ на́с: мо́жеши бо прости́ти грѣхи́, я́ко благоутро́бен.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Ц**арю́ святы́й всеси́льне, его́же боя́тся и трепе́щут вся́ческая, спаси́ на́с: мо́жеши бо прости́ти грѣхи́, я́ко благоутро́бен.

**Пареми́я:**

**Диа́кон: Во́нмем.**

**Чтец: *Проки́менъ Тріо́ди (Пс 27. 9, 1), гла́съ 6‑й:***

**П**роки́мен, гла́с шесты́й

**Чтец: С**паси́, Го́споди, лю́ди Твоя́ / и благослови́ достоя́ние Твое́.

**Хор: С**паси́, Го́споди, лю́ди Твоя́ / и благослови́ достоя́ние Твое́.

**Чтец: К** Тебе́, Го́споди, воззову́, / Бо́же мой, да не премолчи́ши от мене́.

**Хор: С**паси́, Го́споди, лю́ди Твоя́ / и благослови́ достоя́ние Твое́.

**Чтец: С**паси́, Го́споди, лю́ди Твоя́

**Хор: и** благослови́ достоя́ние Твое́.

**Диа́кон: Прему́дрость.**

**Чтец: П**роро́чества Ио́илева чте́ние

***(Глава́ 2).***

**Диа́кон: Во́нмем.**

**Чтец: Т**а́ко глаго́лет Госпо́дь: обрати́теся ко мнѣ́ всѣ́м се́рдцем ва́шим в постѣ́ и в пла́чи, и в рыда́ніи, И расто́ргните сердца́ ва́ша, а не ри́зы ва́шя, и обрати́теся ко Го́споду Бо́гу ва́шему, я́ко ми́лостив и ще́др е́сть, долготерпѣли́в и многоми́лостив, и раскаява́яйся о sло́бах. Кто́ вѣ́сть, обрати́тся ли, и раска́ется, и оста́вит за собо́ю благослове́ніе, и же́ртву, и возлія́ніе Го́споду Бо́гу ва́шему? Воструби́те трубо́ю в сіо́нѣ, освяти́те по́ст, проповѣ́дите цѣльбу́. Собери́те лю́ди, освяти́те це́рковь, избери́те старѣ́йшины, совокупи́те младе́нцы ссу́щыя сосцы́: да изы́дет жени́х от ло́жа своего́ и невѣ́ста от черто́га своего́. Между́ степе́ньми же́ртвенника воспла́чутся жерцы́ служа́щіи Го́споду, и реку́т: пощади́ Го́споди лю́ди твоя́, и не да́ждь достоя́нія твоего́ на укори́зну, да не облада́ют и́ми язы́цы, да не реку́т во язы́цѣх: гдѣ́ е́сть Бог и́х? И возревнова́ Госпо́дь о земли́ свое́й, и пощадѣ́ лю́ди своя́. И отвѣща́ Госпо́дь лю́дем свои́м, и рече́: се́ а́з ва́м послю́ пшени́цу, и віно́, и ма́сло древя́ное, и насы́титеся и́х, и не да́м ва́с ксему́ на поруга́ніе во язы́цѣх. И су́щаго от сѣ́вера отжену́ от ва́с, и отри́ну его́ на зе́млю безво́дную, и погублю́ лице́ его́ в мо́ри пе́рвѣм, и за́дняя его́ в мо́ри послѣ́днем: и взы́дет гни́лость его́, и взы́дет смра́д его́, я́ко возвели́чи дѣла́ своя́. Дерза́й земле́, ра́дуйся и весели́ся, я́ко возвели́чи Госпо́дь, е́же сотвори́ти. Дерза́йте ско́ти по́льстіи, я́ко прозя́бнуша поля́ пусты́ни, я́ко дре́во принесе́ пло́д сво́й, віногра́д и смо́кви да́ша си́лу свою́: И ча́да сіо́ня ра́дуйтеся, и весели́теся о Го́сподѣ Бо́зѣ ва́шем, я́ко даде́ ва́м пи́щу в пра́вду, и одожди́т ва́м до́ждь ра́нній и по́здный, я́коже и пре́жде. И напо́лнятся гу́мна ва́ша пшени́цы, и преизлію́тся точи́ла віно́м и еле́ем. И возда́м ва́м вмѣ́сто лѣ́т, в ня́же поядо́ша пру́зи и мши́ца, и сѵ́плеве, и гу́сеницы, си́ла моя́ вели́кая, ю́же посла́х на вы́. И снѣ́сте яду́ще и насы́титеся, и похвали́те и́мя Го́спода Бо́га ва́шего, я́же сотвори́ с ва́ми чудеса́: и не посра́мятся лю́діе мои́ во вѣ́к.

**Диа́кон: Во́нмем.**

***Проки́менъ Тріо́ди (Пс 28. 11, 1), гла́съ 7‑й:***

**Чтец: П**роки́мен, гла́с седмы́й:

**Г**оспо́дь кре́пость лю́дем Свои́м даст, / Госпо́дь благослови́т лю́ди Своя́ ми́ром.

**Хор: Г**оспо́дь кре́пость лю́дем Свои́м даст, / Госпо́дь благослови́т лю́ди Своя́ ми́ром.

**Чтец: П**ринеси́те Го́сподеви, сы́нове Бо́жии, / принеси́те Го́сподеви сы́ны о́вни.

**Хор: Г**оспо́дь кре́пость лю́дем Свои́м даст, / Госпо́дь благослови́т лю́ди Своя́ ми́ром.

**Чтец: Г**оспо́дь кре́пость лю́дем Свои́м даст,

**Хор: Г**оспо́дь благослови́т лю́ди Своя́ ми́ром.

**С**ко́ро да предваря́т ны щедро́ты Твоя́, Го́споди, я́ко обнища́хом зело́; помози́ нам, Бо́же, Спа́се наш, сла́вы ра́ди И́мене Твоего́, Го́споди, изба́ви нас и очи́сти грехи́ на́ша, И́мене ра́ди Твоего́.

**Трисвято́е по О́тче наш:**

**Чтец: С**вяты́й Бо́же, Святы́й Кре́пкий, Святы́й Безсме́ртный, поми́луй нас. **(Трижды)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

**Г**о́споди, поми́луй. **(Трижды)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на Небесе́х, да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на Небеси́ и на земли́. Хлеб наш насу́щный да́ждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Иере́й: Я́ко Твое́ есть Ца́рство и си́ла и сла́ва Отца́ и Сы́на и Свята́го Ду́ха, ны́не и при́сно и во ве́ки веко́в.**

**Хор: А**ми́нь.

**Тропари́ по Трисвято́м 6-го часа̀:**

***А́ще по́ст, глаго́лем тропарѝ сия́, гла́с 2‑й:***

**С**пасе́ние соде́лал еси́ посреде́ земли́, Христе́ Бо́же, / на Кресте́ пречи́стеи ру́це Твои́ просте́рл еси́, / собира́я вся язы́ки, зову́щия: // Го́споди, сла́ва Тебе́.

**Сла́ва Отцу́, и Сы́ну, и Свято́му Ду́ху.**

**П**речи́стому о́бразу Твоему́ покланя́емся Благи́й, / прося́ще проще́ния прегреше́ний на́ших, Христе́ Бо́же, / во́лею бо благоволи́л еси́ пло́тию взы́ти на Крест, / да изба́виши, я́же созда́л еси́, от рабо́ты вра́жия. / Тем благода́рственно вопие́м Ти́: / ра́дости испо́лнил еси́ вся, Спа́се наш, // прише́дый спасти́ мір.

**И ны́не и при́сно и во ве́ки веко́в. Ами́нь.**

**Крестобогоро́дичен: П**репросла́влена еси́, Богоро́дице Дѣ́во, пое́м Тя́, / Кресто́м бо Сы́на Твоего́ низложи́ся ад, и сме́рть умертви́ся, / умерщвле́ннии воста́хом, и живота́ сподо́бихомся, / рай восприя́хом, дре́внее наслажде́ние. / Тем благодаря́ще, славосло́вим я́ко держа́внаго Христа́ Бо́га на́шего, // и еди́наго многоми́лостиваго.

**Г**о́споди, поми́луй. **(40 раз)**

**И**́же на вся́кое вре́мя и на вся́кий час, на Небеси́ и на земли́, покланя́емый и сла́вимый, Христе́ Бо́же, Долготерпели́ве, Многоми́лостиве, Многоблагоутро́бне, И́же пра́ведныя любя́й и гре́шныя ми́луяй, И́же вся зовы́й ко спасе́нию обеща́ния ра́ди бу́дущих благ. Сам, Го́споди, приими́ и на́ша в час сей моли́твы и испра́ви живо́т наш к за́поведем Твои́м, ду́ши на́ша освяти́, телеса́ очи́сти, помышле́ния испра́ви, мы́сли очи́сти и изба́ви нас от вся́кия ско́рби, зол и боле́зней, огради́ нас святы́ми Твои́ми А́нгелы, да ополче́нием их соблюда́еми и наставля́еми, дости́гнем в соедине́ние ве́ры и в ра́зум непристу́пныя Твоея́ сла́вы, я́ко благослове́н еси́ во ве́ки веко́в, ами́нь.

**Г**о́споди поми́луй. **(Три́жды.)**

**Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**Ч**естне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу, Тя велича́ем.

**И**́менем Госпо́дним благослови́, о́тче.

**Иере́й: Бо́же, уще́дри ны́ и благослови́ ны́, просвети́ лице́ Твое́ на ны́ и поми́луй ны́.**

**Чтец: А**ми́нь.

***Посем поклоны великия три, глаголюще в них на коемждо поклоне молитву преподобнаго Ефрема:***

**Моли́тва прп. Ефре́ма Си́рина:**

**Иере́й: Го́споди и Влады́ко живота́ моего́, дух пра́здности, уны́ния, любонача́лия, и праздносло́вия не даждь ми. Поклон великий.**

**Дух же целому́дрия, смиренному́дрия, терпе́ния, и любве́, да́руй ми рабу́ Твоему́. Поклон великий.**

**Ей, Го́споди Царю́, да́руй ми зре́ти моя́ прегреше́ния, и не осужда́ти бра́та моего́, я́ко благослове́н еси́ во ве́ки веко́в, ами́нь. Поклон великий.**

***Таже малых поклонов 12, глаголюще себе втай на кийждо поклон: <div class=text-slugba-razdel style="font-style:normal;font-size: 1.2em;"><font color=black>Бо́же, очи́сти мя, гре́шнаго.</font></div>***

***И паки, скончав поклоны, глаголем молитву всю вышеписанную: Го́споди и Влады́ко живота́ моего́: И поклон един великий.***

**Го́споди и Влады́ко живота́ моего́, дух пра́здности, уны́ния, любонача́лия, и праздносло́вия не даждь ми. Дух же целому́дрия, смиренному́дрия, терпе́ния, и любве́, да́руй ми рабу́ Твоему́. Ей, Го́споди Царю́, да́руй ми зре́ти моя́ прегреше́ния, и не осужда́ти бра́та моего́, я́ко благослове́н еси́ во ве́ки веко́в, ами́нь. Поклон великий.**

**Чтец: А**ми́нь.

**Моли́тва 6-го часа̀:**

***Моли́тва свята́го Велика́го Васи́лия:***

**Б**о́же и Го́споди сил и всея́ тва́ри Соде́телю, И́же за милосе́рдие безприкла́дныя ми́лости Твоея́ Единоро́днаго Сы́на Твоего́, Го́спода на́шего Иису́са Христа́, низпосла́вый на спасе́ние ро́да на́шего, и честны́м Его́ Кресто́м рукописа́ние грех на́ших растерза́вый, и победи́вый тем нача́ла и вла́сти тьмы. Сам, Влады́ко Человеколю́бче, приими́ и нас, гре́шных, благода́рственныя сия́ и моле́бныя моли́твы и изба́ви нас от вся́каго всегуби́тельнаго и мра́чнаго прегреше́ния и всех озло́бити нас и́щущих ви́димых и неви́димых враг. Пригвозди́ стра́ху Твоему́ пло́ти на́ша и не уклони́ серде́ц на́ших в словеса́ или́ помышле́ния лука́вствия, но любо́вию Твое́ю уязви́ ду́ши на́ша, да, к Тебе́ всегда́ взира́юще и е́же от Тебе́ све́том наставля́еми, Тебе́, непристу́пнаго и присносу́щнаго зря́ще Све́та, непреста́нное Тебе́ испове́дание и благодаре́ние возсыла́ем, Безнача́льному Отцу́ со Единоро́дным Твои́м Сы́ном и Всесвяты́м, и Благи́м, и Животворя́щим Твои́м Ду́хом ны́не, и при́сно, и во ве́ки веко́в, ами́нь.

**Ча́с девя́тый:**

**П**рииди́те, поклони́мся Царе́ви на́шему Бо́гу.

**П**рииди́те, поклони́мся и припаде́м Христу́, Царе́ви на́шему Бо́гу.

**П**рииди́те, поклони́мся и припаде́м Самому́ Христу́, Царе́ви и Бо́гу на́шему.

**Псало́м 83:**

**К**оль возлю́бленна селе́ния Твоя́, Го́споди сил! Жела́ет и скончава́ется душа́ моя́ во дворы́ Госпо́дни, се́рдце мое́ и плоть моя́ возра́довастася о Бо́зе жи́ве. И́бо пти́ца обре́те себе́ хра́мину, и го́рлица гнездо́ себе́, иде́же положи́т птенцы́ своя́, олтари́ Твоя́, Го́споди сил, Царю́ мой и Бо́же мой. Блаже́ни живу́щии в дому́ Твое́м, в ве́ки веко́в восхва́лят Тя. Блаже́н муж, eму́же есть заступле́ние eго́ у Тебе́; восхожде́ния в се́рдце свое́м положи́, во юдо́ль плаче́вную, в ме́сто е́же положи́, и́бо благослове́ние даст законополага́яй. По́йдут от си́лы в си́лу: яви́тся Бог бого́в в Сио́не. Го́споди Бо́же сил, услы́ши моли́тву мою́, внуши́, Бо́же Иа́ковль. Защи́тниче наш, виждь, Бо́же, и при́зри на лице́ христа́ Твоего́. Я́ко лу́чше день еди́н во дво́рех Твои́х па́че ты́сящ: изво́лих примета́тися в дому́ Бо́га моего́ па́че, не́же жи́ти ми в селе́ниих гре́шничих. Я́ко ми́лость и и́стину лю́бит Госпо́дь, Бог благода́ть и сла́ву даст, Госпо́дь не лиши́т благи́х ходя́щих незло́бием. Го́споди Бо́же сил, Блаже́н челове́к упова́яй на Тя.

**Псало́м 84:**

**Б**лаговоли́л еси́, Го́споди, зе́млю Твою́, возврати́л еси́ плен Иа́ковль: оста́вил еси́ беззако́ния люде́й Твои́х, покры́л еси́ вся грехи́ их. Укроти́л еси́ весь гнев Твой, возврати́лся еси́ от гне́ва я́рости Твоея́. Возврати́ нас, Бо́же спасе́ний на́ших, и отврати́ я́рость Твою́ от нас. Еда́ во ве́ки прогне́ваешися на ны? Или́ простре́ши гнев Твой от ро́да в род? Бо́же, Ты обра́щься оживи́ши ны, и лю́дие Твои́ возвеселя́тся о Тебе́. Яви́ нам, Го́споди, ми́лость Твою́, и спасе́ние Твое́ даждь нам. Услы́шу, что рече́т о мне Госпо́дь Бог: я́ко рече́т мир на лю́ди Своя́, и на преподо́бныя Своя́, и на обраща́ющыя сердца́ к Нему́. Оба́че близ боя́щихся Его́ спасе́ние Его́, всели́ти сла́ву в зе́млю на́шу. Ми́лость и и́стина срето́стеся, пра́вда и мир облобыза́стася. И́стина от земли́ возсия́, и пра́вда с Небесе́ прини́че, и́бо Госпо́дь даст бла́гость, и земля́ на́ша даст плод свой. Пра́вда пред Ним предъи́дет, и положи́т в путь стопы́ своя́.

**Псало́м 85:**

**П**риклони́, Го́споди, у́хо Твое́ и услы́ши мя, я́ко нищ и убо́г есмь аз. Сохрани́ ду́шу мою́, я́ко преподо́бен есмь; спаси́ раба́ Твоего́, Бо́же мой, упова́ющаго на Тя. Поми́луй мя, Го́споди, я́ко к Тебе́ воззову́ весь день. Возвесели́ ду́шу раба́ Твоего́, я́ко к Тебе́ взях ду́шу мою́. Я́ко Ты, Го́споди, благ, и кро́ток, и многоми́лостив всем, призыва́ющим Тя. Внуши́, Го́споди, моли́тву мою́ и вонми́ гла́су моле́ния моего́. В день ско́рби моея́ воззва́х к Тебе́, я́ко услы́шал мя еси́. Несть подо́бен Тебе́ в бозе́х, Го́споди, и несть по дело́м Твои́м. Вси язы́цы, ели́ки сотвори́л еси́, прии́дут, и покло́нятся пред Тобо́ю, Го́споди, и просла́вят И́мя Твое́, я́ко ве́лий еси́ Ты и творя́й чудеса́, Ты еси́ Бог еди́н. Наста́ви мя, Го́споди, на путь Твой, и пойду́ во и́стине Твое́й: да возвесели́тся се́рдце мое́ боя́тися И́мене Твоего́. Испове́мся Тебе́, Го́споди Бо́же мой, всем се́рдцем мои́м и просла́влю И́мя Твое́ в век. Я́ко ми́лость Твоя́ ве́лия на мне, и изба́вил еси́ ду́шу мою́ от а́да преиспо́днейшаго. Бо́же, законопресту́пницы воста́ша на мя, и сонм держа́вных взыска́ша ду́шу мою́ и не предложи́ша Тебе́ пред собо́ю. И Ты, Го́споди Бо́же мой, ще́дрый и ми́лостивый, долготерпели́вый, и многоми́лостивый, и и́стинный, при́зри на мя и поми́луй мя, даждь держа́ву Твою́ о́троку Твоему́ и спаси́ сы́на рабы́ Твоея́. Сотвори́ со мно́ю зна́мение во бла́го, и да ви́дят ненави́дящии мя и постыдя́тся, я́ко Ты, Го́споди, помо́гл ми и уте́шил мя еси́.

**С**отвори́ со мно́ю зна́мение во бла́го, и да ви́дят ненави́дящии мя и постыдя́тся, я́ко Ты, Го́споди, помо́гл ми и уте́шил мя еси́.

**Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́ Бо́же. **(Три́жды)**

**Г**о́споди поми́луй. **(Трижды)**

**Тропа́рь 9‑го часа̀:**

***Тропа́рь по́стный, гла́с 8‑й:***

**Чтец: И**́же в девя́тый час / нас ра́ди пло́тию сме́рть вкуси́вый, / умертви́ пло́ти на́шея мудрова́ние, // Христе́ Бо́же, и спаси́ нас.

**Сти́х 1: Да прибли́жится моле́ние мое́ пред Тя́, Го́споди, по словеси́ Твоему́ вразуми́ мя́.**

**И**́же в девя́тый час / нас ра́ди пло́тию сме́рть вкуси́вый, / умертви́ пло́ти на́шея мудрова́ние, // Христе́ Бо́же, и спаси́ нас.

**Сти́х 2: Да вни́дет проше́ние мое́ пред Тя́, Го́споди, по словеси́ Твоему́ изба́ви мя́.**

**И**́же в девя́тый час / нас ра́ди пло́тию сме́рть вкуси́вый, / умертви́ пло́ти на́шея мудрова́ние, // Христе́ Бо́же, и спаси́ нас.

**Сла́ва Отцу́ и Сы́ну и Свято́му Ду́ху.**

**И ны́не и при́сно и во ве́ки веко́в. Ами́нь.**

**И**́же нас ра́ди рожде́йся от Де́вы/ и распя́тие претерпе́в, Благи́й,/ испрове́ргий сме́ртию смерть и воскресе́ние явле́й я́ко Бог,/ не пре́зри, я́же созда́л еси́ руко́ю Твое́ю./ Яви́ человеколю́бие Твое́, Ми́лостиве./ Приими́ ро́ждшую Тя Богоро́дицу, моля́щуюся за ны.// И спаси́, Спа́се наш, лю́ди отча́янныя.

**Н**е преда́ждь нас до конца́ И́мене Твоего́ ра́ди,/ и не разори́ заве́та Твоего́,/ и не отста́ви ми́лости Твоея́ от нас/ Авраа́ма ра́ди, возлю́бленнаго от Тебе́,/ и за Исаа́ка, раба́ Твоего́,/ и Изра́иля, свята́го Твоего́.

**Трисвято́е по О́тче наш:**

**Чтец: С**вяты́й Бо́же, Святы́й Кре́пкий, Святы́й Безсме́ртный, поми́луй нас. **(Три́жды, с покло́ны)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

**Г**о́споди поми́луй. **(Три́жды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на Небесе́х, да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на Небеси́ и на земли́. Хлеб наш насу́щный да́ждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Иере́й: Я́ко Твое́ есть Ца́рство и си́ла и сла́ва Отца́ и Сы́на и Свята́го Ду́ха, ны́не и при́сно и во ве́ки веко́в.**

**Хор: А**ми́нь.

**Тропари́ по Трисвято́м 9‑го часа̀:**

***А́ще по́ст, сия́, гла́с 8‑й:***

**В**и́дя разбо́йник / Нача́льника Жи́зни на Кресте́ ви́сяща, глаго́лаше: / а́ще не бы Бог был вопло́щся, И́же с на́ми распны́йся, / не бы со́лнце лучи́ своя́ потаи́ло, / ниже́ бы земля́ трепе́щущи трясла́ся. // Но вся терпя́й, помяни́ мя́, Го́споди, во Ца́рствіи Твое́м.

**Сла́ва Отцу́ и Сы́ну и Свято́му Ду́ху.**

**П**осреде́ двою́ разбо́йнику, / ме́рило пра́ведное обре́теся крест Твой: / о́вому у́бо низводи́му во ад тягото́ю хуле́ния, / друго́му же легча́щуся от прегреше́ний к позна́нию богосло́вия. // Христе́ Бо́же, сла́ва Тебе́.

**И ны́не и при́сно и во ве́ки веко́в. Ами́нь.**

**Крестобогоро́дичен: А**́гнца, и Па́стыря, и Спа́са мі́ра, / на Кресте́ зря́щи Ро́ждшая Тя́, / глаго́лаше слезя́щи: / мір у́бо ра́дуется, прие́мля избавле́ние, / утро́ба же Моя́ гори́т, зря́щи Твое́ распя́тие, / е́же за всех терпи́ши, // Сы́не и Бо́же мой.

**Г**о́споди, поми́луй. **(40 раз)**

**И**́же на вся́кое вре́мя и на вся́кий час, на Небеси́ и на земли́, покланя́емый и сла́вимый, Христе́ Бо́же, Долготерпели́ве, Многоми́лостиве, Многоблагоутро́бне, И́же пра́ведныя любя́й и гре́шныя ми́луяй, И́же вся зовы́й ко спасе́нию обеща́ния ра́ди бу́дущих благ. Сам, Го́споди, приими́ и на́ша в час сей моли́твы и испра́ви живо́т наш к за́поведем Твои́м, ду́ши на́ша освяти́, телеса́ очи́сти, помышле́ния испра́ви, мы́сли очи́сти и изба́ви нас от вся́кия ско́рби, зол и боле́зней, огради́ нас святы́ми Твои́ми А́нгелы, да ополче́нием их соблюда́еми и наставля́еми, дости́гнем в соедине́ние ве́ры и в ра́зум непристу́пныя Твоея́ сла́вы, я́ко благослове́н еси́ во ве́ки веко́в, ами́нь.

**Г**о́споди поми́луй. **(Три́жды.)**

**Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**Ч**естне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу, Тя велича́ем.

**И**́менем Госпо́дним благослови́, о́тче.

**Иере́й: Бо́же, уще́дри ны́ и благослови́ ны́, просвети́ лице́ Твое́ на ны́ и поми́луй ны́.**

**Чтец: А**ми́нь.

***Посем поклоны великия три, глаголюще в них на коемждо поклоне молитву преподобнаго Ефрема:***

**Моли́тва прп. Ефре́ма Си́рина:**

**Иере́й: Го́споди и Влады́ко живота́ моего́, дух пра́здности, уны́ния, любонача́лия, и праздносло́вия не даждь ми. Поклон великий.**

**Дух же целому́дрия, смиренному́дрия, терпе́ния, и любве́, да́руй ми рабу́ Твоему́. Поклон великий.**

**Ей, Го́споди Царю́, да́руй ми зре́ти моя́ прегреше́ния, и не осужда́ти бра́та моего́, я́ко благослове́н еси́ во ве́ки веко́в, ами́нь. Поклон великий.**

**Чтец: А**ми́нь.

**Моли́тва 9-го часа̀:**

***Моли́тва Вели́каго Васи́лия:***

**В**лады́ко Го́споди, Иису́се Христе́, Бо́же наш, / долготерпе́вый о на́ших согреше́ниих / и да́же до ны́нешняго часа́ приведы́й нас, / во́ньже, на Животворя́щем Дре́ве ви́ся, / благоразу́мному разбо́йнику и́же в рай путесотвори́л еси́ вход / и сме́ртию сме́рть разруши́л еси́: / очи́сти нас, гре́шных и недосто́йных раб Твои́х, / согреши́хом бо и беззако́нновахом / и не́смы досто́йни возвести́ очеса́ на́ша / и воззре́ти на высоту́ Небе́сную, / зане́ оста́вихом путь пра́вды Твоея́ / и ходи́хом в во́лях серде́ц на́ших. / Но мо́лим Твою́ безме́рную бла́гость: / пощади́ нас, Го́споди, по мно́жеству ми́лости Твоея́, / и спаси́ нас И́мене Твоего́ ра́ди свята́го, / я́ко исчезо́ша в суете́ дни́е на́ши, / изми́ нас из руки́ сопроти́внаго, / и оста́ви нам грехи́ на́ша, / и умертви́ плотско́е на́ше мудрова́ние, / да, ве́тхаго отложи́вше челове́ка, в но́ваго облеце́мся / и Тебе́ поживе́м, на́шему Влады́це и Благоде́телю. / И та́ко, Твои́м после́дующе повеле́нием, в ве́чный поко́й дости́гнем, / иде́же есть всех веселя́щихся жили́ще. / Ты бо еси́ вои́стинну и́стинное весе́лие / и ра́дость лю́бящих Тя́, Христе́ Бо́же наш, / и Тебе́ сла́ву возсыла́ем / со Безнача́льным Твои́м Отце́м, / и Пресвяты́м, и Благи́м, и Животворя́щим Твои́м Ду́хом, // ны́не и при́сно, и во ве́ки веко́в. Ами́нь.

**И҆зобрази́тельная:**

**И҆зобрази́тельныя псалмы́:**

**Б**лагословѝ, душѐ моѧ̀ Го́спода. Благослове́нъ єсѝ Го́споди.

**Псало́м Дави́ду, 102.**

**Б**лагослови́, душе́ моя́, Го́спода, и вся́ вну́тренняя моя́ и́мя свято́е Его́. Благослови́, душе́ моя́, Го́спода, и не забыва́й все́х воздая́ний Его́, очища́ющаго вся́ беззако́ния твоя́, исцеля́ющаго вся́ неду́ги твоя́, избавля́ющаго от истле́ния живо́т тво́й, венча́ющаго тя́ ми́лостию и щедро́тами, исполня́ющаго во благи́х жела́ние твое́: обнови́тся я́ко о́рля ю́ность твоя́. Творя́й ми́лостыни Госпо́дь, и судьбу́ все́м оби́димым. Сказа́ пути́ Своя́ Моисе́ови, сыново́м Изра́илевым хоте́ния Своя́. Ще́др и ми́лостив Госпо́дь, долготерпели́в и многоми́лостив. Не до конца́ прогне́вается, ниже́ во ве́к вражду́ет, не по беззако́нием на́шим сотвори́л е́сть на́м, ниже́ по грехо́м на́шым возда́л е́сть на́м. Я́ко по высоте́ небе́сней от земли́, утверди́л е́сть Госпо́дь ми́лость Свою́ на боя́щихся Его́. Ели́ко отстоя́т восто́цы от за́пад, уда́лил е́сть от на́с беззако́ния на́ша. Я́коже ще́дрит оте́ц сы́ны, уще́дри Госпо́дь боя́щихся Его́. Я́ко То́й позна́ созда́ние на́ше, помяну́, я́ко пе́рсть есмы́. Челове́к, я́ко трава́ дни́е eго́, я́ко цве́т се́льный, та́ко оцвете́т, я́ко ду́х про́йде в не́м, и не бу́дет, и не позна́ет ктому́ ме́ста своего́. Ми́лость же Госпо́дня от ве́ка и до ве́ка на боя́щихся Его́, и пра́вда Его́ на сыне́х сыно́в, храня́щих заве́т Его́, и по́мнящих за́поведи Его́ твори́ти я́. Госпо́дь на небеси́ угото́ва Престо́л Сво́й, и Ца́рство Его́ все́ми облада́ет. Благослови́те Го́спода вси́ А́нгели Его́, си́льнии кре́постию, творя́щии сло́во Его́, услы́шати гла́с слове́с Его́. Благослови́те Гос́пода вся́ си́лы Его́, слуги́ Его́, творя́щии во́лю Его́. Благослови́те Го́спода вся́ дела́ Его́, на вся́ком ме́сте влады́чества Его́, благослови́, душе́ моя́, Го́спода.

**Сла́ва Отцу́ и Сы́ну и Свято́му Ду́ху.**

**Аллилу́иа, Агге́я и Заха́рии, 145.**

**Х**вали́, душе́ моя́, Го́спода. Восхвалю́ Го́спода в животе́ мое́м, пою́ Бо́гу моему́, до́ндеже е́смь. Не наде́йтеся на кня́зи, на сы́ны челове́ческия, в ни́хже не́сть спасе́ния. Изы́дет ду́х eго́ и возврати́тся в зе́млю свою́. В то́й де́нь поги́бнут вся́ помышле́ния eго́. Блаже́н, eму́же Бо́г Иа́ковль помо́щник его́, упова́ние eго́ на Го́спода Бо́га своего́, сотво́ршаго не́бо и зе́млю, мо́ре и вся́, я́же в ни́х, храня́щаго и́стину в ве́к, творя́щаго су́д оби́димым, даю́щаго пи́щу а́лчушым. Госпо́дь реши́т окова́нныя. Госпо́дь умудря́ет слепцы́. Госпо́дь возво́дит низве́рженныя. Госпо́дь лю́бит пра́ведники. Госпо́дь храни́т прише́льцы, си́ра и вдову́ прии́мет и пу́ть гре́шных погуби́т. Воцари́тся Госпо́дь во ве́к, Бо́г тво́й, Сио́не, в ро́д и ро́д.

**И ны́не и при́сно и во ве́ки веко́в. Ами́нь.**

**Единоро́дный Сы́не:**

**Е**диноро́дный Сы́не и Сло́ве Бо́жий, Безсме́ртен Сый/ и изво́ливый спасе́ния на́шего ра́ди/ воплоти́тися от Святы́я Богоро́дицы и Присноде́вы Мари́и,/ непрело́жно вочелове́чивыйся,/ распны́йся же, Христе́ Бо́же, сме́ртию смерть попра́вый,/ Еди́н Сый Святы́я Тро́ицы,// спрославля́емый Отцу́ и Свято́му Ду́ху, спаси́ нас.

**Блаже́нны:**

**Хор: Во Ца́рствии Твое́м помяни́ нас, Го́споди, егда́ прии́деши, во Ца́рствии Твое́м.**

**На 12: Блаже́ни ни́щии ду́хом, я́ко тех есть Ца́рство Небе́сное.**

**Блаже́ни пла́чущии, я́ко ти́и уте́шатся.**

**На 10: Блаже́ни кро́тции, я́ко ти́и насле́дят зе́млю.**

**Блаже́ни а́лчущии и жа́ждущии пра́вды, я́ко ти́и насы́тятся.**

**На 8: Блаже́ни ми́лостивии, я́ко ти́и поми́ловани бу́дут.**

**Блаже́ни чи́стии се́рдцем, я́ко ти́и Бо́га у́зрят.**

**На 6: Блаже́ни миротво́рцы, я́ко ти́и сы́нове Бо́жии нареку́тся.**

**Блаже́ни изгна́ни пра́вды ра́ди, я́ко тех есть Ца́рство Небе́сное.**

**На 4: Блаже́ни есте́, егда́ поно́сят вам, и изжену́т, и реку́т всяк зол глаго́л на вы, лжу́ще Мене́ ра́ди.**

**Ра́дуйтеся и весели́теся, я́ко мзда ва́ша мно́га на Небесе́х.**

**Сла́ва Отцу́ и Сы́ну и Свято́му Ду́ху**

**И ны́не и при́сно и во ве́ки веко́в. Ами́нь.**

**Моли́тва и славосло́вїе Тро́ице:**

**П**омѧнѝ на́съ, Го́споди, єгда̀ прїи́деши во Ца́рствїи Твое́мъ.

**П**омѧнѝ на́съ Влады́ко, єгда̀ прїи́деши во Ца́рствїи Твое́мъ.

**П**омѧнѝ на́съ Свѧты́й, єгда̀ прїи́деши во Ца́рствїи Твое́мъ.

**Л**ик Небе́сный пое́т Тя́ и глаго́лет: Свят, Свят, Свят Госпо́дь Савао́ф, испо́лнь Не́бо и земля́ сла́вы Твоея́.

**Сти́х: Приступи́те к Нему́ и просвети́теся, и ли́ца ва́ша не постыдя́тся.**

**Л**ик Небе́сный пое́т Тя́ и глаго́лет: Свят, Свят, Свят Госпо́дь Савао́ф, испо́лнь Не́бо и земля́ сла́вы Твоея́.

**Сла́ва Отцу́ и Сы́ну и Свято́му Ду́ху.**

**Л**ик святы́х А́нгел и Арха́нгел со все́ми Небе́сными си́лами пое́т Тя́ и глаго́лет: Свят, Свят, Свят Госпо́дь Савао́ф, испо́лнь Не́бо и земля́ сла́вы Твоея́.

**И ны́не и при́сно и во ве́ки веко́в. Ами́нь.**

**Испове́дание ве́ры:**

***(А́ще есть по́лная Литурги́я, зде не глаго́лем.)***

***Пе́рваго Собо́ра:***

**В**е́рую во еди́наго Бо́га Отца́ Вседержи́теля, Творца́ не́бу и земли́, ви́димым же всем и неви́димым. И во еди́наго Го́спода Иису́са Христа́, Сы́на Бо́жия, Единоро́днаго, И́же от Отца́ рожде́ннаго пре́жде всех век. Све́та от Све́та, Бо́га и́стинна от Бо́га и́стинна, рожде́нна, несотворе́нна, единосу́щна Отцу́, И́мже вся бы́ша. Нас ра́ди челове́к и на́шего ра́ди спасе́ния сше́дшаго с небе́с и воплоти́вшагося от Ду́ха Свя́та и Мари́и Де́вы и вочелове́чшася. Распя́таго же за ны при Понти́йстем Пила́те, и страда́вша, и погребе́нна. И воскре́сшаго в тре́тий день по Писа́нием. И возше́дшаго на небеса́, и седя́ща одесну́ю Отца́. И па́ки гряду́щаго со сла́вою суди́ти живы́м и ме́ртвым, Его́же Ца́рствию не бу́дет конца́.

***Втора́го Собо́ра:***

**И** в Ду́ха Свята́го, Го́спода, Животворя́щаго, И́же от Отца́ исходя́щаго, И́же со Отце́м и Сы́ном спокланя́ема и ссла́вима, глаго́лавшаго проро́ки. Во еди́ну Святу́ю, Собо́рную и Апо́стольскую Це́рковь. Испове́дую еди́но креще́ние во оставле́ние грехо́в. Ча́ю воскресе́ния ме́ртвых, и жи́зни бу́дущаго ве́ка. Ами́нь.

**Испове́дание согреше́ний:**

**О**сла́би, оста́ви, прости́, Бо́же, прегреше́ния на́ша, во́льная и нево́льная, я́же в сло́ве и в де́ле, я́же в ве́дении и не в ве́дении, я́же во дни и в нощи́, я́же во уме́ и в помышле́нии, вся нам прости́, я́ко Благ и Человеколю́бец.

**Моли́тва Госпо́дня:**

**О**́тче наш, И́же еси́ на Небесе́х, да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на Небеси́ и на земли́. Хлеб наш насу́щный да́ждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Иере́й: Я́ко Твое́ есть Ца́рство и си́ла и сла́ва Отца́ и Сы́на и Свята́го Ду́ха, ны́не и при́сно и во ве́ки веко́в.**

**Хор: А**ми́нь.

**В храме Господском:**

***Кондак Преподо́бнаго Мартиниа́на, Глас 2:***

***Подо́бен: Тве́рдыя:, Глас 2:***

**Я**́ко подви́жника благоче́стия иску́сна,/ и страда́льца произволе́нием честна́го,/ и пусты́ни жи́теля и все́льника,/ в пе́снех досто́йно восхва́лим Мартиниа́на присночестна́го:/ той бо зми́я попра́.

**Сла́ва Отцу́ и Сы́ну и Свято́му Ду́ху.**

***Кондáк, глас 8:***

**С**о святы́ми упоко́й/ Христе́, ду́ши раб Твои́х,/ иде́же несть боле́знь, ни печа́ль,/ ни воздыха́ние,// но жизнь безконе́чная.

**И ныне и присно и во веки веков. Аминь.**

***В среду и пяток, конда́къ честному Кресту, гла́съ 4‑й:***

**В**ознесы́йся на Крест во́лею, / тезоимени́тому Твоему́ но́вому жи́тельству / щедро́ты Твоя́ да́руй, Христе́ Бо́же: / возвесели́ нас си́лою Твое́ю, / побе́ды дая́ нам на супоста́ты, / посо́бие иму́щим Твое́ ору́жие ми́ра, // непобеди́мую побе́ду.

**В храме Богородичном:**

***В среду и пяток, конда́къ честному Кресту, гла́съ 4‑й:***

**В**ознесы́йся на Крест во́лею, / тезоимени́тому Твоему́ но́вому жи́тельству / щедро́ты Твоя́ да́руй, Христе́ Бо́же: / возвесели́ нас си́лою Твое́ю, / побе́ды дая́ нам на супоста́ты, / посо́бие иму́щим Твое́ ору́жие ми́ра, // непобеди́мую побе́ду.

***Кондак Преподо́бнаго Мартиниа́на, Глас 2:***

**П**одо́бен: Тве́рдыя:, Глас 2:

**Я**́ко подви́жника благоче́стия иску́сна,/ и страда́льца произволе́нием честна́го,/ и пусты́ни жи́теля и все́льника,/ в пе́снех досто́йно восхва́лим Мартиниа́на присночестна́го:/ той бо зми́я попра́.

**Сла́ва Отцу́ и Сы́ну и Свято́му Ду́ху.**

**Кондáк, глас 8:**

**С**о святы́ми упоко́й/ Христе́, ду́ши раб Твои́х,/ иде́же несть боле́знь, ни печа́ль,/ ни воздыха́ние,// но жизнь безконе́чная.

**И ныне и присно и во веки веков. Аминь.**

**[Кондак Храма]**

**В храме святого:**

***В среду и пяток, конда́къ честному Кресту, гла́съ 4‑й:***

**В**ознесы́йся на Крест во́лею, / тезоимени́тому Твоему́ но́вому жи́тельству / щедро́ты Твоя́ да́руй, Христе́ Бо́же: / возвесели́ нас си́лою Твое́ю, / побе́ды дая́ нам на супоста́ты, / посо́бие иму́щим Твое́ ору́жие ми́ра, // непобеди́мую побе́ду.

**[Кондак Храма]**

***Кондак Преподо́бнаго Мартиниа́на, Глас 2:***

**П**одо́бен: Тве́рдыя:, Глас 2:

**Я**́ко подви́жника благоче́стия иску́сна,/ и страда́льца произволе́нием честна́го,/ и пусты́ни жи́теля и все́льника,/ в пе́снех досто́йно восхва́лим Мартиниа́на присночестна́го:/ той бо зми́я попра́.

**Сла́ва Отцу́ и Сы́ну и Свято́му Ду́ху.**

***Кондáк, глас 8:***

**С**о святы́ми упоко́й/ Христе́, ду́ши раб Твои́х,/ иде́же несть боле́знь, ни печа́ль,/ ни воздыха́ние,// но жизнь безконе́чная.

**И ныне и присно и во веки веков. Аминь.**

***Богоро́дичен, гла́с 6‑й:***

**Хор: П**редста́тельство христиа́н непосты́дное,/ хода́тайство ко Творцу́ непрело́жное,/ не пре́зри гре́шных моле́ний гла́сы,/ но предвари́, я́ко Блага́я,/ на по́мощь нас, ве́рно зову́щих Ти;/ ускори́ на моли́тву и потщи́ся на умоле́ние,// предста́тельствующи при́сно, Богоро́дице, чту́щих Тя.

**Г**о́споди, поми́луй. **(40 раз)**

**И**́же на вся́кое вре́мя и на вся́кий час, на Небеси́ и на земли́, покланя́емый и сла́вимый, Христе́ Бо́же, Долготерпели́ве, Многоми́лостиве, Многоблагоутро́бне, И́же пра́ведныя любя́й и гре́шныя ми́луяй, И́же вся зовы́й ко спасе́нию обеща́ния ра́ди бу́дущих благ. Сам, Го́споди, приими́ и на́ша в час сей моли́твы и испра́ви живо́т наш к за́поведем Твои́м, ду́ши на́ша освяти́, телеса́ очи́сти, помышле́ния испра́ви, мы́сли очи́сти и изба́ви нас от вся́кия ско́рби, зол и боле́зней, огради́ нас святы́ми Твои́ми А́нгелы, да ополче́нием их соблюда́еми и наставля́еми, дости́гнем в соедине́ние ве́ры и в ра́зум непристу́пныя Твоея́ сла́вы, я́ко благослове́н еси́ во ве́ки веко́в, ами́нь.

**Г**о́споди поми́луй. **(Три́жды.)**

**Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**Ч**естне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу, Тя велича́ем.

**И**́менем Госпо́дним благослови́, о́тче.

**Иере́й: Бо́же, уще́дри ны́ и благослови́ ны́, просвети́ лице́ Твое́ на ны́ и поми́луй ны́.**

**Чтец: А**ми́нь.

***Посем поклоны великия три, глаголюще в них на коемждо поклоне молитву преподобнаго Ефрема:***

**Моли́тва прп. Ефре́ма Си́рина:**

**Иере́й: Го́споди и Влады́ко живота́ моего́, дух пра́здности, уны́ния, любонача́лия, и праздносло́вия не даждь ми. Поклон великий.**

**Дух же целому́дрия, смиренному́дрия, терпе́ния, и любве́, да́руй ми рабу́ Твоему́. Поклон великий.**

**Ей, Го́споди Царю́, да́руй ми зре́ти моя́ прегреше́ния, и не осужда́ти бра́та моего́, я́ко благослове́н еси́ во ве́ки веко́в, ами́нь. Поклон великий.**

***Таже малых поклонов 12, глаголюще себе втай на кийждо поклон: <div class=text-slugba-razdel style="font-style:normal;font-size: 1.2em;"><font color=black>Бо́же, очи́сти мя, гре́шнаго.</font></div>***

***И паки, скончав поклоны, глаголем молитву всю вышеписанную: Го́споди и Влады́ко живота́ моего́: И поклон един великий.***

**Го́споди и Влады́ко живота́ моего́, дух пра́здности, уны́ния, любонача́лия, и праздносло́вия не даждь ми. Дух же целому́дрия, смиренному́дрия, терпе́ния, и любве́, да́руй ми рабу́ Твоему́. Ей, Го́споди Царю́, да́руй ми зре́ти моя́ прегреше́ния, и не осужда́ти бра́та моего́, я́ко благослове́н еси́ во ве́ки веко́в, ами́нь. Поклон великий.**

**Чтец: А**ми́нь.